text:
Wuhan
今年青少部主題係send us out go your way, 去柬埔寨好讓我發現上帝係會因着各人唔同嘅恩賜帶領我地去 go our way.雖然我哋都係去同一個地方,但係一團50幾人其實都各有各自己嘅恩賜同埋功用.我哋當中有叻設計嘅,可以負責整傳福音嘅小冊子,吸引當地嘅村民,雖然佢哋唔識題字但係仍然都可以明白到福音; 有好叻同小朋友玩嘅,好讓嗰到既小朋友籍住玩嘅同時,亦可以感受到上帝嘅愛,畢竟一個擁抱,一個微笑,一下拍手,其實呢啲對佢哋嚟講都係好珍貴,因為嗰度嘅街童都好少可以有人走近佢哋又或者見到佢哋嘅需要.而我喺服侍嘅當中亦發現上帝比嘅感動,而呢一份嘅感動就好似係上帝tailor-made俾我咁.
由細到大我都係一個好鍾意同人相處嘅人,好鍾意接觸唔同人,關心佢哋嘅需要,同佢哋傾計.因為我成日都覺得接觸生命嘅工作係可以帶嚟好大嘅改變,同時間亦都係最直接可以帶人返去上帝入邊嘅方法.上帝運用呢個恩賜,帶我去到柬埔寨,當我見到呢班嘅小朋友,我心入邊有好大感動.中心入邊嘅小朋友有飽飯食,有學校返,但係我相信呢個世界上冇一個小朋友係唔想同父母一齊,但係住得喺中心入邊嘅小朋友正正就係要同父母分開.佢哋嘅父母當中有吸毒嘅,有飲酒嘅,有家暴嘅,種種原因令到佢哋要同父母分開,呢件事讓我見到跨越肉體,其實佢哋心入面有更大嘅需要.
我去到嘅時候認識咗一個十歲叫Lisa嘅女仔,佢比我嘅印象好深刻,唔似得其他嘅小朋友見到任何人都會攬都會黐住,佢卻係由始至終一個星期入面都淨係拖住我,攬住我,同我傾計食飯瞓中午覺.甚至乎最後一日我哋帶成班小朋友去公園玩,玩嘅同時佢都會望下我,玩到攰啦又好似變返bb咁扭眼瞓,嗲下你.認識左佢嘅家庭背景,我知道佢既經歷都真係好唔容易,曾經以為後父接佢返去一家團聚,結果原來係要佢瞓街,唔俾佢入屋企.嗰刻我明白,點解每次瞓晏覺佢都好想黐住我,當有人比佢黐住佢就會好快可以放低份戒心,好快瞓得着.其實佢同中心入面每一個小朋友都一樣好渴望被看見,好想被關心被愛,好想有人聽佢哋講嘢.
同呢個小女孩嘅關係讓我見到好多嘅嘢,上帝讓我透過佢見到當地小朋友嘅需要,從而更加清楚嚟緊呢一年會點樣喺當地同宣教士合作開始做一啲輔導嘅工作,好好去運用自己嘅恩賜.而最意想不到嘅係,當我以為自己帶着上帝嘅愛去擁抱呢個女仔,原來上帝同時間都透過呢個小女孩每一個嘅擁抱去話俾我知,上帝對我嘅接納,肯定,同埋愛.我想透過擁抱話比lisa聽,無論以前有幾困難,佢嘅過去同現在甚至將來都係好值得被愛,因為佢本身就係有價值; 然後同時間上帝亦都透過呢個擁抱話俾我聽,原來我嘅過去現在甚至將來雖然都困難,但同樣地都係被上帝愛着.而呢個發現係絕對遠超過我所想所求嘅!
我哋成日都會覺得send us out 就係要為上帝去工作,但係其實同時間係工作裏面我哋一樣都會被提醒,一樣都會重新經歷上帝嘅愛,而我覺得呢啲先係最正嘅!
文/Natalie.Gsis
呢趟去武漢嘅旅程絕對唔容易,夏日炎炎,又焗又熱,要喺嗰度一個禮拜真係唔係講笑.我卻依然喺過程中揾到無可替代嘅感動,搵到自己,亦搵到神.短短嘅一個禮拜,好俾我見到神要求嘅,唔係我哋有幾叻幾勁,而係我哋肯服侍嘅心.只要勇敢踏出嘗試嘅一步,其他嘅神係會搞掂㗎!
喺武漢入面,我好真切咁感受到神真係會用唔同人去做唔同嘅事.我好記得我哋組負責嗰班入面有一個特別封閉自己嘅小朋友,佢唔同其他小朋友咁肯學唔同嘅英文生字同文法,每次上堂佢都會粒聲唔出,自摺埋一邊.我一直都喺到諗自己有冇嘢可以幫到佢,奈何其實當時已經有兩個組員負責緊佢,講真真係冇我可以幫到手嘅地方.當下我覺得自己好冇用,但係神就喺呢個時間提醒我,的確嗰位小朋友係特別嘅,但係唔代表其他嘅小朋友冇需要,唔需要被關心,佢哋全部都係值得我去花時間了解同關心佢哋嘅可愛嘅小朋友!
同佢哋傾計,主動去更認識佢哋嘅時候,我驚訝地發現比我更加細嘅佢哋,竟然比我更樂觀更積極向上.或者我去武漢教識佢哋英文,分擔佢哋嘅憂慮,帶快樂比佢哋,但係佢哋帶俾我嘅卻係更多.當最後一日,佢哋喊晒咁話唔捨得我哋嘅時候,我真係好感動.我睇到神透過我哋走進佢哋嘅生命入面,即使時間只有唔夠七日,但係我哋能夠帶倒一份開心嘅回憶比佢哋,比佢哋知道有一班哥哥姐姐願意去愛佢哋.
服侍從來唔係講究我哋嘅能力,只要肯做出嘗試,神自然會用我哋去go his way.雖然冇人可以guarantee我哋係服侍過程一定順利,或者能夠有所得著,但係唔試就一定會失去一個經歷神嘅機會.2018年,江城七月,我遇見一班可愛嘅小朋友,好好嘅teammates,有了一段經歷神嘅旅程,好希望你都可以!
文/Kate.wifi


c: text/html

text:
三苗做乜事玩廣東話Duolingo玩到懷疑人生?以色列又約咗咩人去雪埠行山?
道本語點樣用百幾個詞表達世間上所有嘢?Ithkuil造得有幾精細,先至成為終極鬼畜語言.zip?邏輯語邏輯嘅位喺邊?
今集我哋承接第14集人工語言嘅主題,進入挑戰極限嘅實驗語世界.
上集:014 藝術語言,國際輔助語
喺YouTube收聽
成爲 Patreon 會員除咗有足本逐字稿,仲有得投票,參與Discord添!
Continue reading
適逢第40集,我哋有特別豐富嘅額外內容!!
-Duolingo舉報系統
-三苗最近學緊嘅祕密語言……?
-Toki Pona數字有幾「簡單」?
-聽到頭暈嘅Ithkuil真實例子
-靳尼唔覺意宣揚意識形態?!
如果想單次打賞,亦都可以請我哋飲杯咖啡!
一年前嘅今日,係《暴》(睇返第一部份)嘅首演日.一連兩晚,每晚三套短歌劇,都係以我嘅作品做壓軸.
經過幾個禮拜倉促嘅排練,終於嚟到最後幾日.呢幾日,可能係我成世人最大壓力嘅幾日.
牛津嘅學生音樂文化同我喺中大嘅習慣都好唔同.因為每個學期得八個禮拜,而且音樂嘅表演,活動同玩音樂嘅學生係完全唔成正比,所以好多樂手都同時參與幾個project.結果,搞音樂會永遠都好趕,往往去到最後一兩次排練先齊人.
星期五.演出前四日,係第一次樂團排練.我由演員嘅排練趕過去,一入到間房,成個人窒咗.成個「樂團」,就得眼前嘅三,四人.我雖然冇寫畀一隊完整嘅樂團(場地都唔夠裝),但係三套歌劇之中,我隊樂隊係最多人嘅,十個左右.
得返四日,已經好考視奏,學新歌嘅能力,仲要咁多人一次排練都未去過.
Continue reading
上回講咗成個暑假之中,幾經辛苦,喺劇作家支持之下,落筆將個抗暴歌劇嘅概念寫成音樂.
其實因為工程都幾大,小弟又唔係神速作曲家,所以排練去到一半,先真真正正出到完整嘅一份譜出嚟.開始排練嘅時候,其實成套嘢得兩幕,最核心,最長嘅第三幕,影都未有.好彩我個哲學碩士課程第二年冇堂上,淨係做研究,而我嘅研究就係作曲,所以可以一邊喺排練裡面扮演伴奏+顧問嘅角色,一邊專注趕工.十一月頭左右,終於連得「暴政」嘅「後話」(第四幕)都寫完,辛苦曬女高音要短時間背譜.好彩淨係為難佢一個啫(好似係).
成個籌備過程,除咗卜場等事務,或者搵齊人碌一次之外,都係嗰場音樂會之中三套歌劇各自進行.換言之,即係我話事.咁大個人,上莊做P,project做阿頭都唔係未試過,但係咁大場製作,畀個對戲劇,舞台咁陌生嘅人帶領,會出事.
第一次排練前一粒鐘,我約咗個心腹出嚟飲杯咖啡.我本來諗住自己指揮埋,但係發覺已經太大責任,自己又唔係特別多經驗,無謂再徒然增加壓力,風險,所以就搵咗佢做音樂總監(即係指揮),我自己做副總監(即係伴奏).我同佢講,我對佢技巧有完全嘅信心,只希望佢進入到我嘅世界,明白我呢啲複雜而抽象嘅音樂,係點樣表達個故事,點樣講個中心思想出嚟.
Continue reading
上回講咗我點樣從零開始,受香港抗暴之戰啟發,構思咗一個將真實事件戲劇化,探「暴動」同「暴政」嘅劇本.然之後,就嗱嗱聲搵人寫劇本.
唔試唔知,搵人寫歌劇嘅劇本都幾難.一方面要識發展一個故事,同埋將個故事濃縮,設計成一個舞台表演,另一方面要識用(相對上比較)詩嘅語言嚟創作,最好有啲音樂感添.喺我呢個project裡面,就再加上要熟識香港時事,但係又要用英文寫嘅要求,更需要有至少一兩個月嘅空閒時間投放入去.
我一開始試過問喺自己嘅奇博學院(Keble College)識嘅創意寫作學生,佢本身有同我打算夾弦樂四重奏(最後拖下拖下拖到武肺),都好有興趣幫手寫,但係暑假忙住寫論文,皮爾修.又試過搵暴大音樂系有英詩底嘅師弟墊屍底,可惜佢文筆又生疏,又忙住搞音樂會.
最後friend搭friend搵咗一個寫開英詩嘅,見住佢有寫開……性質相近嘅題材(放過佢啦国安叔叔),就大膽向佢提出呢個構想.從此,呢套劇,就開始由一個人嘅project,漸漸變成一team人嘅project.
Continue reading
話說,我寫咗套歌劇.
明明由細到大都比較少接觸歌劇呢個媒介,完全冇諗過成世人會有機會參與製作,更遑論喺學生時期.點知因緣際會,就喺牛津成為咗哎吖歌劇作曲家.做完先知,喺英國嘅作曲學生之間,係幾咁平常嘅事.
套劇十一月尾上演,三月放上YouTube,南華早報有個鬼鬼地黃黃地嘅記者仔見到就嚟訪問我,仲好有心機噉搵曬我成team人傾.後來遲遲未見報,諗下都知應該係上頭㩒住咗.報館拖到「武肺,好忙」嘅藉口都冇埋,就出現咗国安法.我見反正出街無望,心諗,頂,我自己寫算.終究係美好嘅回憶嚟,值得寫低,將佢一一記錄落嚟.
Continue reading

robotstxt: allowed

filter: keep


text:
《《超固結黏土層地窖結構滯後隆起現象》粵語摘要》
掘地牢嘅過程會挖走接近地面嘅土壤,騰空地下室需要嘅空間.呢個過程會永久減低淨低嗰啲泥土嘅土壓,令啲泥土膨脹.而當地牢係起喺超固結黏土,例如倫敦黏土同劍橋黏土入面嗰陣,啲黏土就唔係即刻膨脹,而係要花好多年時間慢慢郁,將個已經起好嘅地窖底板推向上,造成移位,增加土壓.呢種現象叫做「滯後隆起」,需要喺施工之前就預測好.但係可以用嚟校正設計方針嘅數據好少,因爲得好少地盤有資源俾人喺新建築物起好之後繼續監測個地下結構嘅郁動,於是現有嘅設計方針就傾向保守,嘥料.
呢項研究用岩土離心機模擬起喺超固結黏土嘅地下室會點樣滯後隆起.呢一系列實驗試過唔同嘅施工次序,地窖底板剛度,同埋疏水安排,目的係要試下呢啲變化分別會點樣影響地窖底板嘅上升幅度同埋膨脹壓力.研究又用業界常用嘅土力工程電腦模擬方法,模擬每一個實驗嘅對應地盤原型,攞實驗數據嚟對照模擬輸出.研究亦分析咗倫敦一個曾經出現滯後隆起現象,並且有廿一年移位監測數據嘅地牢.
研究數據顯示,用膨脹壓力嚟做參數嘅設計基準容易製造「自證語言」,應該盡量避免.當設計師相信膨脹壓力會好大嗰陣,佢就會整塊又重又厚嘅地窖底板嚟承受佢預測嘅膨脹壓力,跟住呢塊厚底板就會撳住下面嘅黏土唔俾郁,令膨脹壓力增加,完成自證預言.相反,如果塊底板夠柔軟,底板同黏土之間嘅接觸壓力就可以大幅放鬆,不過塊底板亦會隆起多啲.所以,設計嘅時候應該避免由膨脹壓力入手,而係從地下室嘅用途出發,設定底板可以接受幾多郁動,然後用土壤結構互動法嚟預測相應嘅剩餘膨脹壓力,跟住設計一個可以承受呢啲郁動同壓力嘅地下結構.
研究數據用咗嚟提議點樣將「放鬆比例法」同「相對剛度法」呢兩個常見嘅簡化非線性設計方法,應用喺滯後隆起現象嘅相關設計,並且初步校正設計參數.作者希望未來研究可以提供更多數據嚟校正呢啲設計方程,等業界可以興建更加輕巧嘅地下結構嚟滿足日益增長嘅市區地下空間需求.
關鍵詞:地下空間,固結,離心機實驗,黏土,土壤結構互動


text:
大家都知我哋好鍾意去旅行,所以經常會收到關於帶小朋友去旅行嘅問題
小寶哥第一次去旅行係一歲半時去沖繩自駕遊~
第一次帶小朋友旅行當然會有D緊張,咩都準備哂
唔講真係以為自己要去荒島
所有用品幾乎都預多好多
尤其當時佢仲要係飲奶加食固體食物, 奶樽,煲水壺,暖水壺,奶樽清潔用品,樽裝水(怕小朋友水土不服),奶粉都帶2罐, 仲有果蓉,米糊,餐具 等等…只要係屋企見到覺得有需要都帶哂去
而行程方面,帶小朋友去旅行我一向唔主張太緊密
因為大人小朋友都要有充足休息
最重要係享受一齊旅行嘅過程
其實要小朋友有足夠嘅體力,無咁易病
先可以帶佢周圍去
平時營養吸收係好重要
講樣嘢俾大家知,其實小寶哥依家都仲有飲奶嘅習慣
所以我都會帶埋奶粉去旅行
不過當然唔需要好似BB果陣咁多行裝啦
由細到大,小寶哥都係飲 #美贊臣Enfinitas
想當年因為我無辦法全母乳咁餵小寶哥
所以都有補奶粉
因為知道母乳有好多重要嘅營養對小朋友嘅發展好有幫助
所以做咗好多資料搜集搵下邊款奶粉適合
最終俾我搵到美贊臣Enfinitas,佢係市場上唯一含有 #乳鐵蛋白 嘅正貨奶粉品牌,而乳鐵蛋白係重要母乳蛋白其中之一,係初乳含量最高!
乳鐵蛋白有咩咁重要?
乳鐵蛋白係組成免疫系統嘅重要成分,幫助建立消化系統嘅免疫功能,抑制壞菌,可以幫BB #提升免疫力 ,而且乳鐵蛋白可以同鐵結合,將鐵運送到腸道,令到BB腸胃可以順利吸收,預防貧血!
簡單來說,就係可以有助加強BB腸道吸收力,支持寶寶免疫力,打好基礎
免疫力好啲,健康啲,我哋就夠體力一齊去好多地方,放膽盡情探索啦
#美贊臣Enfinitas#寶寶外遊小貼士
#初乳重要免疫成分乳鐵蛋白
#原生營養乳鐵蛋白
追蹤文章更新: 親子育兒 X 生活品味 X 旅遊美食 X 全職媽媽生活日誌 & 鳥寶日常
最近有玩IG, 歡迎追縱: moneilife


text:
「移民」
近排好多人都討論緊移民嚟個問題.但係移民就可以解決現今香港嘅問題?我自己覺得移民係逃避同放棄.不過站係父母嘅立場係為仔女將來,所以我亦明白佢哋嘅出發點.因為我好細個跟咗我屋企人移民咗去澳洲,所以明白佢哋嘅諗法同多謝佢哋俾我有多一個選擇權.但係點講都好,我係香港出世,我好自豪自己係一個香港人!因為香港始終係我哋嘅根.
「原因」
其實「八九」之後,好多人移民,離開香港,放棄咁多年嘅基業,其實唔係一件易事.但係大家個幾年係好驚「回歸」之後唔知香港會變成點.所以移民係基於恐懼同為下一代嘅將來.但係今日嘅香港人要離開嘅原因係乜?睇唔到出路?為咗自己將來?心灰已冷?個原因一定比起二十幾年前一定唔同,而今次選擇離開嘅人又會係邊班人?肯定唔係支持學生嘅父母!
「推卸」
聽完羅范椒芬講完個句話啲朋友諗住移民係因為怕咗啲年輕人,咁就緊係啦,同道中人嘛.其實如果我會離開香港得一個原因,就係俾個政府逼死.學黃之鋒話齋,度度都有年輕人,咁你唔使移民啦,因為去邊度都係一樣.所以唔好繼續講啲歪理,其實好多好似我嚟代人都或多或少返咗嚟香港搵食,唔適合就再去第二度搵適合自己嘅新活.我自己淨係想可以為香港嘅下一代做少少嘢,就係咁簡單!


text:
血淚之路
血淚之路(切羅基話:ᎨᏥᎧᎲᏓᎠᏁᎬᎢ,英文:Trail of Tears)係隻術語着攞來描述驅逐美洲原住民(所謂印第安人)跟美國東南部啲肥沃林地到而今啲印地安土地,啲貧瘠好多,喺奧克拉何馬州嘅.驅逐印第安部落件事代表到隻歷史轉折點,隻標誌到隻低谷畀土著人民戥美國政府之間嘅關係嘅. 進行驅逐行動嘅背景係,喺1800年以後,歐洲殖民者嘅需求對於土地不斷噉增加,北美邊境土地亦都因此擴張.種重新安置影響到嘅部族有 Muskogee (Creek), Cherokee, Chickasaw, Choctaw 同埋 Seminole人,啲人由於有適應到啲殖民者嘅生活方式,着喊做「五大文明部族」.就美國印第安人政策來講,立法上包含到種驅逐行為係透過份《印第安人遷移法》,份得到通過喺1830年嘅,來達成嘅.藉由總統Andrew Jackson嘅約定,印第安人啲祖傳領土在南部各州被逼在1831年至1839年間割讓,交換或者出售,一係聽軍隊清空.
安置工作係着分批組織在美國軍隊嘅陪同下,並跟到嘸同嘅路線向西行.在前往印第安人新保留地嘅過程中,超過四分之一嘅流離失所人士同埋跟到行嘅美國非洲裔奴隸死喺疾病,疲癐,凍冷以及飢餓下.影響畀啲原住民係毀滅性嘅,並且一路延續到20世紀下半葉.除開人口着嚴重消滅,根蔃畀文化同埋精神都捱生蠻掹斷對於啲部落啲有連結緊密畀佢哋祖祖輩輩生活喺嘅鄉土來講.啲人捱擘裂成東部,西部嘅部落.喺受分配嘅領土上高,各民族繼續分裂,並發生衝突戥其他捱搬遷嘅部落;跟到美國向西部嘅又一次擴張,啲人進一步流離失所.
儘管啲印第安人啲受流離失所影響嘅提出過要求,但美國政府(截至2020年6月)都未採取任何立場對於參與驅逐行動以及造成嘅相關後果.之不過,兩條路線畀Cherokee Trail of Tears喺1987年得到列入美國國家行人道系統(The National Trails System)來紀念受害者.


text:
其實就係好耐之前,我就已經聽過人嘅記憶係會經過時間而淡忘直到我哋真係忘記所有嘢,但係你哋又知唔知我哋係唔會真係忘記⋯⋯
有時我哋會唔記得咗重要嘅嘢,但係我哋經過一啲地方,就會諗起好多嘅回憶
所以其實我哋嘅記憶只係俾自己埋藏於深處
其實任何嘅事我哋都唔會忘記,一啲我哋都想記得嘅嘢會時刻浮現係我哋腦海中
有啲我哋唔想記得嘅嘢,潛意識都會幫我哋隱藏於深處,直到某一日我哋先發現原來我哋冇忘記到
其實我認為記憶係非常重要,因為記憶係我哋嘅一部份⋯⋯
如果我哋冇咗記憶嘅時候我哋仲會唔會係自己呢?
有人講過生命同時間係第一位,咁我認為記憶一定係第二位
因為我哋冇咗記憶根本就唔係自己,所以我哋要好好珍惜自己嘅記憶,經常回想自己嘅回憶
可能有時我哋會有唔開心嘅回憶,我哋會好想自己忘記,但我哋諗深一層
如果冇咗唔開心嘅回憶我哋就唔會懂得珍惜現在所擁有
或者你哋依家就係處於低潮期,你哋會覺得好辛苦啊!
其實我都係咁覺得㗎,相信每個人都會試過有放棄嘅念頭⋯⋯
但係我相信你之後回想當初自己冇放棄,都會有一種回心微笑嘅感覺
其實總結我覺得記憶真係好重要,有我哋嘅童年回憶啦,有我哋失敗後努力變成功嘅經歷啦,亦有我哋唔開心嘅回憶啦⋯⋯
雖然你可能應為我嘅回憶係幸福嘅,所以先好似講得咁輕鬆,但絕對唔會係
因為每個人經歷痛苦都唔同,我哋係冇資格去批評其他人嘅人生,你認為非常簡單嘅嘢可能對於其他人係非常困難
可能你哋唔認同我講嘅嘢,但係呢個確實係我嘅諗法
同時我希望你哋亦可以最辛苦嘅時候,去諗下自己曾經最開心嘅日子,因為世界係會公平㗎!
最後呢編係我第二次作嘅文章,多謝大家可能係再次睇我嘅文章,冇睇到一陣就放棄,可能我嘅文筆唔係好好,所以希望大家可以比個評語我!可以令我有進步!


text:
「螢光」
螢光棒入面係含有雙氧水,苯基草酸酯同螢光染料,我哋只要屈曲螢光棒再令到螢光棒入面裝有化合物嘅玻璃管斷開,當各種化合物及染料混和之後就會有發光嘅效果.早係二零一四年,其實已經有報告指出螢光棒入面嘅物質大多數係苯二甲酸二甲酯同苯二甲酸二丁酯.一旦洩漏就有機會引致吸入性中毒,皮膚接觸性中毒及誤食性中毒.小朋友接觸到嘅話,更有機會出現頭暈,麻痺同昏迷嘅狀況.
「環保」
相信好多人都會玩過螢光棒,但係好少人會知道螢光棒對環境嘅影響.每年嘅中秋節,好多大人同小朋友都會玩螢光棒,而要回收螢光棒真係一件不可能嘅任務.點解?事關要將螢光棒入面嘅化學液體同細小嘅玻璃碎取出係要好小心,而且液體係有毒性同怕被玻璃碎整親,所以真係非常費時失事.另外螢光棒只供大家玩幾個鐘頭,所以大家係短短幾個鐘就會製造大量嘅污染物.
「污染」
雖然現時仲未有對於螢光棒內嘅物質有清晰嘅健康測試,但係令螢光棒發出粉紅色光嘅染料就被懷疑係致癌物質.所以如果不慎吞咗螢光棒入面嘅液體,有機會有灼熱同反胃嘅感覺,如果接觸到眼睛之後甚至乎會引致敏感.因為螢光棒入面仲有玻璃碎,所以家長一定要非常注意,唔可以俾小孩咬碎或者扭斷螢光棒.如果我哋玩完螢光棒之後,就算啲垃圾被送去堆填區,螢光棒入面嘅化合物亦好難被分解.所以大家中秋節都係唔好玩螢光棒啦!
Also published on Medium.


text:
#012(21/08/2022)
(圖為星期六早上首次以環保版包裝出貨)
歡迎來到本週週記!今個星期我哋開始推行環保版包裝,亦有翻譯及整理網站,改善太古城體驗館體驗,以及準備緊更多未來半年內嘅計劃.歡迎嚟到我哋嘅週記.
今個星期嘅週記會比較簡短,因為做緊嘅事情好多都牽涉未來新產品資料,我想保持神秘之後再揭曉. 但係亦都做咗以下嘅事情:
#1 環保版包裝
首先,我們開始推行環保版包裝.首先就會在成人正常尺寸 Re Pillow 2 枕頭上推行,如果反應不錯,慢慢會擴展到其他產品.新嘅包裝可能睇落只係轉左物料,但係其實並唔係咁簡單. 既然呢篇係我嘅週記咁我就寫得多少少!首先第一樣嘢就係依種紙皮係可以完全循環再造, 其次更加重要嘅係紙質厚薄我哋係揀到可以比較堅硬少少因此就可以承受到速遞嘅時候碰撞. 以往使用白色盒(經典包裝盒)時, 速遞時要再加上另一層啡色盒保護, 因此就變咗有兩個盒,唔環保. 其實呢樣嘢都係好多唔同產品都係咁, 例如如果你網上購買一啲例如手提電話同埋平板電腦 ,佢哋多數一個白色盒以上再加一個啡色盒先速遞 , 當然咁樣可以保護白色嘅盒可以完美無瑕, 但係其實浪費咗一個盒. 因此我哋今次環保版夠硬身嘅紙皮盒, 就可以一個盒過,不用再加外盒直接速遞,減省左超過一半嘅耗紙量. 尤其呢啲枕頭包裝盒可能好多人買完返去都係直接掉, 真係唔好浪費.
#2 「環保政策」頁面
題外話:因為慢慢做落做落,積累咗幾個唔同嘅環保方面政策, 為咗方便一次過睇, 我將佢哋歸納咗一版環保政策,喺網站個底啲link度可以Click落去睇. 嘩感覺真係好似大公司!(笑) 雖然其實我哋都係扮大公司...
#3 更新網站及「加入我們」頁面
其次, 講開網站,今個星期我都更新咗網站唔同嘅部份, 將一啲舊資料更新咗, 亦都加咗一版新嘅「加入我們」,一樣喺網站個底啲link度,有職位空缺可以讓人加入. 不過暫時就未喺社交平台或者其他搵工平台度公開, 或者之後都會了, 依家純粹整定一頁喺度準備住先. 好希望可以有一啲有興趣嘅人加入我哋.期待你聯絡我!
#4 再推英文版網站
另外我今個星期都喺度翻譯緊網站做英文, 其實以往係曾經有英文網站的, 但後來我哋今年5月時重新用新嘅架構去整過個網站, 因此個英文網站就咁冇咗, 當然舊嘅頁面我有留存備份, 嗰啲翻譯可以用返, 但係過去呢三個月都有好多新嘅頁面新嘅介紹, 因此我就喺度翻譯緊, 希望一個月之內可以再推出英文版網站!
#5 太古城體驗館
太古城體驗館嗰方面我哋都喺今個星期實施咗啲新嘅改變, 例如客人以前試枕頭嘅時候,我哋冇一個茶几仔比人哋放下背囊,隨身物品, 因此我哋近排就加咗, 應該會更加方便. 另外就係由於我哋產品增加咗,所以我哋亦都增加咗一個新嘅櫃去陳列,亦都加多啲地方存放現貨, 增加多啲供應. 另外我哋設計部同事亦都設計左一啲「介紹小冊子」打算印出嚟,可以比客人 喺太古城體驗館拎嚟閱讀,了解我哋嘅產品. 呢個應該可以下星期就會印好,放入舖頭. 仲有更多唔同嘅細節有改善, 例如可能加啲小心梯級嘅提示字句,呢度就唔講了.
今個星期仲有其他嘅事我做緊, 但因為關乎新產品因此我都係賣個關子先, 下星期再見!


text:
已經有一年幾無喺衆新聞自己專欄寫文章,琴日(3日)喺倫敦睇咗關於梅艷芳生平嘅戲,先知道佢四十歲咁後生就過身.佢係一個天才橫溢,自小經歷風浪而又對社會做咗好多貢獻嘅藝人,心裡面好佩服.加上聽講佢仲係積極參與拯救八九六四民運人士嘅黃雀行動,再睇番而家香港好多佢嘅同行,更加覺得佢就係一粒巨星[1] .
同我一齊睇梅艷芳嘅都係啱啱嚟到英國一年半載嘅香港人,有啲大家以前唔識,亦有多年熟朋友.想唔到呢套戲一票難求,嚟咗嘅香港人都想重溫昔日熣燦耀眼嘅香港歲月.講起嚟都奇怪,嚟咗倫敦差唔多一年,我認識咗好多朋友,其中大部份香港人,有啲嚟咗幾十年但絕大部份係嚟咗一年半載.認識嘅香港人中,有幾個特點.其中之一係全部人傾計都唔會淨係寒喧幾句就算,而係大家都好願意講晒自己同家人所有情況,住屋,學校,做嘢,生活鎖事,未來計劃,乜都講,有碗話碗有碟話碟.相對於以前喺香港,識親新朋友,即使喺教會嘅弟兄姊妹,總係大家好有隔閡,一般只係講吓d普通嘢,好少講自己屋企情況同家人,更加唔會講自己計劃想做乜.
嚟到英國,好似大家都放開懷抱,好有共同話題,好放心去分享,甚至互相介紹朋友同埋生活上嘅貼士.另外一個特點就係所有人都好歡容,甚至好開心,時常家聚,探朋友,個個禮拜飲茶食飯,喺屋企煑飯食招呼朋友,互相介紹新朋友.大家都好願意分享自己買樓樓價,租屋租金,又或者買樓收租搞生意,搵乜嘢工,幾時同邊間公司見工,見工見成點,大家乜都講.可以話完全打破咗階層同行業身份,大家都好有認同感同信任,好容易成為咗好多計傾,好鐘意來往嘅朋友.
其實我識嘅成班香港人,好多都已經唔後生,大多數起碼四五十歲,想唔到咁多到咗嚟個年紀都移民嚟英國.呢班中年人有啲仔女過埋嚟,有啲阿媽隻身跟個女嚟,仲有啲係無結婚自己一個人過嚟.有啲搵緊工,有啲諗住學新嘢轉行,有啲投資物業,有啲想搞生意,有啲受咗訓練之後做義工仲係幫助本地人解決日常生活問題,有啲重操故業,有啲就係過退休生活.好有趣係個個都放低身段,好願意重新嚟過.咁嘅年紀都可以的起心肝,重頭適應,真係有啲令人驚喜,最重要個個都幾開心.
感恩嘅係喺教會又認識好多年輕人,二三十歲甚至讀緊書,全部好積極,好願意交流,好熱誠.感覺上佢哋年輕人好多諗法亦比較容易搵到工.喺呢度教會,每個禮拜都有幾個第一次嚟教會嘅新人,崇拜之後㗎啡茶聚每次都認識好幾個弟兄姊妹.可以講,參加咗教會一兩個月所認識嘅弟兄姊妹,比起我以前喺香港一間傳統大教會幾年認識嘅人嘅總和仲要多,而且嚟到大家仲好熟落.
我由出世到嚟英國之前,住咗香港幾十年,都無真係打算移民.嚟咗之後更加覺得以前話離鄕別井,淪落天涯,呢啲舊概念真係已經同時代脫晒節,out晒!其實,喺疫症之前相信好多香港人為咗工作同生意已經成日周圍飛,喺外國生活同移民都已經好平常.加上好多人平時都負擔得起機票錢,又有互聯網資訊同埋打免費電話,仲可以視像,反而真係天涯若比鄰.可以講我認識嚟咗呢度嘅香港人一樣好關心香港嘅嘢,有啲喺度嘅香港朋友,香港事無大小都第一時間分享評論暢所欲言,仲同親朋戚友保持緊密聯繫.
講到有無歧視,相信絕大部分嚟咗英國嘅香港人都唔會覺得有乜問題.一來英國政府對BNO香港人同本地人差唔多一樣待遇,根本就無差別.以倫敦為例,嚟咗個幾月,已經可以投票選倫敦市長,六十歳以上就可以免費坐倫敦地鐵同巴士.至於睇醫生,小朋友讀中小學亦同本地人一樣,當然又係梗係開心咗喇!喺倫敦有個更加有趣現像就係本地英國人白人只係小數,其他種族嘅英國人同世界各地嘅人係大多數.當然,倫敦真係一個Global Hub全球樞紐.而英國又因為以前喺好多國家曾經殖民,所以對好多國家唔同種族嘅文化都好有瞭解.所以喺英國,政府同英國人都好強調佢哋係多元文化.我喺英國認識一位早期印度裔由烏干達移民嚟英國嘅朋友,佢同我講話英國本地人唔會要求唔同種族嘅移民變成典型英國人.而係所有種族嘅英國人都可以保持番自己種族嘅文化,語言同生活方式,相互尊重.
寫緊呢篇文嘅時候,收到一條新聞,話要係未來幾年大力提高普通話喺香港嘅普及應用率,換言之第日香港所有正式場合都唔准講廣東話,全部以普通話代替.呢則新聞加埋近兩年香港發生嘅改變,令我想起聖經裡面《出埃及記》嘅故事.裡面提到埃及王因為生怕住喺埃及嘅以色列人生養眾多,將來有一日威脅佢哋嘅統治,於是苦待以色列人,強迫以色列人做苦工,又要殺晒以色列人所有初生男嬰.以色列人因為做苦工歎息哀求.神聽到以色列人的哀聲,召喚摩西領以色列人出埃及.但埃及王卻心裡剛硬,唔肯俾以色列人離開.每次遇到神降災難都答應咗,但之後又反悔,一直等到埃及經歷十災之後先肯比摩西帶以色列人離開埃及.
願神賜俾追求自由,民主,法治同埋普世價值嘅香港人全副軍裝,可以同嗰啲執政嘅,掌權嘅,管轄幽暗世界嘅,以及天空屬靈氣嘅惡魔爭戰到底![2]
註釋:
[1] 楊光宇先生喺2001年9月25日發現小行星,編號55384命名為Muiyimfong
[2] 以弗所書6章11至20節
編輯推薦:
《眾聲集》由「離」開始,香港人移民系列——英國篇


text:
如果馬灣畀你嘅印象就只有挪亞方舟同珀麗灣,咁你就大錯特錯喇!馬灣嘅旅遊資源其實相當豐富,除咗挪亞方舟主題公園,仲有東灣沙灘,青馬大橋,古舊遺跡,仲可以行山打卡,今個weekend,無論係拍拖或者親子旅行,都可以參考我哋嘅馬灣8大必遊打卡熱點,過一個輕鬆好玩假期.
提提你
1. 作為旅客嘅我哋記住要保持寧靜,唔好影響當地人嘅生活呀
2. 前往馬灣必須乘搭公共交通工具,絕不可以自駕遊
挪亞方舟
講起挪亞方舟,無論你係任何宗教背景,相信都聽聞過呢個經典故事.而呢個主題公園,就係根據呢個故事發展,更加係全球首個根據遠古所載一比一建造.挪亞方舟主題公園分為方舟花園,方舟博覽館,方舟生命教育館,珍愛地球館及室外等多個歷奇公園組成,主題圍繞生命教育,環保,動物保育為主.
東灣沙灘
喺挪亞方舟主題公園同碼頭中間嘅位置,就有呢個東灣沙灘,沙灘有救生員當值,亦有設備完善嘅更衣室,洗手間,沖洗區同儲物櫃.但呢個沙灘最大嘅賣點,係可以望住青馬大橋壯觀嘅景色下游水或曬太陽.
馬灣公園
公園分為多個園區,包括彩虹牆,意中園,金律廣場,主題花園,鳥望台,歷奇園地等,公園亦設有再生能源展區,但plan行程時要特別留意公園嘅開放時間為每日10:00-18:00.


text:
#ParentLicenses1956
今日黃昏5點,我同小朋友快閃去沙灘玩沙,中途去洗腳池為小朋友嘅水筒裝清水
洗腳池一排有4個,我用緊3號位,右邊有個懷疑係阿媽嘅女人同一個赤裸嘅男童喺4號位兜頭淋沖緊全身
淋淋下個小朋友同女人講:「我想屙尿」
女人答:「屙啦」
小朋友仍未屙,再講:「我想屙尿」
女人再強調:「屙啦!喺度屙啦」
我忍唔住出聲:「哇,你唔係呀嘛,個個喺度洗腳,你教佢喺度屙尿?!」
可惜個女人只係繼續低頭,無出任何聲,只係有向左瞄下其他人
我講嘅時候個男童已經屙緊,左手邊1同2號位亦真係喺池中洗緊腳,而個去水窿只有一個,就係喺1號位嘅後方,即係督尿會經過晒3,2,1號位先去走
個男童屙埋督尿就離開咗洗腳池,到嗰個女人自己洗腳,而佢自己都係企喺外圍石壆逐隻腳伸入去洗
幸而,因為我都只係裝水,所以一開始已經企咗喺外圍嘅石壆,只係伸長對手裝水,無喺池裡面
我認為該女人係應該要感到羞恥嘅一名成年人,居然教個小朋友喺公眾淋浴間就咁屙尿(嗰度都已經唔係用嚟淋浴啦,用嚟洗腳應該好快就使用完,但係就霸住嚟同小朋友沖身),重要無同其他人道歉,只係唔出聲就算
試諗下自己對腳俾其他人用尿嚟沖洗吖!
圖片來源:WhatsCap
文章來源:讀者投稿@游客甲


text:
今餐真係食得超滿足,尤其個甜品真係令人極度掛住,搵機會帶埋小小豬嚟試埋佢地其他甜品先得!
2019年5月22日星期三
(茶木新體驗)兩姐妹的Relax Time@TeaWood Deluxe
22 MAY 2019 (WED)
今日下午約左細妹出尖沙咀整啲嘢,咁任務完成就緊係要去醫下個肚,所以就去附近嘅K11搵食,細妹話想想試下佢朋友大力推介嘅珍珠甜品,就係咁我地就入左去TeaWood Deluxe食好啲啦~
先嚟一個威士忌乾炒三杯雞,係上菜時店員會係我地面前將威士忌燒熱,然後倒入餸內~
睇住威士忌係碟內燒熱,又係一個好好嘅視覺享受...哈哈哈~
雞件係單骨雞翼,外脆內嫩嘅雞肉惹味得嚟又帶有少少辣.雖然係用威士忌煮過,但食落只留下少少酒香,入口都唔會太嗆.除左雞件之外,配菜嘅紅椒同洋蔥都好入味呀~
再嚟12小時慢煮牛肋骨台式手作麵·溏心蛋·海苔,聽店員講每日限量供應10碗,好在今日我地早嚟,所以先食到呀~
由於我唔食牛肉,所以依個慢煮牛肋骨就交俾細妹食,不過睇佢一個人差唔多KO成條牛肋骨就知係好味.細妹話個牛肋肉一啲都唔韌,帶少少脂香之餘仲一啲都唔肥膩感~
佢個湯底看似好濃,但入口一啲都唔嗆,鹹味適中而且無油膩感.麵條係粗身手作麵,煙煙韌韌又彈牙唔錯,不得不提佢嘅蘿蔔好入味,正呀~
當然唔少得飲品,我就貪得意叫左支氮氣人蔘烏龍茶,想睇下有氣嘅人蔘烏龍茶係咩味~
淡淡嘅人蔘味加埋烏龍茶,甘甘甜甜又真係幾夾,而且加入左氮氣就有白色細緻泡沫,所以入口就可以茶口感更加細滑~
最後就緊係食我地今次嘅主角MTW黑糖珍珠舒芙蕾班戟配抹茶雪糕~
舒芙蕾班戟入面夾有裡面有吉士忌廉,上面又淋上芝士奶蓋同煙韌珍珠,絕對可以話係班戟版嘅奶蓋黑糖珍珠.班戟口感輕盈鬆軟,再配上芝士奶蓋柔滑同埋珍珠嘅煙韌,朋友真係冇介紹錯,堅好食呀~
今餐真係食得超滿足,尤其個甜品真係令人極度掛住,搵機會帶埋小小豬嚟試埋佢地其他甜品先得!
訂閱: 發佈留言 (Atom)


text:
姨丈:
仲記得我哋最後一次喺婆婆屋企食飯,當時我同其他屋企人影緊離開始最後合照,明明我都想同你影返張相,但係我就係唔知點解開唔到口.
一直以來同我覺得你關係都好似尷尷尬尬咁,可能係源於以前喺你屋企借住嘅時候同你有過啲磨擦,搞到大家都唔係好識點同對方溝通.細個嘅時候成日晚晚打機打到好夜,搞到你瞓唔到覺,最後你終於頂唔順叫咗我翻屋企;而你有時善意嘅提醒同關心,我都好少細心傾聽,反而覺得煩厭,有時候重會頂嘴,搞到大家都有啲唔開心.
知道你病咗之後,其實一直都好想打比你同你傾下計.但係又唔知講乜嘢好,多數都係不了了之,心諗重有大把時間,或者到時你已經好翻.不過情況卻係相反,當我知道你嘅身體狀況急轉直下,FaceTime 你嘅時候,你嘅病情已經嚴重到比唔到咩反應.嗰陣時我非常後悔冇早啲搵你,諗起嘅只有我哋之前唔開心嘅事,一心只想同你道歉,希望自己唔洗一世內疚.
直到你離世,我一直諗唔到點寫呢篇悼文,慢慢諗翻起以前同你經歷嘅點點滴滴,發現我哋其實唔係只有唔開心嘅回憶,有太多太多美好嘅事我居然忘記咗.
「喂!醒你啦,呢隻果仁好好食,阿信屋買架!」個陣時你同我分享你最鐘意食嘅小食,我重記得嗰盒紅色果仁好食到停唔到口!
「通常你鐘意嘅女仔都好多人會鐘意,會有好多競爭對手~」當日你同我大談戀愛經驗,講起你以前嘅往事,小弟獲益良多!
「不如我哋都影翻張相啦!」多謝你當日擊破咗我嘅猶豫,主動邀請我同你合照.我仲諗返起你當日同我分享以前喺英國讀書嘅經驗,重話會資助我歐遊,比我開下眼界~睇翻張相,大家都面露笑容,其實就係你同我之間開心經歷過嘅鐵証,仲有太多太多由細到大嘅開心嘢不能盡錄,怕尷尬只不過係過多嘅憂慮,令我唔記得咗你由細到大對我無數嘅慰問同埋幫助,你喺我生命入面留下更多嘅係愛同關心.
姨丈,多謝你處處容忍我呢個不識時務唔識講嘢嘅年輕人,多謝你咁愛同關心你屋企人,多謝你咁大方分享你嘅經驗同知識比我,非常感激你出現喺我生命當中.希望來日有機會同你好似以前咁食下野傾下計,暢談一番!


text:
- drkkleung
離地
寫完上次「耐性」篇文,立即感覺好離地.因為我唔係一個有耐性嘅人.
一個人表現一啲所謂冇耐性行為,譬如駁阿媽嘴,郁吓就發脾氣,或者講咗啲嘢要即刻做,可以有好多原因,唔一定係冇耐性咁簡單.最常見嘅就係焦慮緊張,啲嘢未發生就覺得唔穩陣,甚至擔心出岔子,個心囉囉攣好唔舒服,於是要即刻做或立即見到個結果至安心.另一個常見嘅情況就係一向有好多挫敗唔順利嘅感覺(frustration)積累,覺得人哋有意無意阻住自己,或認為自己已經好不幸或已經遇到好多唔公平嘅事,眼前小小嘅沙石都牽動到呢種累積嘅情緒.有啲人因為有啲抑鬱,灰灰憤恨易忟𢛵.有啲人完美主義,每樣嘢都要快靚正,連自己都要一樣快.
況且,好多需要耐性嘅嘢,往往係冇得預計幾時會發生,亦未必有人物對象,例如瘟疫幾時完,瘟神幾時走⋯⋯所以只係學習改變預計等候時間嘅經驗同埋同理心(唔知我講咩就請睇番上一篇)都未必可以解決到冇耐性嘅問題.但有啲人仍然好有耐性咁喺黑暗中堅持落去,因為佢哋有人心存豁達,有人克苦耐勞,有人活在當下,有人避開唔諗,有人埋首於更有意義嘅事情中,有人放開憂慮,有人控制表達心急嘅方式,有人釋放心中鬰結⋯⋯
你冇耐性因為乜?點樣對症下藥?邊種方法至啱你?有時可能需要一個唔離地嘅心理學家同你一齊揾答案(賣吓廣告都得啩?).


text:
十一月經歷o左一個親人o既離去,然後又一個新生命o既誕生.感覺好奇怪?!
人o既生命真係好奇怪,有o的人可以活到百歲,就算係又煙又酒,一樣可以;但係有o的人乜都唔好,無煙無酒,早早起,偏偏就英年早逝.究竟點樣先可以做到長命百歲?真係…..!好似係十一月頭,返屋企食食吓飯,老媽子話十一月七號去表弟兆明o既葬禮,當時真係愕o左然,點解無啦啦會死o左?雖然近年都知佢身體係差,但係唔係差到咁,話去就話,感覺唔係咁舒服.
表弟同我係同齡,佢只係遲我一個月出世.自細表弟雙眼已經有問題,醫生話佢到十三四歲可能會失明,所以有幾年o既暑假,佢都會過o黎我o地屋企住一排(因為佢係住九龍區,入o黎係體驗一下鄉村生活).唔知係咪叫好彩,表弟最後只係有弱視,但係都係要靠人扶,行動變得不便,不過真係估唔到最後佢係會因為 cancer 離開.去到表弟個葬禮,因為表弟係一個基督徒,什麼過金銀橋,跳火盆都無, 只係好簡單,一大班弟兄姊妹送表弟最後一程.我可以做到o既只係安慰一下姨媽姨丈一家人.
當一個親人離開,個感覺真係好差,希望我身邊o既人都可以快樂咁健康咁生活.
當一個生命結束o既時候,就會有另一個新生命o既誕生.而呢個新生命就係我家姐所生o既細 B.不過呢個細 B 真係家姐搵命搏返o黎o架!話說十一月十六號家姐入住等生,但係都o左十八號下午六點幾都未夠開口度生,所以醫生提議不如開刀啦!就係咁,當我係老家食完飯返屋企打緊 Wii o既時候,接到老媽子o既電話,話家姐生o左,但係從電話入面把聲可以確認到一定有事發生,跟住就係知道家姐入o左深切治療房,當時真係又愕o左然,好緊張,好擔心,而老媽子就不停咁喊,而自已就要鎮定咁講,無事o既,放心啦!跟住就飛的過去醫院了解情況.
詳細情況其實都唔係好清楚,不過大概係咁樣!事緣家姐生細 B o既時候,醫生唔小心掂到以前開刀o既傷口,唔知發生乜o野事,拎o左細 B 出o黎之後,家姐一路都流血不止,需要轉到深切治療房,醫生話萬一真係止唔到血,為o左保住性命,就要犧性子宮,不過好彩,經過兩日o既深切照顧,終於可以轉返普通病房.而家細 B 同家姐都已經返o左屋企休養,所以細 B 將來你一定要孝順父母呀!
而家終於知道媽媽o既偉大,真係分分鐘為o左生你而無o左條命! 想睇 BB o既風采,就去回憶集啦
同一個月, 分別有死亡,新生,都係自已親人,個感覺到而家真係好難講.世事好多o野都好奇妙,好多變化,所以大家都要愛惜珍惜自己身邊o既人.
圖片取材自 hksgi-sd.org


text:
31 AUGUST 2015(MON)去APM買嘢諗住順便食埋午餐先返屋企,正當我未慮食乜時,小小豬就提意去上次食過嘅八月天,就係咁...我地就去食個豐富午餐啦~
我地嚟到時剛好係午膳時段,所以客人都比較多,服務員姐姐見到有小朋友在場,都好快為我地安排入座,仲俾左個好舒服嘅梳化位我地添.
小小豬話要自己睇下有咩食先~
先嚟隨餐附上嘅多士同湯~
忌廉磨菇薯仔湯,味道都唔錯,入口都會飲到好多薯仔茸,如果可入滑身啲,應該會仲好味呀~
我兩嘅餐飲,當然又係離唔開橙汁同薑蜜~
小小豬嘅蕃茄乾吞拿魚長通粉~
個醬好香蕃茄味,而且吞拿魚嘅份量係好多.小小豬已經密密食,都好似食極都有仲有好多呀~
最後....佢又一個人KO晒成碟長通粉,佢仲同我講話好好味哦~
我嘅韓式黑蒜煎豬扒配焗薯~
成日都以為韓式醬係會好辣,但原來依個係一啲都唔辣,仲帶有少少甜添.個豬扒肉質都好鬆化鮮嫩,好JUICY呢~
兩母子食左個豐富午餐,食到飽飽咁離開,真係好滿足哦!
依個小小豬嘅胃口越嚟越大,好多時都係自己一個人食一個餐,有時仲食得多過我添.不過,點解佢仲係食極都唔肥,仲好似越嚟越瘦,真係唔知發生咩事.唉.....或者係佢運動量過多(我指係佢跳跳紥冇時停),所以消秏晒啲體力啦!
唔諗咁多啦,只要小小豬身體健康,係唔係肥嘟嘟都冇所謂啦!


text: 太平锅炉风帽-太平炉排片-太平省煤器管-太平锅炉炉排-太平链条炉排厂_太平链条炉排厂厂家 太平锅炉风帽-太平炉排片-太平省煤器管-太平锅炉炉排-太平链条炉排厂_太平链条炉排厂厂家 太平锅炉风帽-太平炉排片-太平省煤器管-太平锅炉炉排-太平链条炉排厂_太平链条炉排厂厂家 太平锅炉风帽-太平炉排片-太平省煤器管-太平锅炉炉排-太平链条炉排厂_太平链条炉排厂厂家 太平锅炉风帽-太平炉排片-太平省煤器管-太平锅炉炉排-太平链条炉排厂_太平链条炉排厂厂家 太平锅炉风帽-太平炉排片-太平省煤器管-太平锅炉炉排-太平链条炉排厂_太平链条炉排厂厂家 太平锅炉风帽-太平炉排片-太平省煤器管-太平锅炉炉排-太平链条炉排厂_太平链条炉排厂厂家 太平锅炉风帽-太平炉排片-太平省煤器管-太平锅炉炉排-太平链条炉排厂_太平链条炉排厂厂家 太平锅炉风帽-太平炉排片-太平省煤器管-太平锅炉炉排-太平链条炉排厂_太平链条炉排厂厂家 太平锅炉风帽-太平炉排片-太平省煤器管-太平锅炉炉排-太平链条炉排厂_太平链条炉排厂厂家 太平锅炉风帽-太平炉排片-太平省煤器管-太平锅炉炉排-太平链条炉排厂_太平链条炉排厂厂家 太平锅炉风帽-太平炉排片-太平省煤器管-太平锅炉炉排-太平链条炉排厂_太平链条炉排厂厂家 太平锅炉风帽-太平炉排片-太平省煤器管-太平锅炉炉排-太平链条炉排厂_太平链条炉排厂厂家 太平锅炉风帽-太平炉排片-太平省煤器管-太平锅炉炉排-太平链条炉排厂_太平链条炉排厂厂家 太平锅炉风帽-太平炉排片-太平省煤器管-太平锅炉炉排-太平链条炉排厂_太平链条炉排厂厂家


text:
十災
十災(希伯來文:עשר המכות)係《聖經》《出埃及記》中記載嘅十大災難,上帝降臨災難到埃及,勸服法老王釋放為奴嘅以色列民,還佢哋自由.
發生原因[編輯]
埃及法老王因為佢個心好剛硬,唔肯聽從摩西同亞倫多次嘅請求,俾以色列民離開埃及地,上帝就吩咐摩西,亞倫喺法老面前行多個神蹟奇事,用十大災難降臨到埃及.呢啲大災難每一次都比之前嗰啲嚴重,唔單止導致人身大受苦楚,而且災難嘅本身,就係針對埃及諸神嘅一種審判.喺埃及地,尼羅河係人民崇拜嘅主要對象,青蛙同家畜中嘅公羊,山羊,牧牛,係佢哋尊為神聖嘅神,太陽亦係佢哋所崇拜嘅神.上帝要敗壞埃及呢一切嘅神,所以佢用嘅十災,都具有多方面嘅意義教訓.
第一災:血水災[編輯]
尼羅河嘅水瞬間變成血水,魚都死晒,河水腥臭,失去埃及河神嘅庇護,舉國恐慌.滿咗七日之後,河水先變返清.但係事情過咗之後,埃及法老認為河水變紅只係偶然,唔當作係一個教訓.
第二災:蛙災[編輯]
大量青蛙衝咗上岸,走咗入王宮,民居,廚房,睡房裏面到處都係青蛙,喺夜晚,好多人都俾佢哋覺得核突嘅青蛙嚇醒.無奈嘅法老只好請求摩西,叫上帝收返啲青蛙,並答應畀以色列人自由.但係,災禍消失之後,法老就反口,唔肯放以色列人走.
第三災:虱災[編輯]
埃及人同佢哋嘅牲畜身上,突然都生滿咗虱,啲人都痛苦到難以忍受.
第四災:蠅災[編輯]
一大班烏蠅飛入埃及嘅宮殿同埃及人嘅屋企,四圍都好污糟,以色列人住嘅地方反而一隻烏蠅都冇.
第五災:畜疫災[編輯]
埃及田間嘅牲畜,包括馬,驢,駱駝,牛群,羊群,都染上咗嚴重瘟疫,幾乎全部都死晒,法老派人去睇,發覺以色列人嘅牲畜都冇事,但係法老依然好固執,唔肯放百姓走.
第六災:疹瘡災[編輯]
人同牲畜身上都出疹同生出膿瘡,連好多施法同唸咒嘅術士都因為生瘡而好難企得到.
第七災:雹災[編輯]
法老仍然唔肯悔改,於是上帝定下時日,決定降冰雹.到咗嗰一日,落咗埃及建國以嚟最大嘅冰雹,田裏所有嘅,包括人,牲畜,植物全部都被摧毀,而以色列人所在嘅地方,一粒冰雹都冇.震驚嘅法老被迫要搵摩西同亞倫,口講話認罪,承認上帝嘅公義,請求停止雹災.摩西伸手禱告,雷聲同冰雹都停止.但係災情停咗之後,法老又唔守信用,唔肯俾以色列人離開.
第八災:蝗災[編輯]
東風將一大班蝗蟲吹咗去埃及嘅境內,空前絕後嘅厲害,因為蝗蟲遍滿地面,甚至地都變得黑暗,食清咗所有蔬菜同雹災之後剩返喺樹上嘅果實.法老見呢次蝗災,比先前嘅災更加厲害,於是急忙再搵摩西,亞倫嚟,承認佢得罪咗上帝,為求上帝消除災難,法老無奈噉再次向摩西認罪,摩西又接受咗法老嘅請求,蝗蟲俾西風吹到海中.但係蝗災一過咗之後,法老嘅心仍然好似鐵咁硬,唔肯俾以色列人離開.
第九災:黑暗之災[編輯]
蝗災過咗之後,法老嘅態度仍然強硬,結果又招嚟黑暗之災.連續三日三夜天上都冇太陽,遍地漆黑嘅埃及,乜都睇唔到,大家都認唔到對方,亦唔敢離開屋企.但係以色列人嘅屋企都係光亮嘅.埃及人敬拜太陽神,發現太陽神都唔再庇護佢哋嘅時候,驚恐之下覺得要反省.法老又再搵摩西,答應俾以色列人離去,摩西要求帶走牲畜作為祭物,法老堅決唔肯,並以死威脅摩西.
第十災:長子災[編輯]
上帝以最後之災警告法老,大劫喺半夜降臨,從法老到婢女甚至獄中被囚嘅埃及人,佢哋屋企嘅長子同頭生嘅牲畜,全部都俾上帝所派嘅使者滅絕.以色列人家按照上帝嘅吩咐,將羊血搽喺門楣門框上,所有人同牲畜都冇受到傷害.喺古埃及,長子係一家裏面最重要嘅,而每戶埃及人家最少都死一個長子.遍地都充滿哀號,法老最後迫不得已同意以色列人帶住牲畜盡快離開.
結論[編輯]
十災處處都顯明咗上帝嘅權柄同大能,佢唔願意用一次大災毀滅埃及,而用十次嘅的分災嚟警告佢哋,目的係希望法老能夠真正噉覺悟悔改.喺多次嘅災害當中,上帝將以色列民從埃及人之中分別出嚟,顯明選民得到上帝嘅庇佑,喺災難中有幸福.最後要顯明惡人嘅結局,最終要受到上帝嘅報應,而成爲衆人嘅鑒戒.


text:
?♀踏入暑假,係煩惱嘅開始.可能你會諗:暑假唔駛返學仲煩?就係因為唔駛返學先煩! 平時你返工佢返學,暑假嘅來臨突然間break咗個equilibrium ,唔單止要搶閘攞暑假檔期AL安排旅行,仲要為小朋友安排暑期活動,等佢唔好無所事事,講到呢方面香港嘅家長真的好拿手!好多暑期活動都係手快有手慢冇,有啲平嘅仲要喺特定的時間去上網報名或去中心抽簽.呢頭先搞掂派位,嗰頭又要開始忙碌了.
✈如果想同小朋友去旅行,仲要睇下你公司上下左右係咪都係working parents, 如果係,攞假一定爭崩頭!如果香港公司好似外國咁可以全公司一齊放暑假抖下暑咪幾好!或者起碼俾d working mum可以放假.因為book機票酒店交通主題公園門票plan親子行程通常都係阿媽搞!
⏰仲有,暑假後新一學年所有課外活動又要重新安排時間表:如果仔女係幼稚園升上小一的分分鐘係由半日變全日,由下午返學轉上午返學,簡直是牽一髪動全身,乾坤大挪移,仲未計註冊迎新準備開學買書包文具仲要夾埋旅行同暑期活動時間表!
難怪之前有個同事離職之後,喺她嘅handover folder入面發現了她三個仔女嘅暑期活動excel table! 呢啲咁複雜嘅工程,唔喺公司做幾時做呢?明嘅!
????遇著好似HR Siri咁撞正嗰年小朋友畢業,仲要幫手搞埋畢業聚餐,雖然身為HR返工都成日搞event可謂架輕就熟,但同一班家長夾份搞又係另外一個挑戰.畢竟人多就多意見,仲有好多超高要求的全職家長,比老細更追求完美,由場地食物佈置攝影禮物回禮遊戲畢業袍,一絲不苟!我們這些working mum業餘幫忙,真係好具挑戰性!一日睇住幾個working group嘅whatsapp group, 一日48小時都唔夠用!
所以,咁忙碌嘅家長們仲會搵時間走出去表達意見,身為人母嘅應該感受到大家嘅訴求係幾咁強烈!
HR Siri
????????????
?HR Siri希望成為您的虛擬助理,一起面對生活中的種種挑戰.?
?如果大家在職場或家庭遇到甚麼趣事或煩惱,都可以告訴HR Siri.
?歡迎在?下面留言,或者WhatsApp 9169-4738,一起分享您的喜與樂!
#LoooKLearningBrand #HR Siri #WorkingMumColumn


text:
無論係唔係火車迷都好,每次plan行程嘅時候見到有蒸氣火車,都會心動想去坐一次!你係咪都有同感呢?係就要留意小編今次介紹啦!
栃木縣嘅SL大樹相對其他蒸汽火車嚟講比較「年輕」,但約35分鐘嘅行走時間最適合大家觀光之用,而且只能喺車上睇到嘅風光真心非常之難忘!
SL之回歸
關於SL大樹,故事要追溯到70幾年前,東武矢板線沿線上行走嘅蒸氣火車擁有「Poppo汽車」係好可愛嘅暱稱~可惜隨住1966年矢板線嘅廢線及各種原因,鬼怒川沿線行走蒸氣火車嘅歷史亦暫告一段落.近年,東武鐵道喺下今市站內發現蒸氣火車專用嘅「轉車台」結構成為契機,重新研究SL復活嘅可能性,而開始從各大鐵路公司「招兵買馬」,得以令蒸氣火車喺2017年夏天重現鬼怒川沿線.
SL大樹行走於下今市站及鬼怒川溫泉站之間,全長約12.4公里,利用兩款日光周遊券均可加購指定席券乘搭.蒸氣火車頭C11-207係1941年出品,現役時及由2000年開始一直喺北海道行走,更曾經係「SL冬之濕原號」嘅一份子.
C11-207作為SL大樹嚟到栃木縣,以周末為主提供來回各3趟車程,當中出現喺轉車台時,更係遊客及鐵路迷最佳打卡位!喺月台上可見進站時嘅英姿,約35分鐘嘅車程內可享受附有小鐵鏟造型湯匙嘅「SL大樹便當」,仲可以影即影即有留念添!同時亦都可以購買SL大樹相關嘅紀念品架!坐車嘅時候記得睇下窗外風景,喺杉並木隧道,農田和河川外,仲不時會見到當地人放低手邊工作向列車揮手,人同鐵道嘅連繫可能就係最美麗嘅風景~
SL大樹
地址:下今市站~鬼怒川溫泉站
日光交通資訊
睇完介紹,想知點樣去?就等小編話你知!
由東武淺草站乘搭特急電車至東武日光站,車程約2小時.
海外旅客仲可以喺東武淺草站旅客中心購買「
一票包括淺草至日光來回車票 (憑周遊券特急收費可享8折優惠) ,鐵道及巴士指定區間車票(廣域券包括免費乘坐空中纜車及遊覽船),兼享指定淺草嘅手信店及日光地區嘅遊樂設施嘅折扣優惠架!


text:
男人的Fantasy (二零二)儲戲飛
我係一個入場睇戲嘅愛好者,只要有一套戲我有興趣,盡可能都會入場欣賞.
可能好多人會講,宜家睇戲咁方便,一套戲上完之後好快就出碟,唔似得以前咁,落畫等一排先出錄影帶,最緊要係上網睇新戲已經好快,無以前要去排隊租錄影帶又要限時限刻去還咁麻煩,係咪有必要入場睇.
科技發達,為咗「節省」呢兩個字,人類對生活做咗好多事,有時都會諗一諗,電影係愛好係娛樂,真係有必要節省太多令佢變質?
所以我都係一路保持入場睇戲嘅習慣,而且近年仲多咗一個愛好,就係儲戲飛.人年紀大就會愛念舊,以前睇戲順手就會將戲飛連埋炮谷汽水送落垃圾筒,唔知由幾時開始,我會故意將佢哋放好,再珍而重之咁搵個玻璃樽收好.
由開頭嘅一個月幾張,去到一年幾十張,儲嘅過程入面好淡然地進行,直到最近搬屋,我先拎返出嚟再睇一次.睇嘅過程入面我先發現,原來生活入面呢啲少少嘅一點一滴,都有佢嘅作用.我睇住每一張戲飛,拎住喺手嘅時候,都仲記得呢套戲喺邊度睇,睇嘅時候買咗咩食,甚至係睇完之後大家去咗邊度食飯.
呢個係一個非常好嘅「拾荒」重組,好多本來我都唔記得咗嘅事,一下子之間又番返哂嚟.我每一張一張咁睇,一路睇就一路感嘆,我哋宜家生活方便咗,科技每一日嘅使命都係想令到我哋可以喺最小嘅空間入面,包攬最多嘅事情.
以前同出國嘅朋友可能一個月通一次書信,宜家可能每晚都視像,見佢仲多過見阿媽;以前可能一個星期先同阿媽食一次飯,宜家可能每一日都喺WhatsApp入面用長輩圖同你傾偈.
空間嘅事多咗,其實就係對每一件事嘅專注都細咗.以前你有一百個朋友,可能因為時間成本嘅原因,你只能揀十個出嚟做深交;但宜家科技容許你同呢一百個朋友都每日保持最低限度嘅聯繫,但最後呢一百個人都只係泛泛之交.
睇返呢一堆戲飛,我開始明白,人生入面有好多事,就係你先選擇,然後再浪費.
你選擇好個愛好,選擇好一個對象,選擇好一段關係;然後你開始對呢個愛好,呢個對象,呢段關係去浪費時間,浪費時同佢建立,浪費時間同佢廝磨,浪費時間同佢成長.
最後佢哋都會還返一個回憶,一個將來又或者係一個經歷俾你,到呢個時間你先會發現所有嘅事都來得厚實來得深遠,因為以為浪費嘅時候會將所有事都記哂喺你嘅腦同生命入面,成為你一輩子都會帶喺身嘅珍藏.
唔好到見到戲飛時,先記得睇過一場好戲.
薛可正Facebook Page
http://www.facebook.com/sithoching


text:
防水工程推薦超全嘅裝修防水總結,咗解一下
葵芳防水工程防水公司防水工程推薦 防水工程荃灣和防水防漏荃灣防水公司,喺前期一定要處理好,唔然以後會有得好大嘅影響.防水作為施工工藝防水工程推薦54485818,係睇唔到嘅防水工程推薦,但係喺裝修過程中卻又係必唔可少嘅.啱於好多唔識裝修嘅人嚟說,喺裝修時啱於防水嘅細節都係唔咗解嘅!防水作為基礎工程.今天,我就嚟跟大家聊聊關於防水工程嘅總結,希望啱各位有得所幫助!
防水工程前哪些地方要做?
廁所係非常潮溼嘅地方,所以防水工作係必須要做嘅,而且要重視;其佢嘅啲比較容易滲水嘅地方比如:廚房,陽臺,飄窗等,這些地方係有得做防水處理嘅必要嘅.
防水工程荃灣 廁所,衛生間,淋浴房做幾遍防水?
廁所作為接觸水最多嘅地方,一般防水係刷2-3遍,防水並唔係刷嘅越多約好嘅,太多咗容易除落.廁所牆面防水建議做到頂部,至少也係高於一個成年人通常係1.8米.
廁所幹區做唔做防水?
要做,乾濕分離之間冇有得明顯嘅隔斷,好容易發生滲透,而且本嚟幹區也係比較容易溼嘅;廁所門外也建議做出一點點(10cm左右),避免因為廁所嘅門位置較矮而產生滲透.
屋企廚房做唔做防水?
要做,一般廚房嘅防水高度係30cm;洗手盆區域要做重點處理,做1.2米左右嘅防水.
屋企陽臺做唔做防水?
如果係開放嘅陽臺,防水塗料就必須要做,牆面防水嘅高度建議30cm;如果係封閉式嘅陽臺就唔做,但如果係擺洗衣機嘅,有得上下水也建議做.
居家防水工程細節
施工期要做好基層處理並清理乾淨,要做到平整,無空鼓,唔起沙,否則防水做得再好都係徒勞;牆角,管口周邊刷多一遍以確保安全.
防水工程驗收
一般防水工程完工驗收主要係廁所嘅,因為呢度係重點區域,通常閉水測試嘅時間為24-48小時,蓄水高度30mm左右,無滲透即可.
柔性防水係咩?
柔性防水材料有得韌性,能夠適應輕微嘅變形與脹縮,唔易開裂,建議做一層.
最後,還得強調下:唔同嘅地域嘅環境基礎有得所區別,喺防水方面嘅要求也係唔盡相同;文章中介紹嘅係比較保守嘅做法.


text:
「你啱啱先病好,飲多啲暖水啊.」
曾幾何時,我聽到有女仔講「病咗都淨係識叫人飲暖水都唔識關心人」,但當兩個人唔係一齊住,透過電話除咗叫你飲暖水休息多啲都真係冇咩可以做——你估有咁多情侶真係住喺對面,五分鐘行到去咩.
至於依句「飲多啲暖水」係窩心定係敷衍,就好睇你平時對另一半係有幾好.
人係一種感情動物,特別係女仔.如果你平時有好好疼愛佢,令佢感受到你對佢嘅關懷同愛護,依句「飲多啲暖水」當然係暖過暖水;但如果你平時都係愛理不理,冇乜聽過佢講嘢,冇點顧過佢感受,「飲多啲暖水」自然成為佢眼中敷衍嘅一句說話.一段感情由好多因素組成,亦需要做好多嘢去維繫,大至生日同周年紀念嘅種種驚喜,小至平時出街會主動搵冇風口位嘅位置,無論係愛,安全感,信任,全部都要一點一滴累積而嚟.
當你知道佢病咗,當你想關心佢,要佢好好調理身體,要佢飲多啲暖水確保保充水份,佢感受到你嘅心意當然最好啦,但如果佢覺得你只係嗰個「病咗都淨係識叫人飲暖水都唔識關心人」,或者你就要留意下平常係咪真係冷落咗佢,係咪你地當中缺少咗情侶應有嘅親蜜同埋信任.千祈唔好睇少依個好似好小問題嘅抱怨,如果過咗一段日子有啲爭吵,依啲平時睇落微不足道嘅小事就可以無限放大,甚至影響一段關係嘅發展.
當然啦,如果你發現自己已經再冇真正關心對方嘅動力,或者對方真係去到貪得無厭嘅地步,或者你係時候考慮下依段關係仲可唔可以行落去.


text:
貳零壹叁年捌月參日 - 鯉魚門創意館-戲棚搭建(盂蘭-藍田配水庫&石梨街)
參加左鯉魚門創意館既戲棚搭建,去左藍田配水庫,上一年都去過睇盂蘭,今次就睇事前功夫,搭棚其實算係香港特色,用竹同膠帶可以一路起到幾十層樓高,而且仲搭得好快(細個時半日已經見搭棚師父由樓下起到十幾廿層,而且拆棚亦好快,由高處垂直掉落地,地面有另一工人徙手接住,好快好準)
講番盂蘭棚,當日講解既係陳煜光師父,亦係其中一個專做盂蘭棚既老闆,去到現場岩岩見好多竹運緊黎,個棚岩岩開始,見到已經有燒衣同點香,問過無咩特別時間同埋方位,只係開工前要做既拜四角儀式,但求順利,聽陳師父講,加上已經無咩禁忌但之前就嚴緊好多,例如見到和尚同大肚婆果個搭棚師父當日都唔可以開工,而打醮呢就真係好執正好多,要擇時辰同拜既方向都要跟足喃嘸師傅既指示做,但市區一般既盂蘭只係拜下四角就可以了
盂蘭棚首先要搭戲棚,而我地睇緊既就係岩岩搭緊既,只要由幾支實木支撐再加竹一路加上去,而因盂蘭棚唔會太高,加上怕冷縮熱脹或雨水滲入整到個棚變斜,所以要用舊竹(咁都幾環保,可以用起樓唔用既舊竹),大約12hk一支,可以番用到2次,而底既木板呢就可以番用1次,材料呢就仲有鋅鐵皮,見到運黎時係一圈圈既,但已經有生銹既痕跡,問陳師父佢話之前用日本既可以番用3-4次,但前年已經無再出,加上用國產既就因較厚身所以易爛而且一濕水就會生銹,只可用一次,問鐵皮幾時上,師父話交場前5日先上,而平時儲存既地方,就相對黎講要過萬尺好好收藏
至於搭棚時間,只會做日頭而且到6點前,夜晚唔會做,而且好似眼見無lala落大雨都會停工,因同一個月好多盂蘭場係香港舉行,所以如果衡量過唔夠時間寧願唔接都唔會夾硬做,基本上要5日至一個禮拜到先做完成個場(當然都要睇天氣),而官塘果個就要9日,係最多時間既一個場,而陳師父亦提到石籬係最難做既,因地方太細,要做足咁多個棚而且係依山坡起,所以係最難既棚(上年睇過咁細地方都可以起足咁多個棚而且戲棚都有,已覺好利害)
問到場地保護,跟據上年經驗,好多球場既地要保護得好好,而且要同政府租地,想知前事要咩手續,原來要經屋宇處同康文處,不過手續已變簡單左,只要合格師父簽棚紙就ok了,而場地保護就要木板加石屎,有d仲會用成個場都鋪木板以免整花整爛個地,陳師父話最困難既係場地太細同埋保護地下,會比較頭痛,而保險方面,只會係第三者同意外保險,至於場地保險會主盂蘭大會負責番
基本上係場地考察期間既兩個鐘入面,其中一個棚既外圍已見芻形,如果天氣好既話應該會比較快,至於工作人員,大部份係男士,但陳師父話佢都有個女徒弟,但因體力問題,所以都係男多於女入行,日曬雨淋都其實幾辛苦,不過陳師父主力做盂蘭棚,所以基本上在場既都係另有職業,至於入行後既學習,首先都係要係地面幫手,之後練好竹上既馬步先可以上棚,唔係就會好危險,一個頗特別既行業
至於盂蘭棚,陳師父話7-8成都係竹棚,而鐵架既佢地就會叫天幕,因固地size同埋形狀,所以唔係個個場都可以做到,亦要一次過簽四年約先會做,靈活性較少,個人而言我都係中意竹棚,個感覺好好多,嗯
之後順手番左石籮睇個場,又見到陳師父,睇真d果真係山坡而起,而且已經去到最後階段,鐵皮已上,影左相之後仲順手問埋場地理事巡遊時間,唔知到時可唔可以睇到呢
[08/03/13]
Photo Link <<<<<<<<<<<<<


text:
啱啱踏入四月份,今日起我會慢慢逐步同大家講嚟緊開售嘅流程,大家唔駛心急我哋仲有超過十日時間慢慢講,首先我哋今日同合作方開完會,專業嘅合作方今次重新為我哋度身訂造咗一個全新而且絕對公平嘅網上抽籤程式,大家唔駛心急今晚我會先同大家講重點先,之後未來十日慢慢同大家講細節,大家亦都唔駛咁快去下載個app,因為依家下載咗過多幾日大家都要再更新個app㗎,而今次為我哋提供呢個app嘅就係 The Gulu .

首先我哋會於4月13號至4月17號(星期一至星期五)每日早上9:30,傍晚18:30 分兩次派籌抽籤,每次1000個名額,合共有10000個名額,每次抽籤大約5分鐘就知結果,先試咗頭五日後馬上作檢討再增加名額同數量.
抽到嘅就會直接跳入付款介面,付款方法暫時分別有Visa,Master,八達通,WeChat ,Alipay ,(八達通要用app唔好諗住用自己張八達通呀😂)
我哋先試頭呢五日,然後馬上作出檢討,務求一日比一日做得更加好,所以頭呢10次抽籤每人限購一盒,成功購買嘅會進入保護區,保護區為期14日,系統會自動倒數.
抽籤並唔係鬥快先到先得,所以絕對公平,你用app抽籤嘅時候,如果抽到的話系統會對應到你手機上嘅機身號碼,進入保護區係會用電話號碼同機身號碼嚟鎖定進入保護區,到下一次抽籤嘅時間你再用個app嗰時係抽唔到籤嘅,直至系統倒數時間完畢你就可以再次參加抽籤.
而同日4月13日晚上我哋會另外會開放兩個渠道同數量分別只係俾醫護人員同埋長者以Google form登記購買,各位年青人就要幫下長者做呢個登記動作,登記嘅資料只需姓名,電話,電郵,如要派件就要收件地址,最後要上載埋醫護人員卡或者長者咭,我哋要呢樣野只係要來核實身份,絕對唔需要其他涉及個人私隱嘅身份證明文件.當然登記購買都係有一定嘅數量,因為我哋希望大家當買到之後口罩係即刻到手,所以會有限定嘅數量.
所以各位長者同醫護人員抽唔到簽亦都可以個別登記購買,但係如果抽到簽後你再諗住登記購買,我哋嘅系統亦都會有你已經抽到籤嘅記錄,咁樣確保唔會可以重複購買.如果當晚登記名額滿咗而其他買唔到嘅長者同醫護人員4月14號早上就又可以繼續抽過.
今晚大家就消化一下以上嘅重點先,之後我哋慢慢再逐一講解,然後我會在開售之前來一個大總結Q & A,而下星期我哋亦都會準備一段教學視頻俾大家.


text:
隱適美箍牙consult醫生+價錢比較分享, 已揀好醫生lu
最近心思思想箍牙, 於是呢一個月黎就搵左幾位比較有名氣既牙醫做consult,由於覺得自己問題唔嚴重(幾位醫生都話我唔洗剝牙), 所以無打算搵專科,因為專科醫生比普通科貴好多.第一個consult係長沙灣趙x波, 報價$48000, 咁多個之中最貴,而且佢係每3個月先覆一次診, 係我consult幾位醫生之中最耐,我準時到達, 不過等到我變左化石, 等左個幾鐘,如果每次覆診都要等咁耐真係唔掂, 所以一定唔揀.其實有朋友好多年前係佢度箍, 佢已經警告過我會等到痴線,不過諗住反正consult唔洗錢就去聽多個意見.第二個係林x怡, 報價$42000, 價錢合理好多, 而且唔算等好耐,不過林醫生有講到明個case唔會全程都係佢跟,唔係全程佢跟都唔緊要啦, 不過最重要係唔會係固定醫生,即係可能次次都唔同醫生, 而且感覺佢好似有少少hea,所以都唔係太岩心水.第三個係Dr Nicholas, 係之前睇到香討呢度個jm長篇分享所以去,曾醫生報價$38000, 我去到等左5分鐘就入左房見醫生,佢好溫柔, 講解都好詳細, 仲比左同我情況差唔多既相比我睇,感覺呢個醫生唔錯.第四個係游x華, 報價咁多個之中最平$32000, 有介紹人減$3000,即係最平$29000就有得做, 不過就講明唔係游醫生做而係指派其他固定醫生,如果想搵返游醫生既話, 就要加多$7000, 即係$37000, 但唔包固定器,而套固定器其實都要幾千蚊一套, 而且之前睇左jm既分享, 都好認同搵主要個位醫生去做療程既重要性,游醫生都唔算要等太耐, 不過指派既醫生就唔知, 當日無即時落決定.其實原本仲有諗過去consult中環羅x道, 感覺佢都幾多人搵佢做,而且我follow開既blogger龍x媽媽早排力推. 不過上網做左好多research,又係隱適美既官方facebook度爬文, 睇到唔止一個網友留comment話比佢箍衰左,所以即時放棄左念頭.返去考慮過各種因素之後, 都係比Dr Nicholas既溫柔吸引到(講笑),價錢都係考慮之一, 報價$38000, 不過有jm做介紹人即減$2000,另外依家有coupon攞又減$1000, 二人同行再每人有得減$2000,我係第2個forum好快已經搵到人同我夾, 即係減左$5000, $33000就做到.完成2項任務之後仲送一次洗牙, 琴日我已經比左$8000印左模啦! 期待1個月後睇clincheck!希望我呢篇分享可以幫到各位想箍隱適美既朋友仔,不過既然醫生做consult係免費既, 建議大家有時間既話做多幾個慢慢揀,雖然話早箍早享受, 但都唔急在個一時, 揀醫生最緊要岩feel.


text:
犬山市位於名古屋嘅西北方,只要搭名鐵特急大概30分鐘左右就嚟到呢個小城市㗎啦~今次推介大家嚟呢度睇國寶!唔係翠玉白菜呢啲國寶展品,而係國寶天守-犬山城天守.
犬山城嘅天守屬日本100名城之一,同時係日本五個國寶天守之一,另外四個分別位於姬路城,松本城,彥根城和松江城,一嚟就已經大有來頭.再者,佢嘅天守閣據稱係現存嘅天守之中最古老嘅一個,歷史價值絕對毋庸置疑.雖然現時已經轉為法人管理,不過犬山城曾經係唯一一個由個人擁有嘅城堡,屬於成瀨家族所擁有,夾夾埋埋都幾多記錄由呢座城保持㗎!由犬山遊園落車之後,可以沿河邊行去犬山城,途中會路過犬山橋.河邊唔算多人,環境相對比較寧靜,想寫意散步嘅話相信呢度非常適合你~若果你秋天嘅時候到訪,河邊兩岸都有滿滿嘅紅葉迎接大家,未去到犬山城已經有滿滿嘅紅葉歡迎大家!順帶一提,河嘅對岸就係岐阜縣啦,世界遺產之一嘅白川鄉就喺岐阜縣啦!
犬山城北向木曾川,南向犬山城下町,故此入口設於天守嘅南面,由河邊入嚟嘅話要兜返入前門呀~一路入場期間,大家會經過護城河同兩個唔同嘅神社,接住先上到木製嘅天守.內裡亦有一棵當地人認定嘅「神木」,係樹齡大概650年嘅杉樹,比天守本體更耐歷史添!
上天守嘅時候留意要換拖鞋,因為內裡仲係原始嘅木地板,需要小心打理防止損耗.上到四樓嘅望樓可以遠眺附近嘅景色,包括剛才講對岸嘅岐阜縣,亦都可以望返入犬山市內,據聞最遠甚至可以望返名古屋市內㗎!
其實犬山城內除咗係賞楓嘅好去處之外,亦都係賞櫻嘅名勝嚟㗎!不論春天定秋天去,犬山嘅景色都一定唔會令你失望!係呢度放返張櫻花盛開嘅相比大家參考一下~2017年嘅春季,大約4月上旬左右就盛放㗎啦!
回程嘅時候,大家不妨向南行經犬山城下町去車站搭車,走過昔日街道小巷,別有一番風味㗎~今次先推介住犬山城比大家賞楓先,下次再介紹其他名古屋嘅紅葉勝地比大家!如果你都有喺犬山城影過靚相嘅話,歡迎你哋同大家分享!
國寶犬山城
官網:inuyama-castle.jp/
開放時間:
平日及公眾假期:09:00 至 17:00
(16:30 為最後入場時間)
注意:12月29日至1月1日為新年假期休息,暫停開放.
犬山城入場費:
成人:550 日圓
中小學生:110日圓
地址:愛知縣犬山市犬山北古券65-2
交通:由名鐵名古屋站乘搭至名鐵特急前往犬山遊園站,車程約30分鐘,由出口步行約16分鐘可達犬山城.
你亦可選擇搭乘名鐵特急前往犬山站,車程約26分鐘,經犬山城下町步行約20分鐘亦可到達犬山城.


text:
唔知大家有冇試過返工返到好攰,但係又唔知點樣可以幫自己放鬆呢?我就試咗好多次啦,但係都一直搵唔到可以比我放鬆嘅方法我是幾時俾我聽吓音樂飲茶或者出去行吓,但係最後嘅解決方法都係得返按摩先可以解決到我返工嘅疲勞!我但係普通嘅按摩以又唔可以精準到我特定嘅位做按摩,例如係肩頸又或者係背脊忙一啲比較攰嘅位置!
今次終於比我搵到 呢一個智慧按摩椅最出色嘅就係可以自己定義按摩嘅路徑簡單啲嚟講就係可以針對自己邊一個位比較攰可以按嗰個位!佢嘅控制器好似平時我哋打機嘅遙控咁樣有一個類似搖桿嘅部份,我哋可以直接用呢個搖桿去搵你覺得酸痛或者唔舒服嘅位咁部機就會自己按嗰個位㗎啦!!
除咗功能上面,其實佢個外型都十分之細小同埋輕便唔似傳統嘅按摩椅咁樣佔屋企好大嘅位!就算係放喺平時我哋自己坐嘅凳上面都可以因為佢比較細小,而且又唔會一定要一個位置擺放!!!超級推介
除咗普通嘅按摩之外,佢自己都有一個智慧嘅模式例如佢有八種唔同嘅按摩手法又或者係5段嘅力度控制除此之外,仲可以係佢自己嘅app上面調教屬於自己嘅模式或者去推介嘅模式!!
總括而言,我覺得呢個十分之適合一啲,到時成日返工或者覺得好攰要放鬆嘅人用!
♡♡MASA 智慧按摩椅墊♡♡
早鳥訂購連結:
https://survey.searchingc.com/masahk


text:
如果Note 7係C4塑膠炸彈,香水就係潛在液態炸彈.
就算一向無玩代運既你,只要有一般常識,都會知道有D野係唔可以寄既,Note 7同香水類易燃液體就係其中一樣.因為我公司就最擅長運呢類野(但Note 7我都運唔到),所以今日就略略提提點解運呢D野咁麻煩.
香水又好,指甲油又好,油漆都好,都屬於第九類危險品(Miscellaneous Dangerous Goods),其實唔係唔運得,只不過係非常之麻煩.例如如果你係美國買香水既,你要運香水,你既貨品一定要同普通貨品分開處理,除此之外,更有可能要重新包裝,標記同埋再填一大堆相關文件,聽到都煩,就算做到咁,到左香港外,9成9仲要經過埋海關拆箱驗貨,水蛇春咁長既程序,邊個會去做?
坊間有D代運係禁寄物品一欄只係輕輕帶過自己唔可以運,搞到D客以為運一兩件無所謂,唔好以為真係冇事,一經捉到,首先你件野就一定會被沒收,然後幫你運既公司會同你劃清界線,咁根據香港法律,最高可被罰款$250,000同監禁兩件.唔好以為你好有Guts唔怕罰錢坐監就好威威,一支/堆香水搞到成架機增加爆炸風險一D都唔好玩囉,固體炸彈Note 7都唔俾上機啦,你液體唔處理好,成隊Crew就多得你唔少了.
呢個世界應該冇人想搭飛機時你隔離有人拎部Note 7出黎影相吧?大家都唔就算唔係搵我地做香水/危險品代運都好,都唔好因為貪平搵擺明唔運得既公司運呢類貨品,為人地為自己喇.
下次講下代購好笑事~


text:
咪當我哋有求必應!護士大爆工作3大辛酸史
資料來源-經濟一週
護士 辛酸1:食飯時間都無
重要有時唔止係問啲同病情有關嘅問題,有同事就試過有個家屬走嚟問佢啲私人問題,幾歲呀,邊度畢業呀,入咗行幾耐呀,甚至人工…… 原來想搵你同佢個仔相睇.同事避而不答結果被鬧「懶巴閉」.
其實我哋醫護人員雖然一日chur足咁多個鐘,但都係suppose有點點私人時間.特別係如果你見到我哋仆緊落canteen,唔該唔好再截停我哋!因為醫院canteen唔係開廿四架!
你截一截,我就要焗住去食杯麵或者咬三文治…… 點解之前見到救護員半夜去買外賣呀?唔係貪方便渣救護車呀,係因為我哋係人而人要充饑!如果唔係咪唔夠力救你哋呀!
護士辛酸2:硬食死貓
家屬們,請你哋唔好乜都話係醫療事故.
明明同事已經向你交代咗個病情唔樂觀,但你就即刻兇神惡煞咁問係咪醫療事故,話自己畀得起錢,點解唔開特敏福.
唔知幾時開始喺大部份嘅市民心目中,特敏福變咗神藥,頭暈又嗌特敏福,抽筋又嗌特敏福,就嚟連扭親都嗌特敏福……
其實之前都有同事喺網上公開為醫護澄清過,特敏福唔係咩靈丹妙藥,而且佢嘅副作用好大,未到最後一刻都唔會亂用,正如你都唔會因為便秘而入院切咗條腸啦係咪呀?
醫護面對病人家屬討論病情轉差時,唔係真係隨口up.
之前有位L醫生話我哋有時唔敢同家屬講病人病情轉差,係因為佢呢啲咁嘅高層根本唔知下面發生咩事!咩唔敢講根本係無可能,我哋日日見慣生死,從來堅持坦誠,邊有話咩唔敢講吖?
只係有時報危後,有啲生命力強嘅病人捱得過,明明就係一件天大嘅喜事,但偏偏有啲家屬唔會開心咗先,而係第一時間去鬧啲同事,話我哋嚇佢,亂咁講嘢,差啲害死佢.
唔該,我哋從來無否定奇蹟嘅存在,點解救返又要畀你鬧,救唔返又要畀你鬧+投訴?
護士辛酸3:祖宗十八代被問候
呢個世界人權泛濫,依家啲病人都好識講人權.明明手術前唔可以食嘢,就話你虐待佢要投訴.
用緊氧氣罩,話要拖住舊嘢落去行吓,阿生,你知唔知舊嘢唔係無線供電架?你點落lift呀?唔畀你去,仲話我哋禁錮佢又話要報警咁,仲鬧爆你祖宗十八代
其實醫護雖然向你提供緊醫療服務,但其實我哋唔係服務性行業!就算係,都唔代表可以畀你侮辱!我哋可以告返你,只係如果真係每一個醫護都要告嘅話,我驚排到十年後都未完相關案件!
常見問題
有沒有關於香港的有趣盤點?
香港地從來不乏心靈熱點,香港不少地方均設立行刑場,正正是大部分屋邨興建時的前身,盤點香港猛鬼屋邨 ,信不信由你!不少朋友都喜歡想當年,香港懷舊小食 及這10款最愛夾糖是不少人的共同回憶,沒有高檔的食材,卻塑造出最難忘的味道.提到昔日蒲點,旺角絕對係大家留低最多腳毛嘅地方,千禧年代必去蒲點 ,你又去過幾多個呢?
有甚麼必學生活小智慧?
天氣時熱時凍,容易令人患上小感冒,唔想次次依靠藥物?可以試試這8招必學鼻塞穴位方法及7大喉嚨痛舒緩方法.除了感冒外,生痱滋亦非常影響日常生活,坊間有各式各樣的解決痱滋方法,助你解決痛楚!


text: 好耐冇寫過食評啦! 由於疫情關係, 好耐都冇出過食餐勁, 所以今個星期決定出去銅鑼灣 Dodam Chicken 食餐好既! 好耐冇去過銅鑼灣, 一出到就估唔到變得咁多, 周街都係吉舖, 雖然人流一樣多, 但大家都戴上口罩, 完全感覺唔到銅鑼灣以前既熱鬧開心既感覺. 今次去食既係位於利舞台既 Dodam Chicken! (地址: 銅鑼灣波斯富街99號利舞臺廣場18樓A號舖). 一入到去餐廳個裝潢非常之有韓國氣氛, 雖然唔算得上豪華, 但係有格外嘅韓式情調,餐廳前後各有一部電視, 一直播住不同的韓國熱門人氣跳舞組合的 MV. 細看之下餐廳的餐紙都有很細心的布局, 例如在紙的下方有教大家點樣講一些簡單的韓文, 仲要中英對照.好讓大家在等待美食的時候, 同時間亦不會覺得悶, 打發一下時間. 小編一坐低就當然叫雞食.因為餐廳嘅招牌菜就是炸雞.呢度嘅炸雞同出邊嘅韓式炸雞店有乜嘢唔同? 喺未食過唔同餐廳嘅炸雞之前, 小編一直覺得都係將隻雞放喺啲油裏邊, 炸完然後攞返出嚟,間間餐廳應該唔會有乜嘢特別唔同.但係經過小編多年來食炸雞嘅經驗發現原來炸雞都係一門學問. 簡單嚟講長話短說這間 Dodam Chicken 餐廳嘅炸雞係比其他餐廳冇咁油膩! 佢炸出嚟嘅雞食完都唔會有一種好”滯”嘅感覺,而其他餐廳嘅炸雞食兩塊就已經好滯, 同埋大多數嘅炸雞店都係將嗰隻雞,不斷沾炸粉令雞嘅形狀看似好大只, 好抵食噉樣.但係實際情況,就當然唔係噉啦. 由上圖可以見到餐廳嘅炸雞睇起上嚟係比較乾身,…


text:
唔好睇少朋友嘅一餐飯 可以令你繼續向前衝
有冇人試過未搵到嘢做但係扮返工?
之前有位朋友打嚟約我食lunch,其實都覺得奇怪㗎喇,明明記得佢返九龍區,咁遠水路過海搵我食飯?
「我上星期last day,本來搵咗份新工,但係好快就覺得唔適合所以辭職,而家唔敢同屋企人講.」
我:「吓!咁你呢幾日點過?」
「周圍搵朋友lunch囉,但係太早返屋企佢哋都會懷疑,不如今晚都一齊食飯啦!」
我:「你唔好過海啦!一次過今晚等我放工先食,多啲時間傾計唔使咁趕.」
如是者,我哋夜晚就一齊食飯,佢似乎完全冇同屋企人講嘅意圖,問心又唔覺得意外嘅,因為佢阿爸阿媽比較舊式思想,莫講話搵工轉工待業呢啲咁「重大」嘅事,就連個仔拎大假去旅行都會覺得唔好,驚老細唔鍾意喎,怕返嚟之後畀人炒.
如果你聽完覺得好誇張,咁我要恭喜你先,證明你從未試過呢種經歷,不過我就好明白,因為我屋企人都係咁,彼此經歷好相似,正正解釋咗呢位朋友點解選擇搵我傾訴,都唔敢同阿爸阿媽坦白.其他人聽完佢講應該會瘋狂質問:「點解要咁?」,「照直同家人講咪得囉,使乜扮返工!」,「咁你上一份工就唔應該辭職啦!」
有時朋友唔開心或者好煩惱,最需要嘅唔係我哋質疑,而係想有個聆聽者扮演樹窿嘅角色,細心聽佢傾訴.
全晚我聽多過講,最大貢獻就係埋咗張單,佢當時除咗有啲唔好意思,我嘗試去安慰佢:「得啦!二人同行有6折,爭咩吖,你好快搵到嘢做,下餐你請.」
我咁有信心,係因為佢根本知道應該點做,答案一早在心中,做朋友亦應該在心中,最後佢問咗我一啲關於見工技巧嘅問題,過兩日已經聽見佢有新offer.
遇到諗唔通嘅事,多啲搵朋友傾訴,唔好自己屈喺心,某啲時候我哋嘅角色係聆聽者,某啲時候亦會變成吐苦水嗰個,有邊個唔想得到身邊人支持?有後盾去back up,係勇往直前嘅最大力量.美國運通白金信用卡亦都以實際行動去支持大家,喺全港美心集團旗下美心中菜指定食府惠顧自選晚膳餐目,二至三人星期一至四有6折,其他日子或四至十二人都有75折,希望你都可以善用優惠,多啲約朋友出嚟傾計.
文:辦公室日報x聶瞳


text:
(黑變白)暗中取代C&C伺服器 法警瓦解挖礦僵屍網絡
僵屍網絡係其中一種黑客最常用嘅攻擊方法,因為受感染及操控嘅僵屍電腦真係好使好用,唔單只可以用嚟發動 DDoS 攻擊,亦可以借用嚟挖礦,每部機借少少運算能力出嚟,黑客幾乎乜都唔使做就有加密貨幣收,而且中招者亦唔易發覺,難怪成為黑客愛用手段.不過,最近一個由黑客控制嘅 Command & Control(C&C) Server,就俾法國警方成功搗破,一下子解放咗 85 萬部僵屍電腦,認真功德無量!
今次事件嘅幕後功臣係防毒軟件公司 Avast 嘅專家,因為佢哋發現咗網上其中一個惡意程式 Retadup 嘅 C&C 伺服器設計上存在漏洞,如果能夠好好利用,就可以將佢由黑變白,遙距移除受害人電腦內嘅惡意程式.
偷襲C&C伺服器
不過,瓦解黑客集團嘅過程都唔簡單,由於 Avast 專家發現 C&C 伺服器嘅基建設施喺法國,必須首先得到法國警方同意,於是就喺今年七月聯絡佢哋,獲得許可後,Avast 專家就要好小心咁去複製伺服器,因為專家擔心一旦俾黑客發現,佢哋會即時改變攻擊方法,由暗中挖礦改為推送勒索軟件,到時受害者就會蒙受更大損失.
複製伺服器後,Avast 專家就重建一個「虛假」嘅 C&C 伺服器然後取代原有版本,幾秒之後,已經有數以千計受感染嘅電腦得到解放,專家最終話超過 85 萬部電腦回復正常,法國警方估計黑客透過呢個龐大嘅僵屍網絡挖礦,已經賺取咗幾百萬歐羅.講真受影響電腦嘅機主未必會察覺到呢件事,好可能無人會走出嚟多謝 Avast 嘅專家,不過作為網絡安全從業員,呢次拯救行動都可以話係「成就解鎖」啦!


text:
早前於網上FREE(即把家中長期閒置的物品轉送他人)俾人~言談中知道對方係一位為貓義工籌集物資的女士.交收當日,佢都為送物資奔波,放工後搭西鐵入到嚟屯門,再把物資送到粉嶺…大家閒談後,佢話我知佢都有幾隻貓,並因為其中一隻貓嘅離去感到好內疚.
佢自覺自己太遲察覺貓咪有事,自以為之前只是一直鬧情緒不太理人,之後…貓咪在短短數天後便離世.
貓咪正值壯年,突然離世固然難受.如果係我,我諗我亦會受到好大打擊…
有時見網上好多人上網問診,唔係問醫生啊,而係問一班素未謀面嘅網友.左一句『好擔心呀,有冇人知我隻貓發生咩事呀?』,右一句『點算好呀?要唔要帶佢去睇醫生呀?』,好多時大家都會圖文並荗咁描述自家貓咪有咩病徵…
然後就等待一個回覆.呢個年代,真係人人都係網絡醫生.唔怪得我返診所,唔答啲病人問診問題,佢哋會火山爆發塞我食屎啦,因為我連一個素未謀面嘅網友都不如啊.
但係你有冇諗過,上網答緊你嘅人,佢好大機會唔係一個真正嘅醫生.只係一個行過望過嘅熱心人…佢哋大可能連實際經驗都冇,你真係放心將自己隻貓條命交俾佢哋咩?
你擺上網等人覆你,其實你係咪淨係想見到有人覆『冇事嘅,小小嘢唔駛睇醫生啦』.然後,你就可以安心去覺覺豬啦嘛?


text:
第3屆澳門立法會選舉
第3屆澳門立法會選舉響2005年9月25號舉行.呢次選舉直接選舉就會選十二個議員出嚟,社團間選亦選出十個議員出嚟.剩底嘅七個議員就由行政長官收到選舉總結算嘅十五日內委任.全體議員喺10月17號宣誓就職,重召開第一次全體會議.
制度[編輯]
唔理係直接定間接選舉,都係用「改良」漢狄法(比例代表制一種)嚟選,即係一組人入面攞到嘅票數除一畀第一個候選人,除二畀第二個候選人,除四(而唔係一般漢狄法嘅除三)畀第三個候選人,以次方嚟畀對應嘅第幾個候選人.呢種方法第一次就用喺1992年選舉入面,而且選舉以澳門特區做單選區.
背景[編輯]
選民資格[編輯]
響直接選舉(簡稱「直選」)方面,根據《澳門立法會選舉法》,夠十八歲而且係澳門永久性居民嘅自然人如果登記咗做選民,就響直選入面有資格投票(第四條規定嘅人除外),而且凡係有投票資格而且夠廿一歲嘅澳門永久性居民,都具有被選資格(第六條規定嘅人除外).
而間接選舉(簡稱「間選」)方面,選民一定係已經攞到法律人格至少三年,重要響身份證明局登記代表有關社會利益嘅法人.如果已經按照《選民登記法》做登記,就響間選入面有資格投票,但係由公共實體主動設立嘅法人或者一半以上嘅財政收入係來自公共實體嘅法人除外.《澳門立法會選舉法》第四條到第六條同埋《澳門立法會選舉制度》第四條嘅規定,都適用響間選.
提名[編輯]
參加直選嘅組別至少有四個,最多十二個候選人,而且要攞到三百到五百個選民簽名.而參加間選就一定要有嗰個界別最少四分之一嘅社團提名.
宣傳[編輯]
選舉宣傳期由9月10號到9月23號.9月24日係冷靜期唔可以進行任何嘅宣傳.廉政公署響呢次選舉入面亦請到藝人方中信做代言人.
投票站[編輯]
直選投票站:
參選情況[編輯]
直選參選組別[編輯]
加埋有十八個直選組別向當局提交提名.原先係民協進會因為攞唔夠提名而被取消資格.
十八個直選組別,按交表時間嚟排:
經抽籤,各組響選票上嘅冧巴:
攷[編輯]
- (繁體中文)2005年澳門特別行政區立法會選舉


text:
溫哥華同溫哥華島之間隔住個海,搭船過海要大概兩個鐘.唔熟加拿大卑詩省嘅人好容易分佢哋唔到.
溫哥華係大城市,亞洲人比較多,有好多地區係好容易見到有中文字做招牌嘅店舖,甚至喺商場入面聽唔到有人講英文都唔出奇.大溫地區有個烈治文市,有幾間商場入面真係唔似身處喺加拿大.要食啱香港人口味嘅嘢可以有好多選擇. 但係溫哥華島就冇咁多亞洲人,島上嘅城鎮人口冇咁多,亞洲食館雖然開始多咗,但係口味都係就番本土人嘅多,香港人未必啱食.可能係因為隔咗個海,生活節奏亦都比喺溫哥華優悠.
Victoria 同 Nanaimo 係島上嘅大城市,兩度都有亞洲人開嘅 Fairway Market 嘅分店,Walmart 同 Costco 都多咗唔少亞洲食品,但係唔似得喺溫哥華咁方便.Quadra 街嘅 Fairway Market 有熟餸賣,但係七點左近就會收檔.其他本地超市都有炒麵炒飯熟餸,但係果啲係「雜碎餐」味道,係本地人習慣嘅中餐.
其實 Victoria 係 Greater Victoria 嘅其中一個市區,有啲似九龍同新界都係香港咁.近年 Langford 不斷發展,好多人都搬咗去果度住,雖然巴士方面未有 Victoria 市區咁多,但係有車就會方便好多.Sidney 又就嚟有個 Amazon distribution center,因為機場同 BC Ferry 碼頭都喺果頭,或者慢慢會開始更多人搬過去都唔定.
島中間嘅 Port Alberni 最近開始大興土木,預備喺 Victoria 甚至喺其他城市租或買唔到住宅嘅人搬過去.因為近年越嚟越多人租/買唔起大城市嘅屋同樓,有好多長期租客被迫遷,有啲甚至因為租金太貴而變咗做無家者.
喺島上揸車同喺溫哥華都有啲分別. 溫哥華有 Sky Train,巴士都好似幾密,但係車亦都多,有時聽到人講到有啲車點樣橫衝直撞,搶位搶線… 我自己每次揸車出去都零啥緊張. 一海之隔,島上嘅路面情況好唔同.島上嘅人多數揸車時都好有耐性,雖然間中會有啲嫌你慢爬你頭嘅,但係極少見到塞車時有燥火動作.仲要間中會見到喺市區路上面走隻貓呀松鼠呀甚至鹿出嚟,啲車會停底等佢哋過咗先再郁.當然有時有啲「唔生性」嘅人踩住單車又唔守規矩阻住條路,但係因為平日路面車唔多,通常啲車都會就住嚟行.間中會見到其他動物過馬路,好似大小飛禽等等,仲要有啲路係會經過城裏嘅單車徑,總之喺Victoria 揸車都係慢啲好.另一樣係島上有唔少七八十歲嘅老人家,有唔少係自己住開又繼續揸車嘅,我識得有個 90幾歲嘅依家仲鍾意自己斬柴但係淨係日頭先揸車.
溫哥華嘅 sky train 同巴士都係Translink 包辨,收費形式同八達通相似.但係島上面係 BCTransit, 冇sky train, 同埋巴士唔係全島一樣收費.如果每個月唔係搭得多巴士嘅,月票或者冇咁抵.便利店同埋超市都有一張十個巴士飛,一次過買十個等於九折,兩個巴士飛就可以喺巴士上換個 有當日日子嘅day pass, 全日任搭,但係要記住問司機攞.
大溫哥華衣家多咗好多高樓大廈,有啲區一眼望落去真係好有大城市 feel (有啲地方直頭一望落去就即刻聯想到香港). 島上嘅人口密度雖然不斷增加,但係又高又全部用石屎起嘅樓唔多,住喺城市屋同樓層嘅會留意到起居係好傳聲,因為島上十層以下嘅樓雖然外牆或者會唔係用木板,裡面間格十成九都係.近期新起嘅樓隔音會好啲,但係如果每戶都有洗衣機同乾衣機,鄰居各有唔同起居時間有時都幾麻煩.
上面提到大溫地區比較容易搵到啱香港人食嘅嘢.實在喺果度要買熟餸同飲茶食飯都好方便,酒樓茶室粥麵舖都有好多選擇,淨係揾杯港式奶茶就已經比島上容易好多. 喺島上面要揾間有港式奶茶但係又唔使 $3 以上一杯嘅地方就唔容易.如果鍾意每日起碼一杯嘅話,其實都可以就地取材用本地超市買嘅茶包自己整.我用 Ridgways 茶包:兩個 black tea 加一個 earl grey 放落個小茶壼度,用滾水浸佢三分鐘就倒落杯度加糖加花奶.咁樣可以沖大概三杯夠味嘅奶茶,不過第二第三轉就要浸耐啲等啲茶包出味.有人用其他本地 black tea 茶包沖,好似係 Tetley 同 Lipton 都過到骨.喺島上面買餸嘅攻略相信亦都會因為店舖冇溫哥華噤多而有所不同.最好係初到埗果時行吓唔同嘅超市,或者多啲行吓附近嘅地方睇吓邊度有啲乜嘢. 仲有一樣我相信溫哥華同島上面會好唔同嘅係聖誕節同新年嘅時候.Victoria 已經係島上嘅大城市,但係一到平安夜,舖頭食店大概六點前會開始收檔,聖誕日直頭好難會搵到有得坐底慢慢食嘅餐廳,好似淨係一兩間茶樓會開.超市就淨係得家庭式經營嘅或者會開.但係因為溫哥華亞洲人真夠多,相信聖誕新年會比島上面容易喺街上揾到開門做生意嘅舖頭.
因為我長期住喺島上面,對於溫哥華嘅其他嘢真係唔熟.生活方面,屋企裡面唔係太大工程嘅水電維修多數都儘量自己搞掂,YouTube 有好多片示範點做,一來可以慳錢,二來唔使頭痛究竟去邊度搵人同埋又要約時間等等.喺島上住得耐咗好可能會唔覺唔覺學識好多以前自己冇諗過做得到嘅嘢,因為求人不如求己,亦都可以發揮吓自己嘅想像力.
基本上大溫同島上嘅差別可以話大溫好多野都越嚟越似香港,而島上面嘅生活仲係加拿大人節奏,冇咁多香港人習慣嘅娛樂同效率,喺香港忙慣玩慣嘅或者唔會噤容易適應到.


text:
食錯野痾左成日......
-
仔仔今朝已經痾左三次,搞到我都唔敢返工要留係屋企睇住佢,洗唔洗帶佢去睇醫生呀?
-
jwan123 last edited by
@sallychan37 你個仔幾大呀?
-
yumic19 last edited by
太細個就要帶佢去睇醫生,如果都讀小學既話可以睇下佢個情況係點先再決定睇唔睇
-
keith_ho last edited by
咁又唔洗,屙多一兩次D菌出晒黎就無事架啦,搵D益生菌俾佢食會無咁痛架
-
之前仔仔肚痛, 屙到脫水咁滯, 我都沖左little remedies兒童益生菌電解質俾佢飲,
飲左之後會舒服d,好訓d,仲補充番d水份添
-
@jwan123 said:
@sallychan37 你個仔幾大呀?
讀緊小學呀,而家放緊暑假唔放心留佢係屋企
-
@stacyc117 said:
之前仔仔肚痛, 屙到脫水咁滯, 我都沖左little remedies兒童益生菌電解質俾佢飲,
飲左之後會舒服d,好訓d,仲補充番d水份添
係邊一到買呀?萬0有冇呀?
-
wongpaula21 last edited by
下次食野都小心D呀,小朋友病可大可小架
-
sweetie last edited by
通常要食幾耐先見效?
-
萬0應該都有呀,上次我係AEON到買架,你去搵下呀,一盒盒架
-
上次仔仔肚痛食左一包就已經痛少左,訓醒教之後俾佢飲多兩三次就無事,記得中間要俾佢飲多D水
-
jwan123 last edited by
@sallychan37
呢款幾WORK架,係屈記有得買


text:
2010年7月22日 星期四
Amaroni's Little Italy
又一城係一個好地方,又多好野食,Amaroni's Little Italy絕對係其中一間,平靚正,每人百幾,可以食到好飽.
大家去到呢到,d waiter 就會放低一籃麵包,香草包配上黑醋同橄欖油,係提升餐前小食.
呢到最吸引我,又係我最鍾意食既,就係白汁忌廉焗薯片.
平時大家可能食開既洋蔥小食,應該就係洋蔥圈,但係呢到既炸洋蔥絲,係好特別架.而個凱撒雞沙律,呢到做得好好,d菜好爽同好脆,d汁都岩岩好.
d牛扒都烤得好好,六七成,食落又juicy,又夠肉味.個大拼盤包含好多野食,少d人都唔食唔哂,有呢到既名菜rosemary chicken, 腸, 牛肉丸, 燴牛尾.黎到呢到,點可以唔叫pizza,個classic pizza份量真係好大個,但係我覺得唔係太好食.
接下來,梗係要叫d pasta,呢到既carbonara真係好美味,每條意粉都coat滿汁,d意粉好煙靱,另一個好味既就係雜菜蕃茄天使麵,素食既人岩哂佢地.意式千層麵雖然好食,可是實在太過濟.
呢到既甜品,首推tiramisu,真係好正,不過好可惜無影到相.另外,如果有人生日,記住提早同佢地講,佢地會送一個麵包布甸,呢個係我至愛.
地址:九龍塘達之路80號又一城LG1層32號舖
訂閱: 張貼留言 (Atom)


text:
限量版,一個好容易吸引到我又會令我失守0既字詞,已經數唔到幾多次衰係「限量版」手上.人0既心態好奇怪,硬係覺得限量,賣完就無0既野就好似正d咁,有d 限量產品甚至會令人覺得非不惜一切去搶購不可.
但果d所謂「限量版」又係咪真係正d?係咪咁非買不可?
答案我相信大家心中有數,所以我依家都唔係見限量就買,真係會睇係埋0岩用同有用啦.
不過終歸係有「限量版」情意結,可以遇到真係正0既限量版,又真係會開心d .而我今次有幸遇到呢個我認為唔可以錯過0既限量產品 ...... L'Oreal Paris Revitalift 面頸輪廓塑形精華.
真係無諗過連skincare 都有期間限定,仲要係有抗皺塑顏0既功效,好吸引呢!
同系列0既mask 我有用開,仲係回購之選,今次呢個精華又如何?
個設計真係幾得意,上面係滾輪,下面係精華.
呢個按摩精華係有雙重修護作用:按摩+集中處理,緊塑輪廓.
Step 1 促進緊膚按摩
概念源自專業按摩技術,專利按摩滾輪0既特別設計創造出40個壓力點.
跟住下圖簡單3處碌碌碌,就可以幫助促進同調節肌膚機能.
記住係對準面同頸0既鬆弛部位,滾輪同臉成45度角,先好向上碌呢.同埋要注意力度,唔好太大力,同一部位最多重複按摩5次,避免整傷皮膚.
同埋真係建議碌之前先搽d 比較濕潤0既保濕產品先,如果唔係乾碌感覺上都幾傷皮膚呢!
講返碌後感,真係好爽,好似做用運動咁,塊面有d 暖暖0既感覺,feel d 血液運行咁,即時覺得皮膚都得到拉緊呢.
碌完一輪,當然就係用個精華做返護理啦.
Step 2 集中抗皺收緊乳霜
內含實驗證實高效抗皺0既維他命原A,仲有有助重新收緊同支撐皮膚0既活性纖維原.
專為按摩後用而設,有即時平滑肌膚同收緊輪廓0既功效.
有2邊窿,按出黎0既精華係1半透明,1半奶白色,mix 埋搽上臉,輕輕由下至上按壓返之前按摩過0既部位.
香味有d 似baby lotion ,質地都小杰,唔係太好推,所以按摩果陣要小心d 唔好太拉扯到皮膚,唔係就有反效果.用後即時真係見到皮膚平滑左,摸落柔軟好滋潤咁.但真係無保濕度,一定要前or後加保濕產品先得.如我之前所講,我都係建議用滾輪按摩前就先用較濕潤0既保濕產品,咁就碌同之後按都唔會咁易對皮膚造成過度0既壓力同拉扯啦.
只係試到短短5日,係咪抗皺回復線條真係未試到,但收緊輪廓就真係feel得到,睇得見.
我係果d 一唔夠訓塊臉就一定會脹爆0既人,近呢幾日我係3,4點先訓,呢兩日更係連續兩晚通頂,塊臉都無腫到脹爆咁,我信係碌碌同精華0既功勞黎架!
另一樣限量品就係L'Oreal Paris White Perfect 24小時重點袪斑雙效精華.
一支產品分左兩邊,一邊係日用0既遮瑕護理,另一邊係夜用0既袪斑精華.
遮瑕護理內含全新均衡膚色粒子,有即時遮瑕效果,同時有Melanin Vanish 袪黑亮白因子,減少黑色素,持久對抗黑斑,仲有防紫外線,幫助預防色斑同肌膚變黑.
坦白講,自從早前用過一支去斑產品之後,斑斑都幾乎無左影,所以都無再重點理去斑呢環,亦無咩特別需要遮,所以呢個遮瑕我主要用黎做防護同均勻個膚色,真係有即時打亮之效,但略嫌質地有d乾唔太好推,要先用保濕再用佢,如果唔係就變乾推.
呢個精華質地比遮瑕較濕潤,好推d又無咁乾,,因為只係用左短短5日,加上我d 表層斑真係唔太覺,所以都評唔到佢0既效果,不過都覺得用後皮膚有透亮左.
兩款限量產品價位都真係好相宜,特別係個塑形精華,我真係好推,精華用哂個碌碌都有用埋,碌多d刺激0下d 穴位,日子有功,唔變尖面都一定唔會脹面囉!
提提大家,兩款產品都係賣完就無,真係有買趁手呢!
真係多謝HKCOSME.COM 同L'Oreal Paris 提供以上產品.


text:
有成日嚟探我地嘅朋友仔都應該知道,我係一個親子裝發燒友,買買埋埋都真係好多套親子裝,真係買到連大肥豬都叫停一停,因為真係著唔切呀!
我覺得一家人去玩時齊齊整整咁著住親子裝,真係特別溫馨,但冇理由次次都係嗰幾套嘛!所以呢.....我都會考慮聽少少大肥豬話,之後盡量買少啲啦!(如果好靚嘅話真係除外呀...哈哈哈)
係我未減少買嘅時候,原來就係依一個六月,我地都已經多左幾套親子裝啦!
首先新鮮熱辣嘅,就係今日同小豬媽行UNIQLO入手嘅.依期怪獸大學咁HIT,當然要買返套嚟襯吓熱鬧,下次要著左迪迪尼搵毛毛影相~
另一套親子裝就係託朋友係迪迪尼用優惠價買嘅MIKE眼睛(又係怪獸大學),如果小小豬嗰件都係同大人一樣,咁就係十足十嘅親子裝啦!不過依家咁都幾好睇呀,我打算留返遲少少去影樓影相時著呀~
見朋友可以優惠價買嘢,所以我又買多一套同大肥豬嘅著蛋頭情侶裝.我真係好鐘意依套著蛋頭衫,所以冇小朋友嘅SIZE我都照買.希望遲少少迪迪尼會出埋小朋友版嘅著蛋頭,到時就可以襯返啦~
之後嗰啲就唔係我買嘅,係小豬媽送俾大肥豬嘅驚喜生日禮物呀!
首先就係一套親子褲~
哈哈哈.....衫我就買得多,不過親子褲都係第一次,真係好期待佢地兩父子著埋一樣嘅衫褲,我想一定好攪笑呀!
另一份禮物就係跳跳虎衫仔~
其實依一套係可以自己DIY嘅衫,用佢地附送嘅油彩,咁就可以上顏色啦~
依個小小豬嘅畫功真係仍需進步,所以都應該唔會同佢一齊親子油.等我有心機同時間嘅時候,先慢慢油啦!不過......好可能下一次大家見到我都著時,都係仍然KEEP住係黑白色,因為我真係對藝術方面唔大興趣呀!(唔通係我遺存左依個壞缺點俾小小豬,攪到佢都依家仍然係唔鐘意油顏色!)
某程度上覺得自己好敗家添,一個月就添置左咁多嘢,所以真係要學大肥豬話,買少啲親子裝啦!(始終都係嗰句:盡量啦....哈哈哈)
同場加映:
今日小小豬午睡我睡姿~
最早期嘅時候就只有MICKEY陪,之後就多埋MINNIE,到最近就霸埋我隻DUFFY,可憐我DUFFY仲要俾小小豬夾住.真係冇佢收,越攬越多,攪到我就嚟冇位瞓啦!


text:
德甲轉播權香港2022更新
德甲轉播權香港2022更新
邊度有得睇德甲,又或者邊度有德甲轉播權?咁啱啱完咗嘅2021/22德國甲級足球聯賽,就有喺有線電視嘅體育頻道播放嘅.而新一輪2022/23德甲嘅轉播呢就暫時未有消息嘅.
不過有一點要注意嘅呢就係,咁大家都知道德甲又或者係其他聯賽嘅轉播並唔係每一季都必然可以喺同一個收費電視台度睇到嘅.即係呢一個賽季可能只有呢一間收費電視可以睇到,咁但係下一個賽季可能就只有第二間收費電視先至睇到.咁所以當你可能係為咗睇波又或者係睇某一個聯賽而簽約12個月,24個月,甚至乎係36個月嘅收費電視嘅時候呢,就要留意番嗰個收費電視台呢係唔係已經攞到未來幾個賽季嘅轉播權呢,定係佢只係攞咗一個賽季嘅轉播權呢.
同時,亦需要留意返當你簽約某一個收費電視嘅電視組合嘅時候呢,譬如一個電視組合可能係包括好幾條頻道嘅,你所簽約購買嘅可能只係包括你睇嗰幾條頻道嘅權利,就並唔保證嗰幾條頻道入面呢一定有你想睇嘅節目嘅.即係我可能係買咗一個體育組合,入面係包括好幾條體育嘅頻道嘅,咁係咪就代表嗰幾條頻道入面,我一定可以睇到德甲又或者係其他聯賽嘅賽事呢.咁所以簽約之前呢最好就問清楚,究竟嗰個收費電視台係有乜嘢賽季又或者係邊幾個賽季嘅轉播權同埋電視頻道入面通常係會播放啲乜嘢節目呢.
如果大家有任何寬頻上嘅查詢,可以致電2121 1544,或者whatsapp 9749 8987.同時,亦都可以訂閱我地嘅頻道,我哋下集再同大家分享其他資訊,拜拜!


text:
開始有一股風氣話要同情美心
應唔應該幫襯一間食店,從來都係由消費者嘅口味決定,淨係由佢開始賣空氣包果一刻,呢啲咁嘅劣質食店就一定要罷食啦.呢四個月,我哋見到佢哋家族嘅代表點樣係香港人嘅傷口上面灑鹽.淨係罷食已經有啲便宜左呢一間食店?
同情美心都可以,但係至少都要做一啲東西去取悅香港人,證明自己改過遷善吧.要求美心捐錢畀星火,可能太矯枉過正,不過考慮到之前佢哋做過咁多傷害香港人嘅事,如果你能夠做到,香港人可能會放你一馬.
嗰個老女人係管理層又好,係股東又好,我哋外面嘅人唔會知內部嘅運作,但外國勢力David Webb都睇唔過眼,話佢其實每年都收股息,咁即係佔了便宜啦.佔了便宜又賣乖,香港人係唔係要俾啲骨氣,唔好咁容易比記憶沖淡一切.
每一個商人多少都有難言之隱,但至少唔係落井下石,傷口上灑鹽.我哋見到好多保安或者員工係抵擋警察衝入商場去傷害消費者,雖然有時都抵擋唔到呢啲悲劇嘅發生,但至少見到盡咗力.我想請問一句:如果我買一個蛋糕喺上面寫「光復香港時代革命」八個字,得唔得先?一句講晒.
本來時間可以沖淡一部分,但如果冇改過嘅覺悟,只係販賣悲情意圖洗白,到頭來只係會勾起返大家對美心嘅仇恨同討厭.
從來被裝修嘅店都只係少數,呢一間係我屋企附近嘅美心餅店,從來都冇俾人裝修.門面非常光鮮,令人想起咩叫金玉其外敗絮其中.
大道之行也,天下為公,選賢與能,講信修睦.──《禮運.大同》


text:
近幾日同事談論呢個話題:「究竟日文要讀到咩level先可以同日本人溝通呢?N1係咪已經夠呢?N幾先可以溝到女呢?」佢指嘅「溝通」係話日常對話,唔係得你講,仲要聽得明對方講,可以一來一回,有問有答,閒話家常嗰種.
如果你係嚟搵嘢做,除非走去上野同池袋做中華料理,否則一般office工唔使諗,N2, N1走唔甩,呢個唔係溝唔溝通到嘅問題,係入場劵嘅問題,就算間公司想開拓華人市場,淨係對華人客,但對內點都係要用日文(中國人公司就冇嘢好講啦),如果唔係講搵工,淨係講溝通,讀到N幾其實並唔係重點.
我識得唔止一個人係讀到N1, N2,考晒試有晒證書,不過同日本人溝通嘅時候會窒晒Q或者轉唔切,人哋講得快啲就要load好耐先消化到,最終聽到又未必答到,答得一句亦未必接到第二句,睇書睇劇睇字ok,交流唔ok.
然後我細佬係N3,日語流暢完全冇問題,講公事又得,講私事又得,去餐廳,銀行,區役所樣樣都得,講鹹嘢又得,最大分別係我細佬有個日本老婆,日日都用日文溝通,佢又晚晚畀老婆鬧,所以思維嘅轉換上好純熟.(Btw,佢老婆運用廣東話粗口亦好好,擺位準確無誤.)
所以「日文要讀到咩level先可以同日本人溝通」呢個問題,N幾只係一張入場劵,等同香港好多時搵工要求大學畢業,佢都係要你一張沙紙,但係大學畢業係咪特別叻同特別做到嘢呢?相信呢個答案大家心中有數.
咁係唔係讀完都冇用呀?又唔係,有得讀梗係讀,跟住個教程去讀,你將來嘅日文會更加正宗,運用方面亦會更易了解,特別係你想去日本工作或者發展,最好梗係畀心機讀日文啦,不過日常同人溝通嘅關鍵其實係講多啲,而唔係拘泥於乜嘢level.
同樣嘅道理放喺其他語言都一樣,銀行工政府工,按照標準應該要大學畢業,而我嚟到日本之後發覺銀行同政府部門嘅日本人英文反而最差.
之前都有提過,銀行呢啲嘢喺日本睇地區,聽人講六本木同銀座嗰度嘅銀行職員英文好好,但其實日本開銀行戶口係要睇你本身住邊區,唔係住六本木或者銀座而走去嗰區開戶,對方好大機會叫你過主,麻煩去返自己所屬嗰區,所以英文好嘅職員未必係你嗰區,亦未必輪到你揀.
早排因為要搞公司嘢而去日本嘅法務部,政府部門,法務部,但係職員真係講唔到英文.
近月我遇過兩位英文好好嘅日本人,一個係涉谷大商場嘅Sales, 一個係我屋企附近一間cafe嘅侍應,佢兩個聽同講英文嘅能力絕對喺大部分銀行職員同埋政府部門人員之上(應該唔止「之上」,起碼贏幾條街),當然佢兩個應該下過苦功,但最大分別係應用嘅機會同場合比較多,例如嗰位cafe侍應,因為我嗰區相對上多外國人,相信佢每日都有機會操下啲外語.
至於溝女,我見過N1嗰個人(就係上面講嗰位)用盡佢所有氣力去識日本妹,乜春嘢交友App都裝晒,乜嘢聚會都逢show必到,抵死到喺日本join埋義工去識人,結果住咗東京5年,一個日本妹都溝唔到,最後同咗個泰國女仔一齊.
所以溝女又係另一個層次,N1梗係好啦,大家講到嘢吖嘛,不過都要睇對方係咪接受外國人,如果你金城武咁嘅款頭,唔識五十音都應該不愁寂寞.
所以讀日文嚟講,Level係重要,但唔係最關鍵,想同日本人對答如流,一定要搵機會多聽多講,淨係睇日劇同讀書係唔夠㗎!同樣地,學其他語言都係一樣.
坦白講,我自己讀日文都會遇到辛苦嘅時候,特別係工作已經夠忙,仲要記咁多嘢真係搞唔掂,不過喺東京有好多外國人(鬼佬)嘅日文好堅揪,有次我喺cafe打稿,隔籬有個鬼仔攤晒啲日文作業出嚟做,嗰一刻實在係幾慚愧,因為我哋讀日文已經比起外國人有優勢,起碼有漢字,讀音方面亦都似中文.
後來我撩鬼仔傾計,原來佢唔係來自歐洲,亦唔係來自美洲,佢係來自突尼西亞,即係非洲,真心配服!我即刻熄咗部電腦返屋企溫書🙈再同細佬用日文傾下電話練講嘢.
呢篇其實可以做嗰啲語言互動課程業配文,嘥晒.


text: 今日睇新聞見到鄧一君投資的兩間車仔麵都要先後執笠,之前見佢個 facebook仲好多名人食完都post番張相出黎話好, 仲幾個月開2間店, 古天樂更加出埋黎幫手, 果期真係好多 noise.點解而家咁突然呢? 屠文使者心諗而家個市係咪真係咁差呢?由於諗係冇用嘅, 實際行動先係最緊要, 所以即刻落街去睇下. 香港飲食業 咩野狀況? 出名嘅餐廳翠華而家乜嘢狀況? 早上11點左右落到樓已經人頭湧湧, 喺度排緊隊,無論外賣或者堂食都好多人喎,同平時一樣. 噉究竟係因為個市差, 定係經營不善先至要執笠呢?今次屠文者走埋出去銅鑼灣嗰度睇下鬧市狀況, 結果發現茶餐廳或者一啲平時都有好多人排隊嘅餐廳都少左人.但係反而去到一啲屋苑/屋村樓下嘅餐廳人, 不但冇少反而多咗人排隊買外賣. 旺區 VS 屋苑餐廳 先唔講係咪經營不善,單純講人流,以筆者嘅目測發現一啲旺區, 如油尖旺或者銅鑼灣等地區, 人流真係減少咗好多, 因為政府都唔鼓勵人哋聚集, 就算可以聚集都只可以四個人,所以好多人都冇乜人寧願留喺屋企. 留喺屋企嘅情況之下唔想煮嘢食嘅人, 依然唔想煮嘢食; 想出街食嘢嘅人依然想落街買野食. 在冇選擇之下, 大家就會去返自己居住嘅地區嘅餐廳, 所以個市並非真係整體地咁差, 但係以餐廳嚟講好明顯係黃金地帶一線地區嘅餐廳災情較為嚴重,而屋苑社區嘅餐廳就冇受到太大影響, 亦可以繼續維持生計,甚至外賣嘅訂單會多咗. 所以睇野要睇晒 Full Picture, 實際上只是旺區餐廳的訂單轉移左去屋苑餐廳. 永遠都係味道行先 鄧生本身在娛樂界有唔少好友,…


text:
上回提要 <<<
38week3days
嗰晚只係諗住「丫,都好耐冇影過肚相喇,影番張先」就去訓
點知凌晨3點鐘個肚開始痛,同feel到下面有少少濕…H先生望左一眼就覺我係見紅
跟據醫生之前同我地講 3個產前特徵 《陣痛,見紅,穿水》
只要未穿水都仲可以拿拿林去沖涼洗頭,咁H先生都叫我快快趣去沖左先
之後沖完出黎,feel到個痛開始真係有pattern咁隔5-10分鐘就黎一次,而且開始越黎越痛
4點左右我地決定打比醫生個emergency mobile,佢聽完我地個情況就叫我地入院check下
Call左車,4點三出門口,未到5點去到醫院
上左去就比姑娘check下,原來已經開左一度…
好在係私家醫院,唔係開得一度真係分分鐘會叫你番屋企等
咁之後被推左入去病房繼繽等佢開多d (呢個process有人好短,有人可以長到十幾個鐘)
好記得睇住天光,開左電視睇岩岩係「香港早晨」
我已經開始痛到頂唔住,想要開始做epidural…
姑娘見我面容扭曲再黎check下,都只係得兩度orz
確定左我真係想proceed with epidural之後
我就換衫,被推上輪椅推過去產房了⋯⋯
一上產房張床再check好似已經開到三度
初頭D姑娘仲好似好relaxed咁,H先生話個護士長好似仲問緊周圍其他人食左早餐未
仲話唔駛咁多姑娘陪我等只要有一個就夠晒啦(我估佢地以為我應該係有排等)
跟住有D姑娘見我嗌到出面都聽到咁大聲,就開始比Laughing Gas我聞
嗰刻索索下我真係以為自己痛到暈左…
因為我個腦入面只係不斷重覆緊H先生同我講「放鬆D 放鬆D 放鬆D⋯⋯(回音)」
>>
只係隱約聽到有姑娘同我講「醫生同麻醉師黎緊救你架喇!」
之後隔左唔知幾耐,醫生終於黎左換緊套裝甲,姑娘Check再多一下就話我已經開到一半有多
我痛到係咁大嗌但係比姑娘好話,叫我唔好晒氣留番陣間用力好過⋯⋯(嗚呀)
因為本身BB胎位仲係好高,加埋仲未穿水
我應該係一直痛到癲左咁嗌「我唔理啊,快D比Epidural我呀~」
然後醫生話⋯「你都開左咁多,再等麻醉師黎set up半個鐘得黎你都生得喇,咁仲叫唔叫佢黎好呀?
H先生就喺呢個時候同醫生講「我同佢做決定,唔駛麻醉師黎喇」
嗚鳴⋯⋯就係咁我就踏上左我呢個冇無痛的生仔之路了(明明已經行左一半有多⋯)
呢個時候醫生話穿水的話最後嗰幾度會開得快d
之後佢用左支野一篤,我就feel到好似真係瀨尿咁有一攤暖水流左出黎
之後其實痛係個Contraction變得更為劇烈,D姑娘就開始叫我push
一開始其實我get唔到個節奏,係唔係都推一餐
但係正確應該係個子宮一收縮嘅時候先至用力推的
推推下開始冇力,之後BB個心跳機開始響Alarm (驚)
醫生就問H先生基於「BB心跳唔係咁好,可唔可以同太太做緊急開刀?」
H先生就話比我試推多一兩下,然後喺我耳邊講「而家食唔食全餐就睇你喇」
呢句野好似有魔法咁,令我真係有進展左,再推多兩下Pecan BB個頭同一邊手就出左黎
但係我仲係唔太夠力,醫生repeat住一句「嗱!太太要努力呀,BB要出世架喇」
醫生見到冇咩進展就問H先生可唔可以用吸盤幫幫手…
等緊醫生set up緊嘅時候,我真係痛到頂唔順就大嗌「我唔得喇!!!」
然後成班姑娘五個人異口同聲「唔得都要得架喇!!!」
再推多兩下,醫生以為我偷懶就講「個吸盤只幫到兩成力,八成要靠返媽媽架,加油呀!」
本身淡定嘅護士長好緊長咁問「兒科去到邊呀?」另一個姑娘答「On the way囉」
護士長:「On the way 即係未到啦!有冇兒科巡緊房呀?搵個人上樓上搵醫生啦!!!」
一拉左Pecan BB出黎,D姑娘擺左佢喺我心口
但我係完全未回魂所以完全唔知道(!!!)
因為拉左bb出黎,個monitor又睇唔到個心跳,佢又未識喊
H先生形容嗰刻係真係好擔心好驚,到d姑娘幫bb吸左d痰出黎佢先識得開始喊
全體醫護人員終於鬆左一口氣
姑娘清潔完bb另一位兒科醫生就到達現場,叫左H先生過去聽佢同bb做初步評估
而我開始有番d意識之後,聽到Pecan BB嘅喊聲已經係喺一段距離外傳過黎
姑娘同Pecan BB輕輕清潔完同wrap好佢之後就抱番佢過黎比我
嘩真係就黎虛脫咁嘅樣,一聽到要影相就點都睜大隻眼比番個精神樣出黎
(但同時間醫生仲喺度縫緊個傷口…)到咁上下攪掂醫生同我講多兩句
我就比姑娘推左番去自己間房了…好記得我講左一句「可唔可以唔好郁我由我訓喺度啊」
因為Pecan bb太快就出左黎,攪到個肺有少少水所以兒科醫生建議要訓暖箱加聞氧氣
亦因為我一出黎都吊住鹽水,攪到要吊完成包水到夜晚先可以去到nursery摸到Pecan BB :(
好彩我同佢嘅進展都好好,第二日我已經可以入去試下埋身餵 :)
個感覺真係好surreal,完全冇諗過呢個bb一日之前仲喺我個肚入面
一開始其實有d難去relate佢係自己嘅bb,好似反而似係玩緊人地個bb咁
但係做媽媽呢樣野真係好得意,到我而家再打番件事出黎,個感覺已經好唔同了.
起初揀醫院的時候,只係考慮養和同仁安
最後都係揀養和的原因都係因為我個obgyn醫生住喺跑馬地
結果諗番起真係揀得冇錯,因為我地凌晨三更半夜入院
再要去佢大圍的話,分分鐘塞一下車我都可能生左了
第三日bb唔駛再訓箱,仲可以推入房比我埋身
我係順產的關係,obgyn同兒科各自evaluate我同Pecan BB的情況後
我地呢日就已經可以一齊出院了 :)
雖然已經榮升b媽,不過我希望呢個blog唔會flooded with baby stuff而悶親大家啊~
有準媽媽路過有問題的話,亦可以隨便問任何野呀!
Cheers :)
4 Comments:


text:
人哋聖誕節食火雞,我就平安夜食栗子炆雞,再加個西式雜菜湯,攪到好似好應節咁,但我唔係刻意 o架!係咁啱得咁 "喬" 啫,我係佛教徒,聖誕節對我嚟講根本毫無意義,無必要應節或慶祝,甚至 " 狂歡 "!!
材料:
急凍雞下脾
栗子
乾蔥頭
醃料:
鹽
糖
生抽
老抽
雞粉
胡椒粉
紹酒
粟粉
油
調味料:
鹽
糖
酒
蠔油
雞脾解凍後去皮,洗淨,用抹手紙索乾水份,然後斬件,落醃料醃好備用;乾蔥頭去衣備用;栗子去殼後,用烤爐焗數分鐘,之後 "浸" 衣就變得乾脆,好易脫落,不費吃灰之力就攪掂哂,睇吓呢幅相就知啦,粒粒都咁靚仔 o架!
燒熱油鑊,先爆香乾蔥頭,再放入雞脾略煎至微黃色,之後就贊少少酒,再煎多陣.
跟住就加埋啲栗子,加水及調味,兜兩兜,冚蓋用慢火炆至雞肉熟透及栗子腍身.到咁上吓你就會發現啲汁會變到好濃好 "杰",因為大部份嘅蔥頭都已經溶哂喺個汁度,喺呢個時候,最好就試一試味,因為由於啲汁煮到好濃縮,可能會變到好鹹,所以最好加番多少少糖,我覺得煮栗子菜式比較甜啲會好食啲.當煮到收汁後就可以上碟.
雖然呢次喺我第一次煮呢個餸,但係我都覺得 OK 好味,唯獨是栗子唔夠腍,我諗下次要預早先炆定啲栗子至得!


text:
講番Wadi Rum先,由於我地無一早Book 定,係去到Amman 先大條道理咁Skype D 公司,只搵到一間家庭式經營的Local Tour,仲要晚上十一點幾先Confirm到, 司機一早7am就來接我地啦.坐兩個鐘左右,因為Amman朝早都會塞車,平時應該唔使咁耐,去到一個類似遊客中心大門就等沙漠嘅guide出來接我地,去沙漠當然要換番部四驅車啦!woo~展開我同大少今次沙漠小冒險.
由大門飛奔入去我地個營地差不多半個鐘,全程我地堅持坐後面車卡睇風景,唔係講笑,你真係要包到實以防一面都係沙,沙漠四週個景雖然有D唔同,但我真係無辦法分辨方向囉,好快我地到左營地,住嘅係蒙古包型嘅tent,好保暖吓,營地有一間common room,係食飯同吹水,又有男女廁,會有暖水沖涼,都幾文明呀!
咁settle down左之後就食個quick lunch,有係中東你都一定會食到hummus啦,薄餅,生青瓜同蕃茄,少少肉,唔理得咁多喇,快D食完快D出發去玩.
上左四驅車去睇吓Wadi Rum真正嘅風光,一路都見到不同沙丘做成好多好靚嘅圖畫,第一個可以落車行吓嘅地方係Lawrance’s house,到左之後,你會見到半間屋,呢間屋係靠近懸崖起嘅,當然我都要拍吓到此一遊相啦!玩左一陣,我地又出發喇!
今次係個沙漠兜來兜去,哈,感覺都好新鮮,同Atacama(位於智利)個view係唔同,因為Atacama有植物,呢度真係一大片沙漠,只有仙人掌同乾到得番樹支嘅植物,同埋有部份沙漠D 沙係深紅色嫁!
我地第二個會停嘅地方係Umm Fruth Rock Bridge,呢度係一條天然嘅石橋,大約有5,6層樓高啦,我同大少二話不說就準備行上去,大少當然無問題啦,佢好輕鬆就上左中間,而我就非常論盡,行唔得,爬又唔得,正當我想放棄嘅時候,我地個guide唔容許我咁做,佢話一定上到去架,咁佢同大少一個拉,一個推,夾手夾腳幫我,其實真係斜架,我怕上左去,落就難,不過都上左啦,唔諗得咁多,過左斜坡,我就唔使人幫啦,穿過D大石,到達個橋頭,從高角度欣賞Wadi Rum,又係另一番風味,感激我地個guide真心幫我,唔想我miss左個咁正嘅view,之後我地過橋喇,個guide又充當攝影師,係上面睇景,影相,抖抖,爽呀!
落來時,我坐低慢慢落,都無想像中咁難,大少陪我安全落地,話咁快又上過去補影一D黑白相,我地係地面影吓佢,坐係車休息吓就再出發.
呢一轉遊車河,主要睇吓由岩石造成天然嘅畫,外加一D想像力,有鷹,有人像咁,都幾得意吖,之後佢送左我地去一間souvier shop,無強迫買嘢,只係要我地入去俾佢交差,間shop都係賣D工藝品,最特別係有當地人D服裝,我地試帶影相,佢地都無黑面,算OK啦,不過最後都係無幫襯.
最後個guide問我地想唔想tea一tea,我地當然歡迎無沙漠tea啦,佢就即場生火,由於太乾,佢只係用左半分鐘就起左個大火即場煲水,佢叫我幫手睇火,之後鬼鬼崇崇帶左大少去一邊話小解,哈哈,原來佢叫大少換左個酋長造嚇我,笑死我,都係想serve好個客,生意難做呢!跟住水滾,我地嘆吓茶,食塊餅,就回程結束呢個約3,4小時四驅車之旅.
返到camp site,咁啱見到佢地準備晚餐D雞,估唔到個方法同我地去camp煮雞差不多,就係燒紅D炭,上面放個大煲,將D雞件放入個層架度,擺入個大煲,再埋番D沙,慢慢烤熟D雞,嘩,令人好期待晚餐呀!
稍稍休息之後,我同大少又要出發,出發去騎駱駝睇日落,好典型嘅沙漠節目,Yahoo~我地第一次騎駱駝呀!由另一個後生仔帶我地去,兩隻乖乖駱駝一早ready,大少騎隻大,我騎隻細嘅,坐上去係零難度,但當駱駝一起身,嘩,原來係離地好高架,好彩個guide提左我地要扶實個坐位前面條小柱,而駱駝亦行得好慢,你會慢慢搵到個平衡位坐好,之後就等佢慢慢行,有時隻駱駝掛住低頭食草,你個身就會自然向後,驚死跌我落來,我都還好,大少就慘D,因為patpat無肉,佢一路坐一路話痛,一定無下一次,哈哈,笑死我.行左半個鐘,其實唔係好遠,因為仲見到個camp site,駱駝真係堅慢,我地搵個好位坐低,慢慢欣賞咸蛋黃落係沙丘,感覺好完滿嘅一日,哈,又要回程半個鐘,只有大少不停講patpat嘅痛,哈.
晚餐有好好味燒雞,有飯,有potato,大少超開心,因為係中東,真係無米到肚,今餐真係好實在咁飽,正呀!太陽落山後,沙漠開始清涼,camp site對兄弟係common蒙古包內起火,我地兩個,加一個美國遊客,3個guide圍住個火吹水,兩兄弟會打鼓唱民族歌,老豆同我地吹水,談了很多事,比如為什麼兩兄弟中細佬比較喜歡留在camp site,老豆結婚時請左差唔多一千人來飲.我地好鍾意呢種異鄉情懷,旅行有時就係想見識吓人地文化,和當地人談天說地,呢晚我地過得開心又難忘.
臨瞓前,我同大少都有睇星星,雖然唔係我見過最多星的一次,但地點轉左,感覺就唔同左,點都要睇吓嘅.夜晚沙漠好靜,偶然係camp site隻貓叫兩聲,只要鎖好門以防爬蟲類入房,我整晚都好好瞓呀!


text:
C for Clownfish 小丑魚
珊瑚礁裏面有啲動物係共生關係,即係話佢哋需要互相幫助先至能夠生存.小丑魚同埋海葵就係好例子:海葵有毒嘅觸手能夠攻擊魚類,不過小丑魚因為身體表面嘅黏液,能夠對海葵嘅毒素「免疫」,所以佢可以匿埋喺海葵嗰度得到保護,避開想食佢嘅大魚.而佢就會幫海葵打掃,仲趕走海葵嘅捕食者.
D for Dolphin 海豚
大概係因為經常微笑咁樣嘅表情,海豚天生就係社交KOL,會成日聚埋一齊玩同狩獵.佢哋亦有驚人嘅聽力,識得靠迴音嚟定位,能夠知道障礙物或者獵物嘅準確位置.佢哋嘅智慧好鬼高,仲會同漁民合作,夾手將啲魚引到漁網中.身體帶粉紅色嘅中華白海豚係本港最受歡迎嘅海洋動物之一.
E for Emperor shrimp 帝王蝦
身型細小嘅帝王蝦只有2厘米長,身體呈橙色到紅色,背部通常有白色斑紋.佢哋同顏色鮮艷嘅海參同埋俗稱「海兔」嘅海蛞蝓都係共生關係.因為顏色相似,所以冇咁容易俾獵食者察覺.帝王蝦會騎係海兔同海參身上搭順風車,一路坐車一路食佢哋身上嘅便便同垃圾,咪又即係幫手清潔囉.
原文登咗喺《良友之聲》12月號,呢篇係粵文加拎版.
睇埋:Let’s learn about coral reefs - Science News for Students網站


text:
今個夏天超級熱,見到啲blogger媽媽介紹一啲室內兒童遊樂場嘅時候其實都心郁郁想帶魔王芊去.
可惜我係在職媽媽,帶得佢去嘅日子都係得禮拜六日,俾一個唔平嘅價錢入到去分分鐘都冇乜點玩到(因為芊羽仲細個,實在冇辦法同2歲以上小朋友死過hahahaha)
試過山長水遠去到銅鑼灣,結果人太多,playroom嘅職員姐姐都唔建議我哋入去.
早幾個禮拜一家三口趁禮拜日放假,遠征長洲.
吃貨媽媽當然狂掃街,面咁大塊嘅西瓜冰菠蘿冰,棒球咁大嘅魚蛋,全部都由媽媽幫芊羽代勞好了.
嚟到節目重點,行上半山嘅兒童遊戲室.(出碼頭向右邊行,去到759,入左邊小巷一直上,上到咁上下會見到馬會,就唔洗再直上,要向左行,大家唔好怕醜要問下人,嗰日Google唔係太幫到我,利申:Wilma媽同芊羽喺日本單拖都係靠Google Map)
去到體育館,G/F就係遊戲室.
拎完籌等咗10分鐘倒就入得去喇,果然遠征係可以玩得放啲,就算係禮拜日,小朋友都唔算多,芊羽可以爬嚟爬去揀佢鍾意嘅牆壁遊戲再企定定玩.
設施上兩邊嘅空間都鋪晒軟嘅地墊,而最矚目當然係大大座嘅滑梯,通常係付費嘅Play Room先會見到呢!
牆壁上有六種遊戲,可以俾細啲嘅BB練練手指.
除咗一般遊戲室都會見到嘅攀爬設施之外,因為呢度係長洲,當然唔少得有長洲特色嘅搶包山遊戲啦(一個類似室內攀石嘅物體)
雖然呢度設施比付費嘅簡單,但對初試Play Room嘅小朋友絕對足夠放電!
而且人少少,如果媽媽們平日帶小朋友去,分分鐘係包場了
離島真係一個好適合同小朋友去嘅好地方,芊羽暫時去過塘福同長洲,期待下個checkpoint!
長洲體育館-兒童遊戲室
主題:「長洲特色」
面積:124.8平方米
地址:長洲醫院路3號
開放時間:早上7時50分至晚上9時40分(不包括下午12時40分至1時50分),每節時間50分鐘


text:
黃龍五澗中,北龍最少人到訪.因為此澗平坦無乜大瀑大潭而且水少,但被前輩列為黃龍五澗之一原因係水質可以講得上全港最靚(大雨過後)同埋尾段天書壁既氣勢.
入澗位係赤蠟角新村向黃龍坑方向行,見到地下引水道口就轉左,沿小路落黃龍石澗橫過黃龍石澗個水閘就會見到北龍石澗個水閘了.
理論上行北龍石澗係唔洗濕腳既,但為睇睇佢為特色,
此澗有8成以上都係被樹陰覆蓋所以唔洗指望有開揚位影下景,但間中都有小潭小瀑
如果唔係連續幾日大雨,唔洗指望有水玩
行左好耐終於有個似樣D既潭
間中有少量攀爬位,難度大約係雙鹿石澗既中游及後段既級數,不難應付.
到左北龍一個靚潭了!
呢個潭瀑表面無乜特別,但如果留心游既話就可以睇到佢最靚既水質.清成咁差D以為條魚懸浮係半空游水.
呢個潭仲夠曬深…應該有5米以上
玩完水要繼續上路了!難聽D咁講成條澗最開揚呢道架!
咁高望落去都見到水底
過埋呢個潭就無潭好浸了
其實唔一定要攀瀑上架
之後既路況都無咩特別好影了,所以轉眼間已到左北龍最後景點「天書壁」.
兩崖相接睇黎就好似一本打開左既書咁,中間既石紋節理就為大自然寫下無文之章.
特別註明唔係連日天雨天書壁係唔會有水.
天書壁左邊有小路出澗,出澗後可以大東/去白茫/落東涌.由於要返工既關係,所以揀左沿婆髻山山腰落番東涌.
更多:
Fitz.hk Facebook專頁
[三大石林之首] 石壟仔石林
石壟仔坑遊記
驚逝@Fitz.hk
Fitz Hiking 行山


text:
嗰晚之後,我就有咗你嘞
(今集講到Benjamin Biolay筆下廿年來最靚法國片配樂, 有Claire Rousay 用無謂聲音砌成完美大碟, 仲有Kelly Lee Owens介乎Throbbing Gristle同Enya之間嘅新唱片, 最後加多支播住Metallica經典釀嘅威士忌)
Benjamin Biolay
Et j’aime à la fureur (Bande originale du film)
嗱,真係有咁啱時得咁蹺,啱啱收到消息話《星光伴我心》入面飾演成長後Toto嘅演員Jacques Perrin逝世,轉頭睇到套用業餘家庭菲林片砌成嘅自傳紀錄片《乜得我成日嬲爆爆》大橋,竟然有幾成相似.話說導演André Bonzel 卅年前同人夾份拍過一套戲之後,拍檔自殺令佢亦再無拍嘢.神推鬼拱下,一個喺美國嘅親戚因為病重將大堆儲咗幾代嘅超8菲林交托畀佢.睇返呢堆佢唔知道存在嘅影片,佢見到細個時候嘅自己,憶及係佢同阿爸嘅關係令佢匿喺戲院會上電影;又重見唔同時代嘅女朋友同埋現今嘅太太.一道莫名嘅火,令佢挖出自細儲起嘅無謂超8菲林同家庭生活錄影帶,混和呢一大堆家族老影片,砌成一部橫跨幾十年嘅半自傳電影.佢話希望大家留意片中佢無聊一生嘅周圍左右,可以作為一個媒介回憶起自己昔日嘅日子.萬事俱備,只欠一種可以幫助大家走入時光隧道嘅美麗音樂,佢搵咗當下少咗醜聞叫做鉛華洗盡嘅法蘭西第一音樂才子Benjamin Biolay幫手.結果,Ben仔亦交出自己最美好嘅少年回憶,寫咗65首短音樂伴襯畫面,當中有老爵士,華爾滋及至弦樂四重奏,有鋼琴,手風琴,結他同小風笛,總之你印象中最美麗嘅法國電影聲音,全部喺唔同層次重現.無誇張,近廿年來,未聽過一張法國戲配樂唱片可以有咁靚!望住個唱片封套,都夠開心啦.
Et j’aime à la fureur套戲嘅Trailer:
用生活周遭最微細聲音譜寫你回憶中夢境
Claire Rousay
Everything Perfect Is Already Here
生活喺美國德薩斯州San Antonio 嘅Claire Rousay堪稱無聊界嘅一代宗師.佢自認每日大約有18個鐘頭不停造Field Recording,用全屋裝置同隨身帶嘅錄音器材錄低自己周遭所有聲音,喺入面揾元素來做創作,例如用揸皺紙張,打火機點煙再加閂門聲音加零碎人聲去表達某種特定情感.無謂?唔知做乜?強如坂本龍一都係到鬼門關前先至頓悟身邊自然界聲音嘅奧妙咋.Claire最新嘅大碟,完成度可以講係歷來最高,對於傳統音樂旋律嘅抗拒亦相對冇以往咁高.換嚟嘅係,兩個極端音樂世界嘅一次互連.喺風聲,腳步聲同埋一啲不知名聲音當中,你亦可以聽到優美嘅小提琴,鋼琴同埋豎琴演奏,最重要嘅係,呢啲只係配樂,你可以靜心聽自己心入面最微細嘅動靜.全張碟兩首音樂,學佢話齋:所有完美嘅嘢其實已經喺齊度:
壯志未酬衍生品 Throbbing Gristle x Enya
Kelly Lee Owens
LP.8
望返轉頭至識驚,原來之前喺度介紹佢上一張大碟《Inner Song》,已經係2020年產物.嗰張唱片全球得到莫大反應,評論界同學迷都拍爛手掌,大小姐原本諗住全球巡迴演奏,但係計劃被疫情打斷.谷到行晒點好?佢一個唔該搭最後一班機去咗挪威奧斯陸.把口就話唔知想點,但去到冇耐已經搵咗以前幫Sunn O)))同佢老友Jenny Hval合作開嘅Lasse Marhang闢室尋歡,入錄音室過招.Kelly攤開晒自己,自爆鍾意Throbbing Gristle嘅同事,沖涼時亦會唱Enya嗰啲Sail Away Sail Away Sail Away.好嘞,一個月時間珠胎暗結只有東窗事發,佢通知唱片公司準備接生.佢嘅第三張大碟就叫《LP.8》,氣氛冰冷撈空靈,機械化但有旋律,得喎!全碟9首,一Q過!
係咪㗎?「焚」住Metallica大碟釀威士忌
Blackened x Metallica
Rye The Lightning Limited Edition Whiskey
叫做做咗廿年爛鬼編輯,到今時今日見到食字都總有啲感覺.用Rye代Ride,叫做OK啦.Blackened呢一類美國佬威士忌,就係因為多過e字,從來都唔係我杯酒.不過,呢間酒廠開宗明義有「Black Noise」秘技,話要播住Metallica唔同大碟震動木桶,會令桶中威士忌喺分子層面同木之間加強融和,味道同色水都會優化.今次玩《Ride The Lightning 》,仲講到明唔用大碟版本,要揀2012年6月喺Orion Music +嗰次全張大碟由尾玩返上頭嘅現場錄音版本,再經重新混音先至用嚟播放釀酒.有乜Q嘢唔同?唔好問我.就好似所謂音響發燒友嗰一套,總之明嘅明,信嘅信,聽到嘅就聽到,家陣搵食啫!嗱,你想望多兩眼Blackened搞乜,創辦人兼上一代調酒師Dave Pickerell,新調酒師Rob Dietrich同Metallica之間嘅關係?
約飲酒就無謂啦,酒吧未開我又咩嘢咗吖嘛.不過講到咁巴閉嘅嗰場音樂會,可以請你睇嘅.
2012 Orion+ Live Version of The Album 《Ride The Lightning 》:


text:
(A&M Diary)中環係香港商業及政治嘅心臟地帶,所以喺中環有好多摩天大廈,但喺呢個繁忙嘅商業城市入面,竟然有一座戰前就已經落成嘅中環街市,中環街市喺1990年獲評為三級歷史建築,直至2003年因使用率低而關閉.經過18年嘅活化,中環街市以Playground for All嘅概念全新亮相,除咗有唔少復古打卡位,仲引入本地品牌,啱晒大家嚟到打卡,漫活同做一日藝文青啦!
中環街市:前世
活化前嘅中環街市喺1842年建成,之後街市經歷咗多次重建,現時嘅中環街市係建於1939年嘅第四代.第四代嘅中環街市設計實用簡約,樓高4層,最高峰時超過200個攤檔.喺日佔時期,中環街市被改名為中央市場,而中央市場呢個名一直用到1993年.另外,喺1993年,中環街市嘅上層為配合半山自動扶手電梯而改為中環購物廊,直至2003年因使用率低而關閉.
中環街市:今生
政府本身想拆咗中環街市改建為商業大廈,但最後回應社會嘅保育意識,將中環街市保育及活化.經歷長達18年嘅活化(好彩最後無爛尾收場),中環街市以Playground for All嘅概念喺2021年全新開幕,並引入文化,文藝,文青,綠色小店等多個本地品牌,加上公共綠化嘅休憩空間,成為區內市民或附近上班族嘅休憩地點.另外,中環街市亦定期舉辦唔同種類嘅文娛文化活動,令大家相隔一段時間,就會想重臨中環街市體驗藝術嘅樂趣.
中環街市:復古打卡
中環街市以包浩斯建築風格建成,每一層都有一排排嘅窗戶,喺中庭又可以通風同引入自然光.所以活化後嘅中環街市保留咗原有嘅特色,其中最受大家歡迎嘅復古打卡位就係水磨石主樓梯喇!另外,中環街市亦活化保留咗13個完整嘅攤檔,當時主要售賣魚類,家禽,肉類同蔬果,相信係唔少人嘅集體回憶.另外,中環街市入面亦有多個QR code,大家可以用手機掃描,了解中環街市嘅故事.
中環街市:新派打卡
除咗活化保育嘅復古打卡位,喺中環街市亦有唔少新派嘅藝術品,其中呢個街市紅燈區就係中環街市嘅代表作品之一喇!呢個紅燈區唔係嗰啲紅燈區,呢個藝術品係由多個街市嘅紅燈組成,係最多人流嘅打卡熱點!
中環街市:餐廳小店
活化後嘅中環街市融入美食,購物,工作,休閒玩樂等餐廳同小店,啱晒大家喺度慢慢尋寶,或嘆杯咖啡,享受一吓漫活嘅步調.其中,「叮叮老香港辦館」就以電車為主題,除咗售賣電車紀念品,仲有雞公碗,爆炸糖等香港情懷嘅物品添.


text:
第一次聽優才書院呢間學校個名就諗起x-men套戲入面professor X起果間學校,諗住佢地淨係教d有「特異功能」既兒童:
不過聽完簡介會,原來又唔係咁woh.
係咪一定要係資優先讀得?
其實優才唔一定係資優生先讀得,人人都可以申請.學校其實係信每個小朋友都有佢既天份,只不過係唔同人係唔同領域.所以學校其中一個主要信念係「多元智能」,著重發掘每個小朋友既天賦同埋興趣,幫佢地按自己既「資優」既部分發展.
咁當然如果你真係有特異功能,學校都會有相應既課程比你:
多元智能與才華班
基於呢個多元智能 – 人人都有唔同長處既信念,學校會做唔同既野去幫小朋友個別發展.
首先一年級果陣會同小朋友做個「多元智能測試」,幫你睇下小朋友係下面呢7個唔同多元智能入邊邊方面較強同有興趣:
然後學校會有77個唔同既才華班 – 簡單d講係興趣班,比小朋友跟據自己長處興趣揀2個想上既班上,人人有份.
學校仲定期評估小朋友既進度,等你知道佢既進步.
可以睇下唔同智能會有乜玩:
教學建基於未來世界既大趨勢
講左優才最大特色多元智能,學校搵左佢地學校其一始創人李業富教授講下學校既教學點針對未來世界既發展.
李教授講左未來世界幾個主要既trend同埋學校點相應教d小朋友,包括:
全球化
第一個大趨勢 – 所有野包括生產,發明同埋企業都係走向全球化.
有乜啟示?就係一定要有學位,英文不能弱; 學多種外語,同埋出去睇下個世界.
咁優才既教法對呢幾點有無成效呢?李教授話睇睇佢地大學入學率同埋考英文公開試成績就睇得到:
學校亦有相應課程或活動等學生多接觸外語,多接觸世界:
中國崛起
有乜啟示呢?李教授認為小朋友要認識祖國,學好普通話:
咁優才又做成點?課程上佢地會小學就開始學中史;普通話方面優才既學生考GAPSK(一個內地認可既普通話能力考試)100%通標:
資訊爆炸
知識比以前更加「流通」,電子學習,網上學習什至宜家已經有大學係網上開班.有乜啟示?李教授認為小朋友要有自己去research同埋使用電腦既技能.
優才會係唔同年級比學生學習創意,科學同埋電腦,希望等佢地未來活用到呢d skills 消化海量既知識:
科技突破
最後一個趨勢:IT同埋Internet興起;宜家仲開口埋口都AI:
咁有乜對策?學校認為係反而要針對學生既共通能力,創意同埋合作性:
學校點幫小朋友去學呢d野?靠打好根基同埋小班教學:
總結
聽左差不多十個簡介會,優才係其中一間能夠將佢地理念既由來同埋佢地點樣實踐個理念交代得好有說服力既學校.雖則好多人唔鐘意佢地收生程序麻煩(有人直頭覺得擾民),但我聽完佢地簡介後有比之前鐘意多左間學校.當然…最終梗有幫阿囡報考左啦.


text:
大家覺得著咩衫同自己既行為有冇關係?最近有研究發現原來著咩衫會直接影響到你既行為同心情!返工既時候著咩衫,除左要配合你既身份之外,重可以令自己更有自信同改變人地對你既感覺! 睇下以下4個貼士,教你點樣可以用唔高既價格配搭出得體又令你事業更進一步既返工裝!
我地成日都會聽到人地話你喺邊度返工,做咩職位就要著返適合既衫.坊間都有唔少人會教你面試著咩衫可能比到個好印象人.宜家越來越多Y世代同90後返工都比較casual,但著得SMART啲都係幫自己加分既一個好方法! 但咁唔等於要買好貴既衫,只要識得襯,就唔使大傷荷包!
1. 還原基本步
對於男士黎講,返工必要既其實三套恤衫西褲就夠,一個星期可以輪流著.但係對女士黎講,必要既衫就多左好多.除左A字裙同埋恤衫之外,其他一切從簡就可以.最重要既其實唔係你有幾多衫,而係啲衫易唔易襯.買衫既時候記得唔好買死一類衫,可以買多啲顏色.例如白,黑,深藍,灰色都比較百搭又可以比到人專業既感覺.
2. 善用西裝外套
無論邊個都好,只要一著西裝外套,成個LOOK就可以即刻專業晒!另一個好處係如果你件恤衫無熨都可以遮住呀嘛.但緊記,成敗取決於一定要cutting好啱身!如果件衫唔合身,就會好似細路仔偷左爸爸媽媽件衫著咁架啦.就算件褸貴少少,但好啱身,著左會自信左既話,都未常唔係一個好投資!
3. 配件之道
唔好睇少配件手飾,如果運用得好可以為任何配搭加分!女士們加一條絲巾就可以令成個感覺唔同晒.配件唔使多,只要可以幫你加少少個人風格或者令你既服裝加啲變化就夠啦.
4. 做個聰明消費者
冇人可以一夜之間換晒衣櫃入面啲衫.如果你見到有鍾意既衫,不妨等到減價先買,如果係完季之前,可能重會平多啲!如果男士們一個星期都係著同一對鞋,與其買一對平既著得一陣,不如買一對好啲既鞋!
---
要著得SMART啲其實唔使用好多錢.緊記黃金定律:買易襯既衫,買必需既款式時可以買質料好啲既,買衫時慢慢試多幾款先做決定.最重要唔係你有幾多件衫,有唔同風格既衫都好重要.同埋提提大家,買衫係一個好好既機會去獲得信用卡積分同埋利用唔同優惠,記得要善用!


text:
特別行政區
特別行政區(粵讀:dak6 bit6 hang4 zing3 keoi1)係指為咗特別嘅目的或者係區別於其他地方行政單位而去設立嘅地方行政機構.
中國嘅特別行政區[編輯]
歷史上嘅特別行政區[編輯]
中國嘅海南建省以前曾經係特別行政區.中華民國亦都計劃過將海南劃出廣東以建省,並且喺1948年首先去設立特別行政區.中華人民共和國攞到海南之後,首先同廣東合併,再喺1988年建省.
而家嘅特別行政區[編輯]
喺中華人民共和國嘅地方行政亦都設置咗特別行政區.而家有兩個特別行政區:香港特別行政區同埋澳門特別行政區,當地政府嘅領導叫做行政長官或者係特區首長.
中華人民共和國憲法第三十一條授權咗全國人民代表大會去建立特別行政區,並且制訂基本法以給予特別行政區喺一國兩制嘅原則之下,各方面(除咗國防同埋外交)實行高度自治.
特別行政區嘅起源[編輯]
中華人民共和國特別行政區概念最初係為咗去解決台灣問題而提出嚟,北京政府曾經向台北政府表示如果願意接受「一國兩制」嘅方式去統一,將可以俾一個特別行政區嘅地位俾佢,並且指出設立嘅特別行政區可以自行處理文化同埋經濟事務,制定國際貿易嘅政策,參與世界貿易組織,並且可以保留自己嘅軍隊.但係由於呢個建議同台灣當局嘅中華民國身為一個應當有權參與聯合國運作,完全獨立自主嘅民主國家嘅觀點有衝突,所以遭到中華民國政府嘅拒絕.


text:
今個星期小編會帶大家到筷子基一帶,尋訪附近的特色商舖美食,準備好未,我地出發嘍!
筷子基由上世紀二十年代開始填海,最初係一幅狹長嘅土地,睇起來就好似一對筷子,所以叫做筷子基嘞.後來繼續通過填海工程將該區與新橋,沙梨頭連埋一齊,算係澳門半島比較新的區域,加上近年建成不小屋苑,一落樓就可以搵到各種唔同嘅食肆.
點心專門店
澳門嘅茶樓一般都係朝早或者中午時段先會提供點心,如果想係其他時間整番兩籠又唔想係便利店叮嘅話,呢間點心專門店就啱曬你嘞!
清爽嘅黑木耳配合麻辣嘅調味,係好好嘅開胃菜!
腸粉口感煙煙韌韌,好過癮呀.!
陳村粉都好QQ呢!
最後又點少得糖水呀?
惹味韓式燒烤
近排韓風吹至,韓式炸雞,韓式料理等等都開到成行成市,呢間食韓式烤肉嘅舖頭,見到啲肉類烤得香噴噴又Juicy又惹味,唔覺唔覺一陣就清曬枱啦,好滿足呀!
除咗烤肉,個爐仲可以煎雞蛋,腸仔,蔬菜,想食乜嘢,任君選擇!
仲有韓式卷飯添~
Fusion風café
呢間fusion café主打美意法式嘅多國風味,融合唔同嘅特色,最啱識飲識食嘅你呀!
最後當然唔少得甜品啦
香濃芝士撻
雖則已經食到好飽,但一行入附近呢間甜品店就聞到濃濃嘅芝士香味,食甜品嘅胃已經瞬間ready.撻皮鬆脆兼有香濃嘅牛油味,一啖咬落去,流心嘅芝士就即刻流出!好幸福啊~~
抹茶控嘅你千奇唔好錯過lee度嘅抹茶芝士撻,濃郁嘅抹茶味配搭香濃嘅芝士,又喺另一番風味~ 減肥嘅事就忘記它吧
只要喺商戶門口見到Lee支旗仔,就代表商戶有參與活動啦!
筷子基一帶部分商戶
(信息來源:澳門經濟局 )


text:
男人的Fantasy (二八二)真正避疫
圖片來源: CK TSUI
完全估唔到,呢個疫情由年頭玩到年中,睇個樣分分鐘去到年尾.
我哋呢一代人,聽到疫情出現,頭幾秒可能會驚一驚,但轉個頭又帶住「心存僥倖」嘅心態繼續生活,儘管可能已經減少咗,但係好多「必要」要出嘅街,我哋依舊勇者無懼咁走出去.
不過隨住近來嘅再一波爆發,我同我細佬住嘅屋邨都有確診,我又耐唔耐有少少喉嚨痛出現吓,都係要將自己隔一隔,唔可以再「心存僥倖」.
我自己一個住,呢種單獨隔離比較有好處,因為只係我一個人唔好出街唔好返工就可以,基於我本來就唔使返工,所以我只要搞掂自己三餐同孤獨,呢個自我隔離都唔算太辛苦.
其實呢個時刻嘅香港,真係幾十年都唔逢一次,喺我人生中可以陪住香港經歷呢種變化,都想好好咁記錄低佢,第時國泰民安時,都可以拎出嚟同啲孫講,你睇吓你阿爺嗰時,幾咁生人唔生膽.
首先係三餐問題,呢段時間我嘅廚藝真係唔講得笑,進步之快連我自己都覺得驚訝,特別係煮呢個「蕃茄炒蛋」,我夠膽講已經係去到專業水準,好多人話有幾難,我警告你呀細路,唔好落茄膏呀,一落咗就即係承認自己搞唔掂嗰幾個蕃茄,承認你自己嘅能力唔可以令到佢哋發光發熱,要靠啲外來嘅化學嘢.
第二味餸就係梅子蒸豬肉,呢個餸又係要拿捏得好好,如果唔係一係太酸一係太甜,比例一定要啱啱好,咁樣先叫成功.
就係咁,「蕃茄炒蛋」同「梅子豬肉」就好似黃子華嘅阿強同佢阿爺咁,長伴住我呢段時間左右,好在我係金牛座,我中意食一樣嘢係可以食廿年,如果無人攔住我,我係食到死嗰日都得的.
但另一樣要處理嘅,係孤獨,經常一個人生活,自由嘅副作用就係孤獨,無錯你可以打電話,又可以WhatsApp,但始終其他人唔係同你生活,佢哋唔會同你同步,就算你用電話搵到佢哋,佢哋可以俾你嘅就只有係陪伴,而唔係同步.
人之所有要同人生活,就係追求呢種同步嘅感覺,有時可能唔使傾偈,都可以得到一份安全感.
而暫時都係獨居嘅我,搵唔到同我同步嘅人,長時間呢啲生活可能會令人胡思亂想,不過普通人胡思亂想可能唔好,但對一個作家嚟講,胡思亂想絕對係一個刺激靈感嘅好機會.
我希望,可以藉住呢個避疫假期,落實去寫一個故事出嚟,如果成功嘅話,都可以喺呢啲壞事入面嘅一個小快樂.
薛可正Facebook Page
http://www.facebook.com/sithoching
IG:sithoching


text:
又到每月十號,即小小豬又大一個月,唔經唔覺小小豬都已經27個月啦!
今日慶祝27個月嘅活動,就係去兩間幼稚園面試.去面試就當然要著靚仔啲啦,依個裝扮醒目嗎~
今日依兩都係香港龍校,上午嗰間就係西環,下午嗰間就係灣仔半山區.其實兩間嘅面試同之前都係差唔多,都係老師同小小豬傾計,睇吓佢玩玩具嘅情況,睇吓佢可唔可以依老師指令.整體上同預計一樣,小小豬都係怕怕羞羞咁完成老師指令,又唔多肯講嘢.不過佢完全冇扭計,又可以乖乖咁坐定定嚟完成個面試,我都覺得佢好叻仔啦!
我地入到課室,一樣係坐定定玩住玩具等老師嚟同我地傾計,等左兩轉,終於都小小豬啦!老師第一時間就問小小豬叫乜名,小小豬係識答嘅,不過就勁細聲,老師當然聽唔到啦!
老師問即刻問小小豬係唔係唔識講嘢?平日點同我地溝通?我就話小小豬可能係怕羞,平日多數講英文係會多少少..........我都仲未講完我想講嘅嘢,老師就即刻話:得啦...咁叫個英文老師嚟佢IN啦!(佢就即刻走左去另一位小朋友度IN)
最後,我地等左好耐英文老師先嚟(當時英文老師都係課室入面嘅,不過唔知點解咁遲先嚟),由於係最後傾計,加上又€要趕住小組一齊跳舞,所以就只係勁簡單咁問左啲問題就完成.
那老師知道小小豬係講嘢唔叻時,我都FEEL到佢已經採取半放棄態度,但又真係冇諗過佢會係咁快就叫其他人接手.
不過依件事唔係我唔開心,我地離開課室時,老師負責送禮物俾小小豬,當收禮物時我就引導仔仔say thank you,點知那老師只係講左句:唉...你唔識講嘢點頭就算啦!!!
聽完之後真係唔開心,係面試過程對小小豬採取放棄態度,我唔可以怪你,只可以當依個係你地老師面試嘅技巧,當然係會集中火力去IN有機會入學嘅學生啦!不過作為一個老師係唔係唔應該咁講嘢呢?咩叫做唔識講嘢點頭就算呢???係唔係小小豬唔叻講嘢就要俾歧視!!!! 老師唔係要有愛心嘛????如果小小豬識聽,咁咪會好傷自專心????
其實係未發生今日事件前,我都真係極度恨入到依間,不過依家真係唔多想,名氣大嘅學校老師就可以咁,唔洗理人感受呢?老師唔係應該鼓勵小朋友,點解可以打激小朋友呢?如果小小豬日後俾佢教,咁咪日日俾佢歧視,又點會開心呢?我只想小小豬開開心心咁渡過佢嘅學校生活!!
我發洩完心情已經好返晒,我亦都唔會俾啲咁嘅人影響到,因為只要我知道小小豬係叻叻就已經足夠!
**我的微博..關注吧**


text:
25 December 2017(MON)
聖誕節就當然要去玩,一早約好左幾位好友,打算三個小朋友齊齊入去過開心聖誕.不過因為小小豬病左好幾日,為免佢抵抗力差去人多地方,咁就當然唔可以去玩,但又約好晒朋友,所以就我同兩個妹同好友齊齊玩返一個下午啦(辛苦老公幫忙照顧了,俾我放假一下)~
不過....阿Q啲諗,其實小小豬入唔到嚟玩都唔算好大損失(當然佢係勁想去兒童天地玩),因為今年海洋公園聖誕全城HOHOHO係以VR做主題,將有全港首個VR過山車,仲有兩大VR遊戲,年齡限制都要七歲以上兼有130CM,小小豬都未有咁高,所以佢入嚟都係陪我玩呀!
雖然我都係滿心期待玩VR,不過一入場見到有好多精靈朋友同大家SAY HI,都已經感受到超強聖誕氣氛呀~
仲有愛神小天使周圍同人玩添~
今日仲有兒童合唱團唱聖誕歌呀~
嘩...聖誕節又點少得同聖誕老人集郵呢,不過聖誕老人就好識攪氣氛,影影下相會大叫HOHOHO,真係有少少俾佢嚇親添...哈哈哈~
仲有依個冬日浪漫花園,今日就等我悶少少,係缺少小小豬情況下,嚟一個一個人的浪漫啦~
之後我地就向動感天地進發,去睇(VR森度行)以360VR影像體驗熱帶雨林民俗生活同大自然美景~
場次係有英文同國語選擇,另外需要預早拎入場卷呀~
一入到場就拎齊VR用具等待開始啦~
坦白講,VR一向都唔係我杯茶(因為睇得耐都真係會頭暈),雖然個VR森林都OK,不過....我嘅目標係VR過山車,所以睇左半場就冇再睇,留返啲精力去玩過山車啦~
終於嚟到我最期待節目,唔知邊玩過山車邊VR會係點呢~
同表妹滿心歡喜行埋去,點知.......原來要排最少120分鐘,一睇見過時間就真係有點驚.最後都係決定唔好為一分鐘就排120分鐘,所以我地都係放棄了.雖然係有點失望,不過邊個叫我地聖誕節咁好嘅日子入嚟,係人多啲啦~
之後我地就匯合返朋友們,齊齊玩機動遊戲同睇動物,路過我地仲睇左(企鵝粉絲過聖誕)巡遊添~
原來動感天地都有士兵同我地玩~
除左玩,今年仲有(海洋公園x Pinkoi聖誕市集),聖誕主題市集入面有好多都係本地人氣設計師原創設計精品,都有好多唔同種類呀~
同朋友們玩左大半日,其實都幾享受兼開心,不過都係時候我要早少少走,要返去睇下小小豬先安心嘛~
話說我回家之後,小小豬問我今日玩過乜,咁我就當然如實報導.佢不單止沒有扭計,仲話知道我玩得開心佢就開心(幾時咁識講嘢).為左讚賞佢咁乖仔,所以等佢完全好返晒之後就帶佢嚟玩啦!


text:
「供求」
其實做任何生意都係講緊供與求嘅問題.只要有市場需求先至有得做,至於市場嘅需求有幾大,有幾多競爭對手,等等嘅問題其實係主宰一間公司嘅方向.好多時或者有啲嘢諗得太過簡單,只不過如果簡單複雜化嘅話,諗得太多可能機會已經過去咗.所以好多時好多嘢都係邊做邊學,摸著石頭過河.當然會有跣腳嘅時候,但係要成功過河嘅話,好多時要折返再諗過一個新嘅方法過河先至得.
「諗野」
有時我承認我諗嘢係過份簡單,好多嘢都係行咗先再決定下一步點行.有啲人會覺得無計劃,無方向,難以適從,但係環境不斷變,好多嘢無可能計劃到百份百完美先至去做.就算今日俾你計好晒,但係今日唔知聽日事,如果樣樣嘢你都計到嘅話咁就唔係人生.所以有時以為某啲方向得,但係試完唔得,咁就要重新諗過,諗下啲問題點解決,再重新試過.因為成功在於失敗,在於嘗試!
「心急」
有時真係太過心急,一心諗住市場仲未有,自己就快快手做咗先,但係忘記咗其實個市場都仲未有人認識,仲未有需求.而另外一個問題就係香港其實真係對價格定位十分敏感.而有時真係唔係太明啲人嘅諗法,當然一話免費嘅就爭住搶,一話要俾錢嘅就算係一百幾十就耍手擰頭,但係有啲去到幾千蚊美金嘅就覺得物有所值.真係摸不著頭腦,唔知啲人點諗.
Also published on Medium.


text:
26 AUGUST 2015(WED)係海洋公園玩左大半日,玩到都攰攰地,所以係時候要去醫肚.生日就有少少大晒,所以老公就帶我去做我至愛嘅嘢,就係去打邊爐啦~
其實上嗰幾次嚟apm我都已經好想入嚟打邊爐,不過次次行嚟都勁多人,要排隊食嘢就一定唔啱我地.今日早嚟到又唔洗排隊,當然即刻入去食啦~
我地今日豪豪地,叫左個海鮮邊爐餐~
啲食物都算幾新鮮,整體上都唔哦~
我地套餐仲包飲品同糖水任食任飲添~
當然唔少得添醬區,種類都好多呀~
嘩哈哈...開餐了,依個小小豬都不知幾興奮,仲開心過我呀~
真係唔好睇少依個套餐,嗰一個海鮮盤,都算總類多之餘,佢嘅分量都唔少,我地三個人食都飽飽咁離開,超級滿足呀!
生日點都要吹下蠟燭啦,不過係海洋公園玩左成日,之後去食我至愛嘅邊爐宴,冇晒蛋糕買啦!
最後....老公用原盒雪糕扮偽雪糕蛋糕送俾我,咁都叫可以吹蠟燭,許個願啦~
仲有一件超攪笑事,話說今日食午餐時,我問小小豬送咩生日禮物俾我,佢諗左好耐(好認真MODE),佢就話:不如我送封利是俾你,我生日公公都係送利是俾我啦!
就係咁...返到屋企就問DADDY拎利是封,仲係佢個DUFFY包包,好"豪"地拎左一張十蚊放入利是送俾我.見到依個情景,都唔知好嬲定好笑,不過都係小小豬嘅心意,所以依封利是真係要好好KEEP起呀...哈哈哈~
我嘅N歲生日就咁就過左,其實我對生日都慢慢冇感覺,只係多左一日去玩嘅機會.其實....只要生活過得開心,日日都係生日啦!


text:
25 JUNE 2016(SAT)
終於嚟到我地今日第一個活動地點,就係名護菠蘿園,聽個名就知係同菠蘿有關啦~
其實未嚟沖繩之前,我身邊嘅朋友都有同我講話沖繩菠蘿係好有名,或者因為係氣候加上土質,所以依度嘅菠蘿係特別有名,出名又甜又多汁.不過我又真係估唔到佢地有成個地方嚟介紹菠蘿,感覺又真係幾特別哦!
導遊哥哥先為我地簡單介紹場內嘅重點項目,哈哈哈...小小豬就好似一個好乖嘅小朋友係度好俾心機咁聽書~
之後我地就準備出發睇菠蘿,之前小小豬點解咁留心聽書?咪因為導遊哥哥講左過我地係坐一部小型電動車去參觀菠蘿園.一聽到有得渣車,依個小小豬仲唔即刻心心眼,勁興奮咁入場啦~
同菠蘿BB講拜拜之後,我地就出發去睇菠蘿啦~
其實我地依部小型電動車係全自動嘅,有固定嘅行車路線,所以就可以滿足一下小小豬愛渣車嘅慾望~
我地沿路都睇到好多唔同種類嘅菠蘿,而且配合電動車上嘅國語介紹,所以都大約知知地係啲咩品種.不過唯一就係車設定行得快左啲啲,所以部分特式菠蘿都睇唔清楚呀~
我地沿路都睇到好多唔同種類嘅菠蘿,而且配合電動車上嘅國語介紹,所以都大約知知地係啲咩品種.不過唯一就係車設定行得快左啲啲,所以部分特式菠蘿都睇唔清楚呀~
依個咁攪笑嘅公仔就係沖繩嘅守護石 - 石敢當,家家戶戶都有佢地擺出佢地嘅公仔,咁就可以保平安啦~
行左一陣就會見到一間小房間,可以俾我地休息一陣兼涼涼冷氣~
其實依度係一個小小嘅表演場地,會有菠蘿劇場同埋集郵活動,不過我地今日時間唔啱冇得睇,不過場內都有汽球哥哥為送汽球俾小朋友呀~
我地仲趁休息時間去左一串冰凍菠蘿,真係又甜又多汁,好好食呀~
原來全個菠蘿都可以用嚟用副產品,唔睇都唔知道呀~
原來場內都有一個具殼展示館,有時間就當然要去八卦下啦~
入面嘅具殼都幾多唔同種類,好多都好少見,就連小小豬都問點解可以有咁多款,又話自己好多都未見過,總之佢就係不停咀啦(咁都係一件好事,起碼佢有好奇心同埋觀察力,所以我地由佢問啦...哈哈)~
場內有一部影相機可以扮菠蘿,當然又玩一陣啦,係出口處可以買返張相嚟留念,不過師奶仔的我當然係.....影左就當買左啦~
沿住菠蘿門就係去購物點同埋出口,途中都有啲同菠蘿有關小遊戲,全部係日本小小豬又點會識呢,不過佢一樣玩得開心,真係俾佢笑C呀~
我地終於行到購物點,基本上全部都係菠蘿嘅產品,於是我就自己去SHOPPING,佢地兩父子就不停試食..試飲再試食~
原個菠蘿真係好想買返香港,不過我仲有兩日先返香港,再加上天氣又勁熱,所以都係放棄依個念頭了~
可愛嘅菠蘿BB,好想帶埋佢返屋企呀~
最後我地就買左杯菠蘿雪糕,勁香菠蘿又唔太甜,我都忍唔住自己買左一杯慢慢食,真係好滋味呢~
帶住勁滿足嘅心情就向下一個目的地出發,依個亦都係小小豬期待嘅節目之一,就係去元氣本部村親親小海豚啦!
**我地的FACEBOOK PAGE,齊齊來交流親子.育兒.烹飪啦**


text:
隨着iPhone及iPad嘅面世,好多人嘅生活習慣改變咗,就連幾歲嘅「豆靚」都貪佢哋「樣靚聲甜」,成日攞住嚟玩,將以往被認為益智嘅兒童電子玩具放埋一邊,做呢行生意嘅偉易達(00303)就惟有改變思維,睇住蘋果公司嘅產品嚟出招.
偉易達CEO黃子欣喺生產及設計兒童益智玩具呢一行做咗幾十年,佢話依家面對平板電腦及智能手機嘅競爭,真係好難做,因為呢啲產品嘅遊戲非常多,連幾歲嘅小朋友都吸引埋.根據佢嘅觀察,細路仔有個特性,就係家長有乜佢哋又要有乜,最慘係好多家長鍾意攞部iPhone或iPad出嚟,要啲細路收聲,唔使嘈住晒.
為咗爭番呢個市場,黃子欣度咗條橋,就係將大人玩嘅嘢,變為細路仔版本,例如V.Reader其實係Kindle嘅小童版;今年秋季會出嘅InnoTab實情係兒童版嘅iPad,呢款產品有齊晒輕觸鍵,多媒體功能以及可以下載Apps,仲可以畫吓公仔;MobiGo呢款玩具就與智能電話差唔多.當然呢啲玩具嘅價錢,就平過大人嘅「玩具」好多啦.
喺度橋之前,黃子欣同埋班手足做咗唔少功課,甚至曾諮詢專門研究兒童習性嘅專家.佢又發現,美國及中國對於兒童玩具應有功能嘅意見差別好大,美國認為樂趣及學習功能應各佔一半,而中國就認為比例應該係5%及95%.
余絲韻


text:
Wikipedia:翻譯
翻譯改
粵語維基百科同其他話嘅維基百科間唔中會由外文譯嘢,久唔久就遇到啲問題.呢處收集一啲常見嘅疑難同解決方法,作為喺寫文時一啲指引同參考,但係請記住喺未有共識之前,以下所講嘅嘢只算係一個未落實嘅建議,只可以作為參考用途.
名改
名包括人名,地名,國名,產品名.基於唔收原創嘅原則.譯名以現成,最普及嘅名做依歸.冇嘅話用原文,唔好自己安個名畀佢.有得拗嘅亦可以用原文.
現成同最常用改
譯名要係現成,最普通,最常用,人人識就最理想.例如巴黎,倫敦,紐約,米蘭.
粵音為準改
由於唔同地區,對同一個名有唔同譯法,喺揀譯名嘅時候,除咗最普通最常用之餘,應該考慮同粵音相近嗰個.例如:en:James Dean 咁用占士甸好過 zh:詹姆斯·狄恩;喺 en:Jane Austen 度珍奧斯汀比 zh:簡·奥斯丁好得多.
唔一定用中文名改
粵語維基百科唔一定用中文名.有啲產品根本就唔用譯名,所以唔使多手幫佢譯.中,英,外文,符號,數字夾雜嘅名,只要有需要,係無問題嘅.例:Grothendieck-Teichmüller羣,升le.
冇現成譯名點算改
冇譯名或者暫時未搵到,基於非原創嘅基本原則,應該考慮用返原文個(啲)名.
不過,喺「信,雅,達」嘅原則下,可以考慮用一個由原文語言發音直譯廣東話嘅譯名,條件係冇現成嘅常用譯名.
有得拗,用原文改
有啲名有唔同嘅譯法,係拗緊要嘅話,又唔見有共識,可以用原文嘅名.例:TTC - 多倫多公車局定係交通局呢,兩個都有人用,不過冇共識,咪用英文原名.
有人會用先到先得嘅原則,以為篇文個名起咗就係佢嘅,人改就好似人哋係仇人,文章名唔係起文章嘅人擁有嘅,之後係可以改嘅,係冇「生人霸死地」呢回事.只要有其他嘅諗法,就應該齊齊傾,傾掂就改.
文改
意譯改
一般文譯意思比較好.呢個情況特別喺有中文維基拎過嚟嘅文,皆因呢啲文都好長,所謂嘅標準漢語書面語文法同粵語有好多唔同嘅地方,用意譯好得多.
直譯改
一啲技術啲嘅,有多專有名詞嘅文最好就係直譯.
名句,金句改
一啲文學名句,名人金句,好多時因為講嘅嘢抽象,可以引伸出好多種唔同解釋,假如引用名句,金句,最好用現成譯法,用返相關中文書入面嘅譯法.


text:
踏進奇妙繽紛的國度,迎接人生最美麗的一天!迪士尼童話婚禮結合華麗的維多利亞式宴會廳,優雅翠綠的戶外婚宴場地,世界級娛樂表演,得奬廚師團隊精心製作中西佳餚,獨特的個人化配套及一站式貼心婚禮統籌服務,為新人締造銘記一生的甜蜜回憶.
迪士尼童話婚禮為新人一站式統籌華麗高貴的主題婚宴,典雅浪漫的戶外證婚,還有夢幻的攝影服務,每個細節都完美配合您倆的愛情童話.
開始籌劃專屬您倆的迪士尼童話婚禮,讓迪士尼的幸福星粉擦亮您倆的大日子!
當日表現真係要讚,因為我地有好多朋友結婚飲宴都話唔一定好,啲姐姐可能會趕住serve哂啲餸,又可能會無乜笑容而令到啲賓客難受.自己當日都有埋枱食飯…
當初搵Disney傾係因為自己好鍾意,而且佢地serve得好好又唔會好pushy,比較過其他酒店之後就揀咗佢地.佢地好多嘢都做得好靚,啲service team又好好~~
當日表現真係要讚,因為我地有好多朋友結婚飲宴都話唔一定好,啲姐姐可能會趕住serve哂啲餸,又可能會無乜笑容而令到啲賓客難受.自己當日都有埋枱食飯,就覺得迪士尼啲人嘅service真係perfect!同埋聽返啲客人嘅評價都係完全無負評!!
我自己就好鍾意佢Ballroom嘅裝修,而且本身酒店已經有好靚嘅花園草地,又有grand嘅staircase同水晶吊燈,所以都唔洗點樣擺啲咩backdrop已經好靚~~當初揀佢地都係因為佢地嘅裝修就咁已經好靚,係自己鍾意嘅feel.婚宴當晚出場嘅Characters我就搵咗Duffy & ShellieMay~~
食物質素方面都覺得比預期好~因為去到呢啲有theme嘅地方,唔多唔少都預啲食物應該麻麻地~不過去到食完係覺得好食!比我喺其他地方度飲嘅時候仲好食!雖然唔能夠同出面好高級嘅酒店比,但都好令人滿意!嘢食又好精緻~特別係搵佢幫手擺餐前cocktail同candy corner 啲finger food同埋啲dessert 都係會有佢地Disney嘅公仔樣~影相都好靚!!!
當日幫手跟新娘子嘅 assistant 係勁好又勁nice~佢幫我同先生留起啲食物,而且佢地其實都有送一晚Honeymoon Suite俾我地,就話之後送食物上嚟比我地食.去到夜晚其實我同先生又已經唔肚餓,佢地就話可以第二朝早reheat返比我地食.呢啲安排無係條文寫明,但係佢地都會做多咗,感覺上就好好,好滿意!好多人話迪士尼好貴,其實佢地係有Wedding Planner幫你plan好哂 banquet,又全程幫你搞掂好哂,服務一流,慳咗唔少心力,其實都覺得好抵~不過如果細Ballroom個screen再大啲就好喇,雖然已經超乎咗自己嘅expectation!!
至於點解要放架車真係講返少少故事.事源係我同我老婆都好鐘意周杰倫同頭文…
我哋會揀迪士尼嘅最主要原因係我老婆Midco佢由細到大都好鐘意米奇老鼠,佢儲咗好多迪士尼嘅嘢.另外一個原因係我自己好鐘意車,所以想喺我哋嘅婚禮裡面放部車,而香港可以放到車入去嘅酒店真係唔係好多間,我查過得迪士尼,會展,Marco Polo,九展.
至於點解要放架車真係講返少少故事.事源係我同我老婆都好鐘意周杰倫同頭文字D.嗰時我有個朋友機緣巧合下知道我哋兩個都鐘意周杰倫同埋頭文字D,就借機會穿針引線同Midco講到有個男仔朋友有架AE86,我哋就係咁認識咗,一拍即合,所以呢架車對我哋兩個黎講係好有代表性!所以我哋都好想婚禮裡面可以有呢架車.
其實嗰時我哋除咗搵迪士尼,係同會展嗰邊傾咗成半年嘅時間.但會展嗰邊就一路都只係叫我哋睇下場或者係其他嘢,而唔想正面幫我哋處理呢件事.我都明佢係event為主,banquet收入就次要,所以會提高啲要求令我哋難啲fulfill,但係最重要係佢哋表現出嘅感覺係唔會好想幫我哋解決呢個問題,只係想我哋自己放低呢個想法.
相反,迪士尼嘅員工Vicky就好好,俾我個感覺係就算最後唔得都好,都會話俾我聽.我覺得佢好有誠意,又會幫我哋諗吓,例如提議可能放個大cardboard得唔得,非常有心同盡責,感覺上真係盡力幫我去諗,呢樣做得好好.我哋都知頭文字D其實係另一套卡通,唔係好應該放入迪士尼,但係佢哋真係堅持幫你夢想成真嘅信念,所以佢聽完我哋嘅故事之後,就俾我哋放呢架車入去.我哋真係好感恩有Vicky幫手,真係幫助我哋好大好大忙,其實好多嘢如果無咗佢都唔係咁易做到!
婚宴前一晚,大約係12點幾左右,我哋就去睇場同settle架車,因為我要放咗架車入去佢哋先做到佢哋要做嘅嘢,真係要好多大家嘅配合.我見啲同事set場都set得好認真.特別係我老婆同咗Nicole講想喺main table放佢儲咗好多年嘅唔同嘅米奇水晶,啲同事真係好用心咁set到main table好靚,同我哋用嘅cinderella theme好夾,係超過我老婆嘅想像~!佢哋嘅LED大屏幕backdrop我老婆見到嗰時都好surprise,好靚,效果好好.
當晚食物全部都有讚無彈,特別係米奇老鼠嗰個甜品,有啲賓客特登攞住嗰盒嘢黎同我老婆講真係好好食,叫佢都食一件,而且送到上枱都仲好熱!我哋仲為啲了朋友預備咗Kid’s menu,有burger有意粉.個burger好大,啲小朋友好開心,而且因為個burger好大,好多父母都要幫手食,連啲大人食完全部都話想自己另外加多個burger!我諗真係好好食!有客人同我講話覺得啲嘢比起four season仲好食!好多客人都話酒店個空間咁大,無諗過啲嘢上到枱會夠熱又好食.
唯一小問題係賓客feedback返放喺台左手邊嘅3D mapping蛋糕比較大,遮住個Monitor,睇唔到個螢幕裡面發生咩事先.佢哋如果想拍片影想就唔可以坐喺位度,一邊食一邊拍,一定要走出黎先睇到.
我哋覺得所有同事嘅服務都好好.嗰晚婚宴完咗之後,Nicole成12點幾點1點仲喺度,等啲同事幫手拆晒啲嘢,我哋先可以攞走架車.我哋都唔好意思,要佢哋留到咁夜,而且嗰晚間我見佢成晚都無坐過,真係辛苦佢哋!嗰晚又好多片好多歌要播,佢哋都好professional,好多嘢都幫到我哋.個Monitor同backdrop都幾靚,影相出黎質素好好.
成件事我哋覺得最緊要就係佢哋真係實踐咗迪士尼嘅slogan「一個實現夢想嘅地方」!呢樣真係好真,真係實現咗我夢想嘅婚禮,好多朋友黎到見到架車都好驚訝!我哋都知道迪士尼regional有好多guideline要守,但同時佢哋都會俾好多suggestion我哋點樣可以過到,好感受到佢地嘅熱誠!成個wedding俾人感覺得好特別,我哋都知係比佢地平時一般嘅婚宴係複雜咗,但佢哋嘅服務真係好好,好用心.真係好滿意,無乜地方可以挑剔!
- 大嶼山香港迪士尼樂園度假區


text:
透過巧妙糅合婚禮盛事和香氛感官體驗,Perfume Bar 為您呈獻新穎,獨一無二的互動式香水調配及回禮體驗.賓客能於一系列的香氣中,親自創作屬於自己的香水配方.Perfume Bar 不僅能增添現場氣氛,浪漫優雅的佈置更令您的Reception Area 十分矚目,在迎接賓客時擔當著三重角色-「娛樂 + 裝飾 + 回禮」.在這畢生難忘的日子裡,再為您的場景設計香氛必定錦上添花.
常見的回禮如巧克力,馬卡龍或蜜糖等,對賓客來說其實只是另一件普通的甜點.Perfume Bar 則提供一個新穎的回禮方式,以新娘新郎親自選擇的香氣去演繹他們的個性和愛情故事,令回禮增添一份意義. Perfume Bar 一般設置於Reception Table 旁邊或當眼的位置.調香師會帶領賓客探索一系列的香氣,根據他們的嗅覺尋覓出他們喜歡的配搭,調配成一支15毫升的香水.取決於賓客的人數,我們至少有2-3位調香師同時為賓客 服務.
AWARDS
一開頭係我自己開行街就遇到SOVOS Perfumery佢哋係度擺Booth,同SOVOS嘅同事了解過之後,考慮佢嘅價格,消毒噴霧其實餅乾,小食嘅價錢其實差唔多,加上佢嘅味道都幾好,我都專登拎番去俾同事試下聞下啲味,我都係其他平台度見到SOVOS嘅介紹都感覺唔錯,佢嘅包裝又可以加自己嘅名,感覺都幾實用又得意😌,因為其他同類型產品香港都比較少,所以最終都㨂咗SOVOS Perfumery嘅消毒噴霧作為回禮禮物🎁.
因為我自己諗回禮禮物都用好咗好耐嘅時間,所以整個制作時間其實都係3星期左右,其實都有啲趕,但佢哋都好快整到俾我哋,送貨收貨都好順利,我哋都覺得整體唔錯😘.成個過程我先後同SOVOS嘅同事Johanthan同Mosses溝通,佢哋都幾Nice,一開頭同Mosses溝通嘅時候,其實唔係好記得我第一次去一到Booth我鍾意嗰味道,但Mosses都搵到一個相似嘅味俾我,整個過程由安排制作到送貨整體都好順利😉,我覺得佢哋都成品都同Sample一樣都嘅整體效果都幾一致,都幾滿意.收到嘅朋友呢份回禮禮物,都覺得幾得意,我嘅同事依家都用謹.👍
整個過程都係SOVOS Perfumery嘅Jonathan嘅同我溝通,佢會Send好多資料俾我了解,解講亦好詳細,回覆又快,Jonathan仲提供咗唔同嘅…
因為當初想係證婚嘅時候有香水吧,所以就上網搵相關嘅資料,一開頭我都有比較幾間唔同嘅香水吧,綜合過香水吧嘅味道,價格之後,就決定SOVOS Perfumery😊.
整個過程都係SOVOS Perfumery嘅Jonathan嘅同我溝通,佢會Send好多資料俾我了解,解講亦好詳細,回覆又快,Jonathan仲提供咗唔同嘅選擇俾我,所以我就㨂咗佢哋嘅產品.🤓
我初期就㨂咗佢哋嘅香水吧,而係搵回禮禮物嘅時候,一開始我有考慮過小食🍬,但因為疫情關係,覺得賓客又未必會想拎小食番屋企,所以就想搵大家都會用到嘅消毒噴霧,都幾適合現時嘅情況.後期見消毒酒精噴霧都適合,所以都㨂咗佢哋🥰.
後期我同Jonathan溝通想係回禮上加貼紙,佢都好快可以幫我處理,香水吧送貨都非常之準時👍.證婚當日啲賓客係香水吧都玩得好開心,佢哋可以係得閒嘅時候就玩下,Tailor made自己鍾意嘅香水拎番屋企,佢哋都好鍾意消毒噴霧作為回禮🎁.
- 中環和安里1號德和大廈 1/ F


text:
星期六大約7點左右到,老友早左少少6點半攞左飛,我剛到等左無耐就入得,店內環境都幾大,裝修都幾靚,3人行有幸安排坐左張最多坐到6人既圓枱,所以算坐得幾舒服,仲有位擺下野tim,如果2個人就可能會安排坐係靠邊既位置,會比較迫少少,另外同好似中菜館一樣要收茶位同小費的,茶位每位10蚊小食8蚊,都可以接受.
先睇有咩食,見到有個幾吸引既信用卡優惠2人餐幾抵,就點左1份,另外再後加d野咁,落單形式都係用QR code,咁就可以慢慢睇慢慢點.
前菜拼盤
可以揀3樣前菜,分別揀左宮廷醬茄子,美味燻魚同雞絲粉皮,茄子煮得岩岩好,同d醬好夾,醬汁少少甜有d似燒烤醬,燻魚就凍食,炸過既魚凍食就有少少韌,醬汁酸酸甜甜,味道都ok,雞絲粉皮粉皮就比較厚身d,麻醬都足夠但d粉皮再薄d會較好,其實個前菜分量都唔算少,幾抵食.
三鮮海皇羮
呢個羮都幾多料,食到好似有d竹笙豆腐之類既,都有少量蝦粒,同埋都幾大碗下,幾豐富.
上海排骨拉麵
先讚下個拉麵真係拉得幾好,1條過唔會斷,不過我地要share食就麻煩少少,另外湯底就比較單調味精較重,豬排幾厚炸得都幾香,但鬆肉粉可能重手左d拿到件豬排入面都粉晒食落無豬肉味,可惜.
紅油抄手
其實就等於菜肉雲吞加辣油,辣油唔會好辣,少少香辣味,怕辣既朋友都接受到,菜肉雲吞就正常啦,皮唔會好厚,餡料都幾足有肉汁.
蔥燒蹄筋
蹄筋煮得幾腍,腍得黎唔會好爛,有d咬口,我鍾意既口感,但調味就比較淡口d,對我呢d鍾意香口野既人就爭少少.
桂花酒釀丸子
酒味幾香濃,丸子細細粒幾煙韌,湯底甜甜地,有酒味有甜味有口感,呢個甜品幾唔錯.
凍檸檬薏米水
杯野本身無冰黎到係涼涼地未叫凍,佢本身特色係咁,口感偏向厚身少少,檸檬篤完都無乜味,普普通通.
以上就係信用卡優惠2人餐,其實都幾多野食2個人都應該夠飽,但我地3個人喎,當然爭d要加野啦.
蟹粉小籠包
呢期推出既蟹粉系列,小籠包皮唔算好薄,包得住入面d湯汁,湯汁有d蟹粉香味但唔算好濃郁,唔太驚豔88蚊黎講價錢較貴,試過就算.
上海生煎包
45蚊3個細細個,屯包底都煎得金黃幾脆,內餡就比較一般,豬肉碎都似加左食粉之類野,肉味不香.
豆沙鍋餅
全餐最差既野,上枱係好熱,但一點也不香脆,似係現成翻熱,差在係咪用微波爐,外皮有d韌,紅豆餡都做得唔好得醬無豆沙,55蚊不建議食.
全餐食完有好有唔好整體上算是中規中矩,價錢黎講係有信用卡優惠就抵食d,其實散叫食物可能會比較貴少少,呢餐3人人均230蚊都算可以,上海菜館黎講我地比較少食,呢間未試過都可以試下,下次會再發掘下更好的上海餐廳.


text:
(故事純粹虛構,如有雷同好_不幸)
從前響某條街,有兩間咖哩店,一間賣印度咖哩,一間賣泰國咖哩.兩間鋪都各有千秋,有自己的捧場客,賣既咖哩都相當有水準.
不過泰國咖哩因為經營不善,成日換老細,後來仲換左個根本唔識整咖哩既老細添,越做越霉,有一日個老細終於話,頂唔順啦,黎,買D糞肥返黎撈咖哩粉賣啦.結果泰國咖哩就開始賣咖哩味大便勒.
印度咖哩個老細見到就梗係高興啦,D客去晒自己度喎,但係亦因為咁,佢同佢D伙記都開始頹做,恃住自己有經驗,有客人,做既咖哩越黎越難食,甚至某D客開始話,「嘩!你果D都唔知係咪大便味咖哩黎!」不過,大便味還大便味,始終係咖哩,況且更加冇理由走過去食真正的大便呀,所以,大家仍然係一路鬧,一路焗住食.印度咖哩老細都有少少良心,擺枝雞汁響檯面俾大家調下味.
終於有一日,有三間新餐廳想黎呢條街開鋪,街坊心諗,好咯,終於有餐安樂茶飯有D新意囉.其中兩間新餐廳,本身已經響附近開緊會所,都有少少口碑既,所以都係係咁意派下傳單就算,反正會所賣開既野拎黎新鋪賣一樣得.第三間個老細就唔同,一鋪雄心壯志,重金禮聘印度咖哩D廚師,水吧,樓面來幫手,仲揼本教埋佢地煮法國菜.咁都唔止,佢仲響街度搞街坊試菜大會,個個都食到lam lam脷,係咁問佢幾時開張.佢話,佢地三間都要問過食環署,出到牌先得.
最後,食環署出牌啦,兩間會所一如所料獲批,搞晒試菜大會果個老細就落選.街坊當然質問食環啦,食環話,覺得成條街既食客撐唔起五間餐廳咁多.街坊嘩然,喂你食環唔係睇佢衛唔衛生合唔合格就出牌架啦咩?!佢做唔做到生意好似唔關你事架喎!仲有,果間直頭賣大便咁唔衛生既你又唔釘佢牌架喎?!食環就話,我地係有一籃子因素去決定既,但因為涉及三間餐廳既商業機密,所以唔方便透露既.到後來D街坊仲發現,原來果兩間會所的新店,一樣要畀會費先有得食架,只係冇咁貴咁解.
結果,班街坊唯有繼續日日食大便味咖哩撈雞汁;而對面間咖哩味大便,仍然好神奇地屹立不倒,晚晚傳來夜香……唔想食咖哩但係又肚餓?黎,我煮碗麵你食.
你,仲想唔想食大便味咖哩?!
唔想的話,10月20號星期日,三點鐘,去政總排排坐,唔係好難姐?!
大道之行也,天下為公,選賢與能,講信修睦.──《禮運.大同》


text:
之前考過大家一堆冷門卡通人物嘅名,睇你哋留啲cm,勾起晒毛毛啲童年回憶呀!所以毛毛今次加碼,搵返一堆同一間公司出品嘅卡通公仔,同大家認下當年用人氣搶晒我哋啲零用錢嘅犯人呀!
烘燶麵包
仲記唔記得呢個木口木面嘅包呀?佢背後有個好悲慘嘅故事㗎⋯⋯人哋本來係個優質靚紅豆包嚟㗎嘛,點知因為一次意外烘燶咗,變咗賣剩包呀陰功!
雖然佢個故仔好慘,但係反而令佢喺香港好受歡迎㗎!嗰陣聽啲朋友仔講,最鍾意係佢成日諗計扮返做個靚包呢份毅力同嗰啲搞笑嘅舉動喎~
趴地熊
嗚⋯⋯你哋班貪新忘舊嘅人⋯⋯淨係識鬆弛熊同梳乎蛋得啦?講懶,趴地熊可以話係懶系卡通公仔嘅始祖呀!呢隻扁踢踢,軟綿綿嘅熊貓仔,唔多鍾意講嘢,熊如其名就係鍾意趴喺度⋯⋯
點解咁得人鍾意?因為每個人最大嘅願望咪臭係可以懶下囉⋯⋯
黑白豬
呢個簡直係毒L最痛嘅回憶呀!是咁的,話說呢兩隻豬其實係一男一女,所以當年好多情侶都會一人一隻咁掛住,仲要黑豬白豬咁叫對方,夠喇!你哋有冇諗過毛毛唔想聽呀!每次行過文具舖見到黑白豬,就好似嘲笑緊毛毛永遠唔會有人同我一人掛一隻咁呀⋯⋯
點心貓
叫點心貓真係好似唔多準確,因為呢隻貓貓好叻豬㗎,扮咩嘢食都得,點止扮點心吖,扮漢堡又得,扮壽司又得,得咗!嗰陣佢仲出咗好多可以換衫嘅扭蛋,公仔,可以將隻白色貓貓塞落唔同嘅食物衫度?㗎!當年毛毛就係食少咗好多點心嚟奉獻啲零用錢畀點心貓⋯⋯
爆炸狗
當年呢隻狗狗又係唔知點解咁紅㗎,啲妹豬又要話佢樣衰,但又要爭住買嚟玩喎,出啲玩具同點心貓差唔多,最主要嘅玩法都係掹佢個爆炸頭出嚟,換做其他髮型囉~毛毛想當年都好似有過一隻㗎,但係最後玩到佢個假髮唔見埋呀⋯⋯
栗子人/甘栗小子
講起食,呢間公司都幾鍾意將啲食物變做卡通公仔㗎喎,好似呢粒粟子人咁,有段時間成日見到學校啲女同學買佢啲精品文具,仲好開心咁喺度話佢個殻除得出嚟㗎!其實毛毛件衫都除得出嚟啫,點解冇女同學對我有興趣㗎呢?
蜜柑人/蜜柑小子
其實佢望落個樣咪又係同栗子人差唔多,喺個蜜柑上面加返一樣嘅眼耳口鼻啫⋯⋯
不過後尾先知原來除咗蜜柑仲有檸檬,柚子同其他角色㗎!同埋點解望落同栗子人咁似,原來係因為佢哋都係出自鬆弛熊嘅作者手筆!唔怪得而家唔得閒畫返呢兩隻角色喇⋯⋯淨係畫一隻鬆弛熊都夠搵啦!
芝士家族
現實世界都有咁多款芝士,咁卡通入面嘅芝士有成個家族都好合理啫~不過以毛毛當時嘅智慧,除咗芝士阿爸阿媽同粒BB芝士,幾乎完全分唔到邊隻打邊隻呀!
其實點解要停出呢款卡通公仔呢?而家啲人咁鍾意芝士拉絲,如果出返呢隻公仔一定好好賣啫!
啤酒人/啤酒小子
嗱嗱嗱,根據政府「未成年咪掂酒精」呢個偉論,呢隻嘢應該要十八禁啦!居然畀我哋啲咁天真無邪嘅小朋友咁細個就接觸啤酒喎!仲要整到佢咁可愛,分明係引人犯罪㗎啫!
優柔貓
呢隻貓相對其他卡通人物,好似好神秘咁,唔係好知佢個背景,但係因為佢畫風有日本特色,加埋個感覺好有詩意,所以當年都有好多少女捧場㗎.
其實呢間公司出過嘅卡通人物又點止咁少吖?不過近年佢哋好似主力捧角落生物同鬆弛熊,同埋keep住出新角色,所以都好少見到上面講過呢堆卡通公仔出嘅精品喇,唯有摷下櫃桶底,睇下執屋嗰陣有冇留返佢哋啲嘢喺度啦⋯⋯
封面圖片及資料來源:Greencamel,こげぱん,紀伊國屋書店,Gothics Love音樂論壇,Guirky,desuu-ka./Tumblr,San-x官方網頁,優異論壇,Yahoo! Blog Japan


text:
#015 晨光熹微(11/09/2022)
(圖:攝於10/09 早上5時58分 我返去公司路上,公司附近,香港葵涌)
今個星期最深刻嘅體會係痛.
我係一個頗重感情嘅人.有人同我講一啲發生喺佢身上嘅事情,我好容易會代入到佢嘅感受同處境,尤其係一啲強烈嘅感覺例如痛苦,艱辛,失望,我聽完你自己會好易唔開心.呢樣事情有好有壞:好嘅,係其他人覺得你明白佢,唔好嘅,係我情緒很易受影響,自己好易會失落.可能係一件好細嘅事,但都可以令我好唔開心.
有時當加上公司本來已經好多煩擾苦惱時候,就更加情緒低落.
近期全球供應鏈緊張,加上歐洲嗰面通漲嚴重,對我哋發展其實都好大影響,可能大家未必睇到,但以我哋 Re Pillow Co. 咁蚊型公司,由於我哋都係製造業,其實好難經營.所以有時唔怪之得市面上啲床品企業做嚟做去都係嗰啲大牌子,固中當然有原因.
但同時間我亦好清楚,呢條路係自己揀,無得怨.更何況有邊行係話好好做,好易做?行行都有自己嘅困難.
執筆之時正值中秋佳節,今個星期就唔講太多 Updates 了,我哋星期二晚推出咗 mini 枕頭袋,關於呢個枕頭袋,我又有啲嘢想講.
屬於 Re Pillow 2 mini 嘅枕頭袋其實已經想做一段時間,都係一個想推出好耐嘅產品了.奈何我哋蚊型 Project 仔,有時想 Develop 新產品做新嘢,做啲 Sample 做內部 Testing 是無問題,但如果要做一個實際產品,對我哋會有啲唔易.每日大家都忙緊,人手就得咁多,要放低平日要急住處理嘅事,例如出單,幫客人 Follow Up 啲速遞等等,呢啲都唔想要人等,希望個顧客體驗可以做好啲.加上做製作產品嘅同事就只有咁多,人手不足,車衣間一直都忙住要做現有嘅產品,行唔開做啲新嘢,變咗一直可能啲新產品會推遲咗.所以呢個枕頭袋就真係講咗好耐,終於推出.
再困難嘅日子都有完嘅一日,我哋相信 Re Pillow Co. 會有明天,所以就有明天.
最後,祝諸位不論留港或在外,大家歡度佳節,安康愉快.


text:
有人話,打牌會知道人品.
計我話,去廁所,先會真正知道果條友有無品.
人花三分一時間係訓覺,去廁所既時間,相比之下,一定少好多.之但係,唔好睇少果短短幾分鐘或者一兩個字.去一個優質既廁格,解決人生大事,不單係大腸,前列腺健康尤關既頭等大事,甚至會影響一整日既心情以致工作生產力.試諗下如果一個國家元首去得唔暢快,可以有咩效果?一場戰爭,可能就此發生.所牽涉既,會係數以百萬計既人命!
而一個廁所,亦都係正正反映著一個民族既優勝劣敗.廁所係最私人最隱密既地方.你可以係果度,大門一閂,就為所欲為.所有平時既道德教條,公民教育,都可以拋諸腦後.佢係一面照妖鏡,可以將一個人既惡行,完完全全揭露得無比徹底,而無須負上任何責任.所有既野,都會由偉大既清潔工友,同埋下一個去廁所既幸運兒承擔.所以,一個人可以有幾衰,去一去廁所,一定無所遁形,IP都唔駛Check!
所以,當好多人都話強國人超無公德心之餘,我成日都覺得,香港係呢方面,只不過係五十步笑百步.點解?就唔好講大型商場既廁所,會有遊客既存在啦.我地不如就係呢度,就講就散,講下公司辦公室既廁所.尤其是當你以為,辦公室入面好多高教育水平人士,點知原來連去一個廁所都唔識去,你就知道,呢個世界,衣冠禽獸係有幾多.
成地都係,個廁板濕晒,或者個馬桶無沖廁,只不過係小兒科.我就係呢度拋磚引_,分享一個我曾經見過最離譜既例子:
試過一入去廁格果陣,部格仔牆一片一大撻咖哩朱古力喇沙,杰杰地,好似就死既鹽蛇,想抵抗地心吸力又抵抗唔到咁,慢慢蜿蜒而下.一直去到 D 磚罅,先減速然後作冰掛狀呀.個廁所仲要好臭,好似坑渠爆左十隻死老鼠再穢土轉生,係你個鼻度出出入入呀.我真係好想知道佢個人個出口係咪花灑狀,又採取左個咩世界級既姿勢,先可以痾成咁.
大家仲係香港見識過咩最核突既廁所?唔好食飯住啦.即上輔仁Facebook 分享左先啦!


text:
每朝千萬個唔願意噉起身之後,我都會伸個懶腰,然係嘆一口氣,為我又要返份閪工,睇住新聞上啲閪官,同埋晏就食埋哂啲閪嘢嘆氣.
有時會為埋因為瞓晏咗又趕唔切班巴士.
閪工香港處處有,但唔知點解我間工司係閪依方面都仲可以咁出類拔萃.勞工假七日Annual仲要返六Day唔在講,仲有個當你24小時On Call兼要求朝令夕改嘅老闆娘,加埋乜都鍾意扔比我地做嘅隔嚟部門大佬(係啊,我唔知點解佢會叫到我地做嘢),日日一諗起依個人間煉獄,嘆口氣已經係我最好表達心情嘅方法.唔係嚟緊有兩個旅行要去唔方便搵工又大洗費,我應該會再一次裸辭,然後享受一陣瞓到兩點先起身嘅日子.
唔知由幾時開始,我覺得香港新聞已經同閪嘢連成等號.港豬澳大橋又冇流量打個三號波又要封橋但洗咗千尻幾億;班官日日出嚟解釋講啲嘢柒到當香港人係撚樣噉都可以個個月十幾廿萬袋袋平安;樓市跌小小就講到麥當勞買一送一咁抵屌但又唔諗下香港個樓價跌多一半都仲係高到痴線;仲有啲休班警咸濕碩士生無良醫生之類,真係連港聞都想飛咗唔睇,睇下國際同體育新聞就算.
返啲工廠區可以食嘅嘢真係唔多,有時你想健康啲叫啲三低之選?餐牌下面一個東坡肉飯上面一個干炒牛河同福建炒飯,快餐唔係白汁豬牛雞拼腸腿餐蛋嘅飯意就係Show Me Your Love之流,你想搵條菜食下咩?菜遠排骨河一樣唔係健康嘢.唔健康都唔緊要,但當你發現去多幾間餐廳嚟嚟去去都係食嗰幾味嘢,有特色少少嘅又貴又仲肥膩,你好自然唔會對食晏有咩希望.你問我點解唔帶飯?一嚟我唔鍾意,二嚟我想離開下公司,三嚟全公司最閪個同事坐正我對面,而佢又係帶飯.
生活喺香港,日日瞓醒都要面對同樣嘅問題.除咗嘆氣去舒緩下自己嘅不滿,同時提醒自己要接受現實之外,我都唔知仲有咩可以做.
唉.


text:
香港嘅大排檔文化,的確為人津津樂道.
講起大排檔你會諗起深水埗嘅愛文生,定係火炭嘅津津,又或者係大圍嘅冬菇亭?
我反而係會諗起新派嘅妹記大排檔,土瓜灣嘅楚撚記,又或者呢排火紅嘅女人街食飯公司.
原因係同樣嘅大排檔文化,以一個吃得舒服,以打卡為目標,一班青年人可以以一個平價來吃到佢哋所喜愛嘅麻甩菜式.可能你會覺得唔正宗,但係你唔好理,熱愛呢個市場,大有人在,百貨百客.
先點了個招牌杏汁燉豬肺,剩係個甜度,杏香同足火喉,已經夠叫你滿足,特別屋企冇湯水嘅朋友,加啲豉油,食埋啲湯渣,先至係香港嘅文化.
點了個雞,有唔同嘅味道,有瑶柱雞又有豉油雞,任你選擇,吃下去,雖然未必係新鮮雞,但都收貨.
佢有大大個海鮮檔,當然要試吓佢哋處理海鮮嘅手法,金鴛鴦蒜粉絲蒸蟶子皇,精彩絕倫,但絕對適合送酒,米粉蒸得剛剛好,加上鴛鴦蒜,好入味.
好多人都推介呢度嘅蝦多士,黑松露蝦多士一人一件,係咪過譽就見仁見智,但係個黑松露醬真係香到入魂,成件大蝦同又脆又香的多士的確令到唔少人大讚.
前日喺金豪,等個通菜煲等咗成個鐘都食唔到,叫了XO醬馬拉盞芥蘭煲解除昨天的不快,呢啲基本功菜式當然唔錯.
尾聲點的香菇油渣蝦子撈粗應該冇油飯咁出色,不過那些豬油渣的確令你食到唔停到口,如果你唔怕肥,我誠意推介你食一碟,我就一啖都怕.
以一個相宜嘅價錢,加上大量嘅打卡位,仲可以感受到香港嘅地道文化,講真,就好似上咗一堂免費大排檔歷史課,我話你聽好食識飛就一定吹,但講真,一班朋友開開心心食下飯,錯不了.
女人街食飯公司
旺角通菜街1A-1L威達商業大廈1樓B室


text:
變化多端!SOTO最新一人Cookset
而家唔少戶外用品都將多功能發揮到極點,買新cookset亦唔再滿足於幾個煲一個煎pan咁簡單.行City With Out Door,見到呢個最新SOTO一人自私cookset, 咁靚仔又啱哂孤僻成性嘅小弟,即係攞上手玩下先!
首先Size細細對玩Ultralight嘅朋友嚟講已經好吸引,一打開原來總共有一個煲兩個杯,三個都可以放喺爐上面燒.
同Jetboil一樣,由於係一人前,想煮公仔麵的話就要啪開個麵分開煮,又或者煮飯食都得.
咪睇兩個杯仔細細冇乜特別,除咗分比兩個人用嚟飲嘢之外,最吸引之處係可以組合成為一個Double Wall杯,飲熱飲都唔怕辣到手,加埋咖啡杯蓋用嚟嘆杯熱Cappuccino真係一流!
Double Wall嘅杯可以隔熱,大煲隔熱保溫一樣有方法,就係附送嘅Cookset套用銀色反光物料製造,保存內部溫度.
初步評價:實際上上手玩不過五分鐘,只可以話非常有購買意慾,因為同幾個去開露營嘅朋友都偏好用自己架餐.而Themostack Cooker Combo係啱啱好有齊必需用具,手感亦都硬淨,最後加埋個飲品蓋就更加係神來之筆!兩杯變一杯變化多端,店員更提醒如果唔帶杯,大煲可放置小型高山氣,對追求輕量化嘅朋友相當有吸引力,最後希望有更深入測試嘅機會.
# 產品型號 — SOTO |Thermostack Cooker Combo
# 整體重量 — 363克
# 邊度有售 — City With Out Door / protrek 保捷行
# 零售價格 — HKD $699


text:
立法會多名功能界別議員開會遲到早退,除咗被封為「大懶蟲」外,早已惹來業界微言.據聞以為「坐定粒六」等連任嘅中華總商會(中總)代表黃宜弘,最新消息話佢又被勸退,仲搵咗兩個合適人選「二揀一」.當中年紀大固然係一個勸退原因,但原來主因係成日被電視台影到佢開會瞓覺嘅醜態,睇怕佢要疊埋心水等退休.
九月立法會選舉烽煙四起,除咗地區直選爭崩頭外,多個由親中陣營把持嘅傳統功能界別都有求變聲音,特別係要踢走霸住議席多年嘅「大懶蟲」議員.有親中消息透露,立法會「大懶蟲」包括黃宜弘,金融界李國寶及體育界霍震霆嘅選情都危危乎,其中西環對部分「大懶蟲」更特別有意見.
我哋早前講過,黃宜弘為咗連任,硬銷自己做立法會帳目委員會主席有幾稱職,喺「維穩」之風盛行下成功留低.但有中總中人私下暗批佢無做好議員嘅職責,特別係見到廠商會過去幾年搞得有聲有色,尤其係林大輝屢次代表業界發聲,相反黃宜弘成日都隱形,令中總喺四大商會嘅地位同影響力比下去.
有親中消息透露,黃宜弘個議席突然有暗湧,除咗多年來都無做齣好戲外,佢成日被人影到開會瞓覺都有關係.事實上,黃宜弘衰瞓覺都好多次,還記得有次佢喺老董宣讀施政報告時呼呼大睡,事後竟然死撐話對老董施政有信心喎,結果被人笑佢「瞓身」支持,成為多年來嘅笑柄.
至於外號「三點不露」嘅李國寶,據聞佢嘅選情亦危危乎,一方面中銀高層吳亮星事前張揚會強勢回歸,加上佢又捲入僭建醜聞,誠信破產如何履行議員職務呢?另有傳體育界霍震霆係咪可以留任,關鍵在於港區人大代表馬逢國會入政府定係立心做立法會議員,霍震霆要睇人面色先知自己有無得留低,認真失威.


text:
本港由六,七十年代開始,人口不斷上升,大量私人大廈亦喺當時落成.時至今日,當年興建嘅大廈都已有四,五十年樓齡,難免出現老化嘅現象,當中更有唔少大廈欠缺妥善嘅管理,甚至係完全無管理,喺日久失修嘅情況下,近年開始不時發生石屎剝落導致途人受傷嘅意外,呢啲失修嘅大廈成為城市嘅計時炸彈.
為咗避免炸彈爆發,政府決定大力鼓勵大廈成立業主立案法團,負擔起大廈管理及維修嘅工作.現時,全港約有40,000多幢私人大廈,其中約有17,600多幢大廈,合共成立咗9,600多個業主立案法團,而每年仍約有250個新法團成立.法團成立後,大廈嘅管理工作自然會有所改善,但由於法團喺大廈管理上有好大的權力,亦控制著大廈嘅財政資源,自然容易引起貪污及管理上嘅糾紛,引發出唔少流弊.事實上,喺政府嘅推動下,法圑將會不斷增加,而產生嘅流弊亦可能會越來越多,政府實在有必要檢討現行嘅法例,一方面增加對法團嘅支援,同時又要加強對法團嘅監管.
政府一方面鼓吹成立業主立案法團,但一直未能為法團提供足夠嘅協助,而且喺鼓勵嘅同時,亦都無向相關嘅業主充分解釋,成立法團後所要承擔嘅責任同風險.政府其實亦都有做一啲協助法團嘅工作,包括設立大廈管理聯絡小組,及大廈管理糾紛顧問小組,推出大廈管理專業顧問服務計劃等等,但主要負責有關工作嘅民政事務總署聯絡主任,則只有120人,由呢120人去處理40,000多幢私人大廈嘅管理問題,實際提供到嘅協助自然好有限,而單單處理每年平均收到約1,600宗大廈管理糾紛嘅求助個案,已可能疲於奔命.政府既然大力推動成立法團,所以必然有責任要為法團提供更全面更到位嘅協助,而最簡單有效嘅方法,就係大幅增加聯絡主任嘅人手,直接派佢哋到各個法團協助做好管理嘅問題.
政府鼓勵成立法團,一直都強調成立後嘅好處,務求業主肯出嚟組織,真係好話講盡,但據地區人士嘅反映,當局對於成立法團後要負嘅責任及風險,以至可能出現嘅紛爭,往往都係輕輕帶過.對社會嚟講,成立法團當然係好事,但對滿腔熱誠嘅業主嚟講,如果唔係喺充分了解風險及責任嘅情況,包括法律上嘅責任,就鼓勵佢哋成立法團,就明顯有唔公平嘅地方,而近年亦出現過有法團委員因擔心要負上法律責任而決定要辭職的個案.我認為,政府鼓勵成立法團之同時,亦應全面解釋涉及嘅風險及責任,唔應該因擔心會打擊到業主嘅熱誠,就避而不談,更加重要嘅係,應想辦法協助業主解決疑難,因為只要做好管理工作,自然可以減低業主要承擔嘅風險.
目前,政府正全面檢討《建築物管理條例》,當中有部份問題值得大家關注,希望檢討時能夠進一步考慮.目前業主立案法團嘅運作缺乏有效監管,導致貪腐違法嘅情況叢生,其中一個主要問題就係財政問題.老實講,法團擁有嘅財政大權,極容易引起貪污出現,要知道,一般嘅大廈都有幾十至幾百萬元嘅常用及備用基金,而具規模嘅屋苑更會有過千萬,甚至上億元,呢啲錢都係業主嘅共同資產,但對不法之徒嚟講,就係一大塊肥豬肉,法團嘅核心委員如果心術不正,的確係有機會可以上下其手,而且廉署要偵查亦往往有一定難度.民政事務總署不時都會同廉署合作,舉辦有關誠信大廈管理及維修嘅宣傳活動,但宣傳工作收效始終有限,我認為,政府應該趁今次檢討法例嘅機會,研究加強監管財政開支嘅情況,或增加財政開支嘅透明度,以減低貪污嘅機會.
另一項我認為需要研究嘅問題,就係授權書嘅問題.現行法例規定,舉行業主大會時業主可以用授權書嘅方式,委任代表出席會議及投票,而政府更備有標準格式嘅授權書,供業主使用.使用授權書嘅目的,係方便業主大會容易達到法定人數,或者就重要嘅事項可以順利作出表決.不過,授權書亦產生唔少流弊,例如攞到足夠授權書嘅人喺投票中就會取勝,但結果未必符合大多數業主嘅預期,因為授權嘅人可能根本唔知到代表嘅人會點投票,或者授權嘅人可能係老人家,對法團根本一無所知,只係基於個人情面而作出授權,最終就引發好多矛盾,甚至操控等情況.所以,應該研究改革授權書制度,加強其透明度,例如將現行全權授權嘅方式,改為列明授權嘅項目,甚至列明投贊成或反對票,以減低可能引發嘅糾紛.


text:
上次嚟西園正係入夏時,仲記得玩弓防箭時身水身汗,今次秋冬到西園,著起全副武裝,陣地換咗去魔鬼森林,氣氛有別於上一次,更加認真好玩,好緊要係唔駛流汗好舒服!
仲有可以去睇番上回提要,可以去呢度睇 http://bit.ly/2Bru3LI
天氣凍,一家四口瞓喺暖笠笠被舖裡面真係唔捨得起身,但係又要快快去食個早餐,再開始今朝嘅兩個活動
一大清早起咗身,同哥哥出去走走,呀芊同媽咪女仔人家係要攪耐D.
西園內的魚菜共生系統非常大
有機會都叫負責人帶我哋導賞一下
又靚又環保!如果可以俾我捉番條魚嚟燒就好
這邊的工地似乎正施工,但都見9成面貌,睇字 "Experimental Farm" 即係實驗農場啦
應該又一個新活動可以俾一家大細喺度享受田園種植樂趣,問過開緊工的叔叔,後面個架係用嚟種瓜.呢個鐵水喉稻草人,我諗將來又會成為一個打咭景點
到咗8:30嗱嗱聲跑去食早餐(Glamping營區已包括了早餐)
簡簡單單的早餐,呢個咁舒服嘅環境底下變得一D都唔簡單
一家人仲食得好開心,小朋友食食吓又跑出去玩,玩完又番嚟食過
食食吓見到一群羊跑出嚟食早餐,芊芊就嗌住我,要我陪佢一齊去餵羊
手執住幾棵葉就拎去餵,成群羊走埋去芊芊度嚇到佢閃開,又要餵又要驚...
非常大自然,小朋友唔駛隔住個圍欄去餵佢哋
芊芊特別對細小嘅羊照顧,見又大又老嘅羊,就唔餵佢哋...只餵白雪雪嘅小羊咩
芊:「我唔係俾你食架!唔好搶我條草呀!」
活動仲未開始,兩兄妹自找樂趣,設計遊戲自己玩
這種兩小無猜的感情真係好可愛!
去個厠所洗番乾淨對手,準備這朝早第一個活動啦「森林弓防箭」
兩小伙子駕輕就熟,因為上次都嚟玩過一次,不過就係玩「草地障礙弓防箭」,同今次「森林弓防箭」有少少唔同,今次喺「魔鬼森林」場地玩,更加刺激!
「魔鬼森林」就係印第安營隔離,拎住弓箭個樣就同後面背景好襯,差在塊面未畫花到好似紅蕃咁
我覺得呢張同先前嗰張放埋一齊,好似「變身前」同「變身後」咁好攪笑
呀芊都出動,「森林弓防箭」個玩法係要一邊進攻,去到敵方陣地搶咗支旗,再跟手跑番去自己陣地就算贏,當然俾人射中就要番歸由頭嚟過
當大家係互相廝殺嘅時侯,呀芊經已唔知幾時搶咗支旗(仲除埋個頭盔)
兩個近排成日都喺度扮「鷹眼」射箭,呢個活動啱哂佢哋! 仲記得哥哥以前叫「鷹眼」做「雞眼」,真係笑死我!
戴住成副裝備玩完,真係要抖一抖,因為隔多一陣就進入我哋最後一個活動,就係親手DIY雞蛋仔!!!!! 活動喺公共燒烤場進行
話時話如果大家入嚟Camping可以付費租爐BBQ,可以睇番我上次嚟的文章,有多款燒烤包任君選擇
估唔到雞蛋仔成日食,今次可以自己親手整,真係超開心!
咪講笑,仲要係一人一炭爐燒!!!
起初以為又係職員預備好半完成材料我哋做,原來真係由零開始,落粉落糖落雲呢嗱精,真係可以話一手一腳自己攪掂
兩兄妹合作整睇見都窩心! 幾時真係煮番餐三餸一湯先,我諗到呢一日我會喊囉
媽咪好小心咁將蛋漿倒入模,平時去買嗰陣睇人倒好似好易,原來一D都唔容易
原來夾實咗之後,雞蛋仔會澎脹,所以要好大力咁夾實個模
雖然唔可以做到好似「北角雞蛋仔」外脆內軟,但係第一次做的這個效果已經很滿足
媽咪實在厲害,因為到第二底我整就爛哂! 第三底再俾番媽咪做,仲可以加朱古力味同芝麻味
嘆完雞蛋仔,發現尋晚玩咗咁耐,都未同我哋今次營地主角「觀星圓拱形屋」影相
哥哥同芊芊最開心就係離家出走,到外面大自然住番晚,其實我哋都係(如果唔駛帶咁多嘢的話)
呢個媽咪好有心思,提意帶埋聖誕帽入嚟影相,即刻好有聖誕氣氛
我同哥哥有事要先離開西園,估唔到媽咪同呀芊仲有下文...炭爐燒綿花糖 I'm living it!!!!
Photo by CANON 5D Mark IV, Len | EF 24-70mm f/2.8L USM
想跟我去體驗其他活動,快D報名親子團,同埋留意專頁公佈詳情啦!
呀劍評分: 10分
呀劍評語: 今次第二次到西園玩,期待咗好耐!因為只係講個場真係無得輸,一嚟到已經內心平靜好舒服,加上今次可以做「叫化雞」同埋「雞蛋仔」真係好好玩,而且上次冇咩歷奇活動,今次可以玩「馬騮上樹」挑戰兩個細路膽量,真係好刺激好玩!
(以上資料更新至文章當日)


text:
Portal:臺南
宜家嘅臺南直轄市,喺2010年由原省轄臺南市同臺南縣合併改制而成,統計有人口187萬,面積2191km2,轄37區.以曾文溪做界,可大致分成溪北,溪南兩個地理區,人口及都市發展主要集中喺溪南原臺南省轄市一帶.近傍嘅縣市係嘉義縣,高雄市.
歷史
當前臺南市嘅地域喺前現代史上曾係台灣平地原住民西拉雅族嘅生活領域;17世紀時荷蘭東印度公司曾以大員(位於今安平區)為其國際貿易據點,並以赤崁(位於今中西區)為行政中心支配周邊原住民部落及漢族移民.自荷蘭統治時期起,先後喺原臺南市位置上建立嘅熱蘭遮,普羅民遮二城,以及明鄭承天府,清朝臺灣府等府城,均曾係臺灣島上嘅行政,經濟,文化,教育中心;由於此種歷史淵源,座落著安平古堡,赤崁樓,孔廟,億載金城等古蹟嘅臺南市,素有「臺灣文化古都」之稱.
19世紀清治晚期以前嘅臺灣府城,挾擁有當時台海航運要衝安平港嘅優勢,手工業,商業,運輸等產業發達,係島上大陸貿易嘅重鎮之一;1865年,安平港成為清帝國開放國際通商嘅口岸之一.自清治末期至日治中期,臺南同臺北發展成為臺灣南北兩大都市;20世紀後,安平港航運要衝嘅地位漸為高雄港所取代,原臺南市仍為全台灣四大城市之一.而有曾文溪同嘉南大圳灌溉嘅原臺南縣地區,則一直作係台灣嘅農產中心之一;自1970年代以來,該地區即經歷了相當程度嘅工業化,尤其1990年代晚期科學工業園區的設置,更使高科技製造業成為當前臺南市嘅新興產業.
建築同設施
文章分類
- 臺南市:
你知唔知
地理
臺南市喺臺灣島嘅西南部,嘉南平原嘅核心位置,地勢平緩兼有大小河川橫穿;東側有丘陵,屬於阿里山山脈嘅尾段,最高嘅山峰係大凍山(標高1,241公尺).西臨臺灣海峽,有長40幾公里嘅海岸線.沿海地帶喺舊時有倒風內海,臺江內海等潟湖,宜家多變咗陸地,2009年喺當地設立咗台江國家公園以保護濕地.
境內河流幾乎呈東西走向,都係流入臺灣海峽.列作中央管河川嘅重要河川包括咗:八掌溪(同嘉義縣嘅分界河),急水溪,曾文溪,鹽水溪,二仁溪(同高雄市嘅分界河);其中曾文溪係臺灣第4長河,打橫間開臺南市境,呢條溪可大致平均分界「溪北」,「溪南」兩個區,兩地喺歷史,自然,人文方面有唔少差異.
臺南另一個特點係水資源豐富,臺灣4成嘅用水都由呢度供應,促成市境入邊發展咗多用水嘅農業及高科技電子業.其中曾文水庫橫跨嘉南兩地,係臺灣最大嘅水庫.其他著名嘅仲有烏山頭水庫同埋臺灣八景之一虎頭埤.


text: 呢首歌雖然係快歌, 而且都嫌佢幾嘈下, 但係入面o既歌詞, 真係好到位, 唔多唔少都會令好多人有共鳴. 其實好多時身邊人都係咁問, 做乜要揀佢, 佢又做乜咁傻又會揀返你, 走o黎走去, 都係埋一齊! 唔知, 唔知道.. 好奇怪! 睇返歌詞入面, 你唔可能唔服林海峰, 真係正, 正到痺, o的歌詞好現實, 好似一個縮影咁. 真係比佢填到呢o的詞去fit首歌. 勁! 呢首歌o岩晒身邊o的朋友聽呀, 尤其係做o左人o地老公o個o的呀, 或者你屋企就有一個極品傻婆係度呀….. 林海峰 – 傻婆作曲:陳奐仁填詞:林海峰全世界有邊一個最傻 傻就我要請你吔燒鵝 傻婆望見就佛有火 啲單寄畀我 就有賴你幫助 似個秘書包搞妥話肚餓就有call 即刻餵飽我 夜半賀我一賀 嚟碟餸跟湯老火落雨仲去踢波 波衫臭得我 就似毒氣災禍 你冇計點都攬我做到攰就有火 邊位按摩我 全靠係你用對手咪咪嚤嚤好 老細我放工 我約晒老友去放鬆好 放到我過晒鐘 冇嘢攝攝你半個鐘我叫你到你實出嚟 喂你冇嘢你畫乜眉你有肚腩我要你減肥 次次借你嚟去出氣傻婆 點解你仲要去忍我 仲會氹番我 換轉我即刻扯晒火傻婆 點解你仲要去跟我 成世要跟我 換轉我轉個身早撇咗夏季就靚女多 貪高興玩過 就算係我闖禍 你當冇睇到聽過做嘢做到冧咗 即使跌低過 係你為我嚟唱首溫馨K歌好 你有你發功 最怕你唱到喊到腫我冇錫到你燶 冇買嘢送過你 送個風次次你嗌要食曲奇 我嗌老細叫碟蘇眉當你冇到 我係揸旗 冇氹過你仲成日激你傻婆 點解你仲要去忍我 仲會氹番我 換轉我即刻扯晒火傻婆 點解你仲要去跟我 成世要跟我 換轉我轉個身早撇咗全世界有邊個最傻唔及你一個傻嘅我要請你吔燒鵝傻婆 點解你傻到咁鬼錯 成世冇好過 全世界醫生都怕咗傻婆 千億個就愛你一個 係我最識貨 就算我知你short咗傻婆 呢一心就要你一個 傻嘅襯番我 傻到敢伸手畀我拖傻婆 聽聽吓又要喊乜喎 傻嘅喊乜喎 傻到你咁喊一餐瞓咗


text:
香港街邊泊車好簡單,只要有咪錶位你就可以泊,最近一兩年仲可以用 App 畀錢,唔駛差唔多夠鐘嘅時候要跑返去入錶.不過香港最難係搵錶位,熱門地方分分鐘要等成 30 分鐘先可以等到位,唔好彩,運氣唔好嘅話,等一個鐘先有位都有可能. 香港錶位分咗私家車,電單車位,貨車位.錶位就分別有 30 分鐘,1 個鐘,2 個鐘.你可能會問,咁你點知邊啲位係幾多個鐘? 好簡單,你見咪錶柱位顏色就分到. 30 分鐘係黃色,1 個鐘係啡色,2 個鐘係藍色.
英國就比較複雜,可能我仲未習慣,所以暫時對我嚟講真係有啲煩.成日都要望清楚,跟住要諗一諗,究竟我可唔可喺呢度泊車嘅呢? 有時你泊低架車先見到原來啲泊位只限有 Permit 嘅住戶先可以泊,你又要上返車再搵泊車位.
英國每條街都有好多泊車位,但唔係個個泊車位都可以畀你泊.你要望清楚個指示牌,究竟呢度只限住戶泊,定係可以入錢泊車,定或係 free parking 呢? 就算限住戶泊,但又有可能某啲時段又可以畀其他人泊喎.你真係要望清楚個牌寫乜嘢. 而泊車位都有劃分 Disable 人士車輛,唔好泊錯位,一泊錯又係會罰錢. 而且你唔好以為 free parking 嘅地方可以任你泊幾耐喎,佢會寫明只限 30mins,或者 2 個鐘,過咗時佢又係會畀告票你.仲有,呢啲 free parking 都會講明你泊咗一次之後,唔可以喺幾多個鐘內再返嚟泊,避免你長期佔用車位. 泊車位置都有講究,唔係就咁泊低走人,要跟指示做 – 泊晒成架車上行人路,騎半架車上行人路,就咁泊路邊就 ok,睇清楚嚟泊.
咁你泊咗喺住戶嘅泊車位會點? 過咗時限唔記得入錶又點? 其實呢度同香港一樣,抄牌囉.我見過有咖啡仔周圍巡,睇下邊度有違例泊車,假如你唔好彩畀人捉到,你就會見到擋風玻璃多咗樣嘢,呢樣嘢咪就係告票囉.不過呢度好得意,就係如果你收到告票之後,14 天內繳交罰款可以有 50% discount,所以如果自己真係錯咗,就拿拿聲去交罰款啦.
至於點樣畀錢泊車? 同香港差唔多,不過佢就唔係每兩個位就有一個咪錶. 呢度就會有一部 Pay Machine,你可以用 coins或者信用咭畀錢,先揀好泊幾多個鐘,然後入錢/credit/debit card,再拎返張飛仔去車頭當眼位置放好就得.當然呢度唔會咁 out,一定要你去部機度畀錢泊車啦. 唔同地方有唔同 Apps 可以用,例如 RingGo,PaybyPhone 都係用嚟畀泊車錢. 開咗個 App,然後揀返你泊車嗰個 Pay Machine Number,入返車牌,再揀泊幾多個鐘,畀錢搞掂.
有啲私人停車場,你哋可能入閘前要拎 ticket,出閘前就去 Pay Machine 度畀咗錢先再出閘.有啲停車場就係你入閘時乜都唔駛做,佢哋個停車場已經 scan 咗你個車牌,走嘅時候去 Pay Machine 度輸入返自己車牌畀錢出閘.
不過有啲停車場係可以畀人先泊車後繳費,當然唔係講你泊低咗架車,臨出閘先繳費呢隻先泊後繳費啦. 講緊嘅係,你真係揸走架車,當晚 12:00 前去指定網站,輸入返車牌,泊車時間,邊個停車場,畀錢就 OK.不過聽聞好似有少少附加費用. 但係我就唔多建議大家咁做.如果你份人成日都好無記性,萬一返到屋企真係唔記得咗繳費,咁…… £100 嘅罰款就等緊你去繳交,仲貴過你泊車錢呀!
大家都話香港泊車貴,錶位最平最經濟.千祈唔好以為英國咁大,實有好多足夠位置畀人泊車,泊車費一定好平. 大家咁諗就錯晒啦,呢度地方係大,但係停車費其實無想象中咁平.我有次去 Brighton,錶位泊一個鐘要成 £4.5,真係好肉赤.
最後提下大家,通常都可以試下先搵附近有無啲超級市場,因為超級市場通常都會有 90 分鐘至 4 個鐘嘅免費泊車時間.如果你想去嘅地方附近咁啱又有超級市場,你知道點做啦!
封面圖片取材自 times-series.co.uk


text:
本帖最後由 KonstantFong 於 2012-7-5 09:55 編輯
我冇跟營養師, 冇去美容院, 都係靠運動同改變飲食習慣
1. 因為自己冇咩自發性, 我走去報健康舞同瑜伽, 唔係畀月費任跳嗰啲, 係報體發局啲大眾體育班, 逼自己去上的, 當時兩樣加埋一星期三日運動四小時, 中間唔係HEA吓HEA吓, 真係全程郁, 出哂汗嗰隻
2. 其實我都算係有節食, 不過係由以前飽到頂心口幾個鐘唔郁得0既食量降到食咗唔覺餓就收手0既程度, 但早餐我依然係M記早餐套餐, 係中午同晚飯食少啲
3. 由小細節開始改變飲食習慣, 盡量戎糖, 嘢飲要走糖(其實戎埋凍飲仲好, 不過搣唔甩), 肥肉盡量唔食, 食雞唔食皮, 甚至食雞胸唔食雞肶(有時雞胸唔怕嚡之餘仲好有雞味), 食飯唔撈汁(餸汁多油多鹽), 先食菜再食肉(食多啲菜, 攢飽啲個肚, 咁就會食少咗肉), 一有時間就飲水(當然唔可以過量, 否則會中水毒死的)
4. 本身唔多好零食, 係唔會特登買一大袋零食返屋企再得閒食幾包, 又不太嗜甜, 好少會買蛋糕食, 係比較煩惱係鍾意飲沙冰, 以前一日一杯(仲要係starbucks最大size嗰隻), 而家都係一星期都冇一杯, 另外以前鍾意食街頭小食, 好似鹽酥雞咁, 而家就算食都係就咁一份當正餐
呢種土法減肥方式, 因為唔係咩地獄式減肥, 所以效果唔會係顯著, 而且要長時間作戰, 但我舊年十月買咗條褲着唔落, 到今年三月左右, 已經輕鬆穿上了, 同本身體重115-118磅0既我, 都不經不覺咁跌到105磅, 到而家都係冇返重, 不過呢期要上堂, 冇時間做運動, 未有咩進展, 嚟緊都係要多做運動先得


text:
其實我上年都煲過差不多的,今次店主姨姨就教我加埋個蘋果一齊煲,佢話煲出嚟更加甜,小朋友就更加鐘意.有人教路我就緊係受教,所以就買齊材料煲依個竹蔗蘋果魚腥草茶啦~
其實魚腥草係好有益處,可以話係天然第一抗生素,飲左就可以增強免疫力,同時照顧我地嘅呼吸系統,而且亦具有消炎作用,所以對感冒,傷風,咳嗽及喉嚨發炎都好有幫助.煲嘅同時加埋青欖,竹蔗同埋糖冬瓜,咁就對喉嚨有消炎消腫作用,而且仲可以清熱降火添!(咁咪啱晒依家天氣飲)
蘋果兩個,魚腥草四両,竹蔗兩支,青橄六粒及糖冬瓜適量~
魚腥草由於係根莖關係,所以要花少少時間同心機慢慢洗,將啲小根都除走,將佢變成白雪雪呀~
將所有魚腥草洗乾淨~
竹蔗洗淨破開兩邊~
青欖用刀背略拍扁(其實青欖可以加至十二粒,不過因為小小豬一向都唔太習慣青欖嗰一種味,所以我就將分量減半)~
煲內放約2L水,然後隨水加入竹蔗,蘋果同埋青欖~
待滾起後,用大火加蓋煲約15分鐘~
之後加入魚腥草及糖冬瓜,再轉慢火加蓋煲多30分鐘~
之後就可以隔渣飲用啦~
今次加左蘋果個味又真係唔同啲,清甜得嚟又有好香蘋果竹蔗味,我地密密飲,話咁快就清晒成支.小小豬仲話要ENCORE添,作為媽咪最開心都莫過於此.....哈哈哈!
溫馨提示:
由於個別人仕體質不同,所以大家記得煲之前了解下自己,如有疑問,請先向註冊中醫查詢!


text:
我本身好少自慰,因為驚俾屋企人發現
發現嘅意思係指發現我自慰嘅痕跡
其實係惡性循環
因為我少自慰啦,講緊係幾個禮拜,甚至個幾兩個月先一次,同埋我慣咗慢慢build up,所以就變咗精液量偏多,而且都射得遠,一般都有60cm,之前甚至試過有成1米 我竟然無聊到走去度射幾遠
咁我冇自己嘅房,所以都係等屋企人出晒去而且短時間內唔會返嚟嘅時候先至喺toilet自慰,不過亦都試過屋企有人都照diy,因為真係有時好硬,而且仲要有尿道球腺液,成件事好辛苦
呢個時候就出現咗個問題,feel到就嚟射嘅時候當然攞定紙巾啦,但我竟然射穿咗,不過咁都好啲,起碼有紙巾嘅阻力,我見到精液去咗邊,可以抹返
最慘嘅就係,有一次,其實已經係上個月嘅事,我汲取咗之前教訓,於是攞多少少tissues,摺厚佢,冇錯係冇穿到,但肌肉收縮得太勁,射到出晒去,我完全冇except過我會射成咁,咁就弊傢伙喇,牆又白色,地板又係白色,我又冇留意射咗去邊(其實係太舒適,我不自覺合埋咗眼),咁我咪好難清潔返個環境
更甚者,我仲曾經試過因為太忘形,唔記得抆定紙巾,結果就,大檸樂啦,不過呢個係我自己抵死
所以我而家唔係好敢自慰,我驚自慰完之後會俾人發現個toilet有啲「不知名液體」
我都唔知係咪我overthink咗
其實多啲自慰係咪自然就可以令射精強度降低?
但我又驚自慰太多會對身體唔好
定我應該唔自慰,等身體自己透過夢遺排出精液?
可唔可以教下我應該點做
講句唔該先
你好啊,多謝你對我地嘅信任啊.明白有時因為空間問題,所以就算想自慰,都要忍住,等屋企人岀門口先.
首先見你都擔心射咗落牆或者地板到,清潔唔到,怕俾家人發現,欣賞你嘗試過解決問題,其實可以試下考慮自慰時用安全套或者飛機袋,咁就唔怕會有射穿咗嘅情況岀現,亦都唔怕要清潔翻個環境.
另外,自慰得多唔會對身體唔好嘅,坊間有啲講法話會發育不良或影響性能力,依啲講法都唔啱嘅,自慰唔會影響健康,相反,除咗有性歡愉外,都可以幫助放鬆或者睡眠,自慰嘅過程中,可以令我地更加認識自己嘅身體.無論咩原因都好,只要無影響到日常生活,就無問題!夢遺的確會釋放精液,但係我地控制唔到夢遺嘅次數,夢遺亦解決唔到性需要,如果有性需要嘅情況下,忍住唔自慰嘅話,可能會更加辛苦同壓抑.自慰嘅次數無一個正常嘅標準,自慰喺每個人嘅正常生理需要,每個人喺唔同時候嘅性需要都喺唔同嘅,所以唔需要擔心自己係咪自慰得太多或者太少.
射精的強度和自慰的頻密程度並沒有必然的關係.且自慰是很個人的事,你不必強忍自慰的衝動.
明白你的難處,我小時自慰亦是趁屋企人不在家的時候進行的.建議你可以嘗試去公廁解決,或在沖涼時解決.
至於衛生問題,你可以嘗試在自慰時套上避孕套射精,射進避孕套裏便省掉不必要的清潔問題了.
原來香港買condom咁貴
如果未夠18歲嘅話,係咪淨係可以網購?
同埋應該揀一啲望落唔似飛機杯嘅款式?
香港買安全套係無年齡限制㗎,當然都可以網購啦!買咩款式都好,最緊要買到適合自己嘅!
原來冇年齡限制嘅,唔該你啊
但係我係擔心買完之後唔知放邊度好
安全套唔建議放銀包,如果有銀包放褲袋嘅習慣,體溫有機會破壞安全套嘅乳膠物料,而且銀包比較多卡, 硬幣等尖銳/硬物,會容易整爛安全套包裝,放返係原裝盒或一啲具保護性嘅物件入面會好啲!
Hello~同屋企人住嘅話,一款隱蔽性好嘅飛機杯可以避免被發現嘅尷尬~
有啲飛機杯嘅外型就專為你呢類人特別設計,例如有款飛機杯係參考牛奶樽嘅形狀設計嘅,一般人見到唔會覺得係飛機杯,只會覺得係一個樽/牛奶樽形狀嘅擺設,或者係紙縝,咁就算擺喺書架度都唔會留意到佢嘅存在.而有啲飛機杯係可以折疊嘅,有啲嘅體積細到甚至可以放入保溫杯裏面.不過,就算飛機杯做得再隱蔽都好,如果收藏得不好嘅話,都係有機率被發現嘅.所以如果想再保險啲,建議你可以配合一個有鎖嘅盒收埋個飛機杯,再擺喺一個唔容易被發現嘅地方,例如書櫃頂,或者唔常用嘅手袋入面.
其實,我覺得用性玩具完全冇問題,被發現亦都唔需要覺得尷尬.事實上99%嘅男人都會自慰,所以其實用飛機杯都係好正常嘅事,正確合理咁使用飛機杯,可以減壓,亦都可以令人心情愉快,比起一直壓抑對身體更有好處.同時合理科學咁使用飛機杯可以幫助引導自身鍛鍊,只要唔好太過頻密使用,對男性係只有好處冇壞處嘅.而因為每個人都會有生理需求,有需求嘅時候就想辦法喺唔影響到其他人嘅情況下解決,所以係一件正常不過嘅事.如果你收收埋埋,屋企人可能反而會覺得奇怪
不過如果你係網購嘅話,就要記得同賣家要求保密發貨,確保包裝上面唔會有令人誤會嘅字眼.另外,建議你唔好寄去屋企,避免你唔喺屋企嘅時候畀屋企人拆開.你可以選擇寄去自提點,或者使用智能櫃,自己去攞就最保險啦!🏻
你亦都可以參考以下嘅性玩具店,裏面除咗有唔同國家製造嘅飛機杯之外,亦都有其他男士自慰用品,例如龜頭震動器等,等你有更多嘅選擇🏻


text:
相信咁多位同學身邊,都有一個努力讀書,但係成績依然未如理想既朋友仔.今日同大家分享下我個人既讀書方法!
可能有人會話:「我用咗咁多時間溫習,用咗咁多時間操pastpaper,點解都無好大進步呢?」學習成效係源於不斷地聽,不斷地睇,不斷地思考組織.可能係用左唔適合你既讀書方法
目錄
Step 1.課前備課
好多人都有一種心態:「老師上堂都會教架啦,備課有咩用姐!」其實不然.備課睇起黎無咩用,實際上佢幫到你初步去理解呢一課書講咩,同埋有助於後續加強你對呢個課題既思考,從而讓你對課題既印象更深刻.
有讀生物既同學仔都知道身體免疫系統既初次反應同埋再次反應.就好似你讀書一樣,第一次讀呢個課題,理解上一定係費時又費力,亦都未能夠完全理解.當你再一次係課堂上接觸呢個課題個陣,你對於課題既理解程度同埋記憶力將會有很大提升,而且仲要係面授課程下,有咩唔明都可以落堂親自向老師請教,效率倍增!
Step 2.筆記學習法
我身邊都有好多朋友,佢份筆記同一本書係無分別,成版都係字.同學仔可能係覺得成本書都講緊重點,先會有盲目抄筆記既情況.我個人認為,溫書係要喚醒你對於課題既理解同記憶,而唔係睇住一堆堆文字背左佢當溫左.
想記熟課本入面既概念同例子並唔難.只要同學們日以繼夜地複習課本內容,再化為自己既文字表達出來,係最好嘅記憶法,你可以同身邊既朋友一齊用呢個方法去溫習.
但如果要高效既溫習,我會建議同學們利用圖解既方法去溫習.筆記能力比較強既同學仔,可以試下用高階既腦圖法.筆記能力比較弱既同學仔,亦都可以從圖解法開始,用唔同既符號幫助自己去思考.例如用箭號表達事件順序,金字塔表示事件因果,或者用兩個圓形去表達A同B既相異之處.
呢種筆記既好處,就係刺激你大腦既思考,訓練你既思維.就好似人地問你問題,你都唔會望著個答案黎答佢,一定係大腦喚起你對於呢個課題既記憶,再加以組織才去回答問題.腦圖法就係可以用一個關鍵字,幫助你喚醒關於呢個課題既學習內容,再幫助你扣連概念之間既關係,訓練邏輯思維.例如你見到個人成長,你會唸起青少年,就會唸起青少年期,就會去唸青少年期對青少年心理方面同心理方面既影響,如此類推便有助同學扣連整個課題既每個內容同因果關係.
Step 3.操卷
做past paper既目的,係去熟習DSE既出題題型,同埋應對題型既作答技巧,而唔係著重於知識概念.所以盡量唔好將關注點放係知識概念上,亦都唔好做完就算,如果唔係就好浪費!
小編我做完一份past paper之後,係會自己拿答案對,因為如果俾老師幫你對,你係唔會知道題目背後既套路同埋技巧.不論我的答案正確與否,我都會細心咁觀察每個標準答案既作答技巧,從而搵出最穩定拿分既文字表達格式和技巧,保證我可以最大程度地搶分.做多幾分,同學們就會發現出題既相似點,應對考試亦會得心應手,游刃有餘.
Step 4.衝刺階段
應考DSE既最後兩個月,小編我既溫書策略好簡單.每日溫2-3科,先略略溫習筆記,再利用腦圖,嘗試用老師教書既角度去陳述整個課題既概念和重點,最後就係不斷地上Instagram同埋Youtube平台作多方學習,坊間老師會用多年既past paper去講解應屆DSE試卷既出題趨勢同埋作答技巧,仲會講解應考當日既注意事項同埋為大家打氣.偷偷地講句,我臨考中文前一晚都有去睇yylam既直播,係考場入面大展拳腳!
每個人都有自己一套讀書心法,只要搵到適合自己既一套,間唔中同師生切磋學問,一定會有所進步.成為天才唔係一朝一夕既事,定個目標俾自己,努力奮鬥到底!
投稿讀者:心思心茄
你都有故事/溫書貼士/學校搞笑嘢想分享?💬 立即按圖投稿啦!
延伸閱讀:
(溫習方法)神奇的温習魔法藥:3招學習自定時間表及抄筆記
(任坐cafe)香港坐得耐cafe/自修室推介大全 港九新界都有!
(DSE溫習)仲扮溫書浪費時間?DSE考生必知的正確溫習方法!
(DSE放榜2021)試行SMS發放成績 放榜時間,覆核成績安排一覽


text:
《雙手怪》
老師施施然行入班房,同平時一樣用左手慢慢除低對鞋,將雙腳放喺keyboard上面不斷遊走,好熟腳噉打咗一堆指令--或者應該寫「䟓字」至啱.聽講初初發明電腦嘅時候大家用手打字,所以先至會用剔手邊.螢幕上面寫住一堆注意事項,關於「斬禮」嘅.內容大家一早聽過晒,不過一諗起距離儀式唔夠廿四個鐘,點都會有啲緊張.
「斬禮」係一個升中學前嘅重要儀式,就好似猶太人嘅「成人禮」噉.每年嘅七月一號,滿十二歲嘅學生會參加呢個儀式,儀式度會將我哋嘅右手--象徵野蠻,衝動,反叛嘅右手手臂斬斷.老師話呢個係一個光榮嘅時刻,好多父母會在場見證.
每次講到呢度,我個身都會震一震.或者因為我冇纏手,所以右手仲有感覺啦.
纏手係政府二十年前開始提倡嘅做法,由一出世開始就用繃帶繞住右手手臂,唔俾啲骨生長,據講可以減低斬禮嗰時嘅痛楚,又會令左手發展得好啲噉話.班入面其他學生都用繃帶繞住右手手臂,而我係唯一一個冇纏手嘅學生.一般人嘅右手大概得左手三分一咁長,而我就左右手一樣咁長,一樣咁粗.雖然喺屋企做功課,用右手做快過左手好多,慳返我唔少時間,不過咁騎呢嘅外表令我成為欺凌,恥笑對象,大家都叫我做「雙手怪」.老師成日話,左手象徵文明,理性,服從,不過本地人種係「右㕭」嘅,就算纏咗手,都唔夠天生用左手嘅文明人咁叻.我有時會怨,點解我天生唔係左㕭;不過見到其他纏咗手嘅同學,原來都會同我一樣唔慣用左手,都叫做有啲釋然.可能係魚蛋論啦,見到纏咗手嘅人都用唔掂左手,真係好心涼.
螢幕一轉,老師開始講斬禮嘅歷史--佢話以前嘅人個個用雙手做嘢,因為人類都係動物,與生俱來有好多動物嘅情感,會衝動,會自私,會思考.呢啲特質對社會構成威脅,於是政府做咗一個好明智嘅決定:所有本地人,不論男女,滿十二歲都要將右手手臂斬斷,雖然初時有啲唔慣,不過過咗一排大家都明白要接受現實,開始聽政府話去纏手,等小朋友可以贏在起跑線;及後科學研究仲發現斬咗右手嘅人,左手會用得越嚟越好,證明本身全民斬右手呢個計劃幾咁前瞻,用雙手做嘢進化到用單手做嘢好比用四隻腳行路演化到用兩腳行路,係人類進步嘅表現云云.
然後,老師好少有噉用marker喺白板上面寫咗「文明人」三隻字.四十歲先至行禮嘅老師,手字都算四正,不過佢硬係唔鍾意寫字.
「聽日行完禮,大家就係真正嘅文明人喇.」
我知道一切好快會結束.我知道冇咗右手之後,我就會同其他人一樣,唔會再俾人笑雙手怪.
但係我真係唔想冇咗我嘅右手.


text:
千里迢迢返到港大,為嘅係睇一齣只能以社區放映形式播出嘅紀錄片,因為戲名係《消失的檔案》,係一段已經按政治需要而淡化嘅歷史.尋晚放眼望去,場內觀眾文質彬彬,就連觀映期間笑位都相當一致,可以得知對呢個題材有興趣嘅,都係本身就已經可以歸類為反共知識分子嘅人,其實唔能夠代表現今香港所謂嘅沉默大多數.
根據紀錄片片頭所述,之所以決定開拍,一切緣起於導演發現香港歷史檔案館有關六七暴動記述接近真空.對比一九五六年嘅右派暴動以及一九六六年嘅天星小輪加價騷亂嘅詳盡資訊,就連左派工會申請賠償商討細節都有詳細記載,前者嘅檔案可以話係蚊髀同牛髀.由於六七暴動對香港社會嘅影響遠比上述兩件事深遠,呢種詳略失衡明顯不合比例,不合情理,於是導演就推論,要抽走以至將歷史大幅篡改嘅人,一定來自高層,因此認為非拍不可.
紀錄片意在紀實,戲劇化處理則容易失真,但平實交代科學新知或者歷史大事來龍去脈又太唔吸引,所以免費電視台一般都唔會播太長嘅紀錄片,因為半個鐘已經會令普通觀眾失去專注,難以繼續.然而,要限制片長,又難免會好似《鏗鏘集》或者《星期X檔案》系列咁隔靴搔癢,左抽右減,結果就會東張西望化,淪為缺乏深度,純粹蜻蜓點水式嘅速食資訊.《消失的檔案》片長約兩個鐘,要睇真係要有中段難免有啲乏味嘅心理準備,但對有志於了解六七暴動真相嘅觀眾而言,確實係不可多得嘅觀影選擇,捱得過就會有所得著,黑暗過會是晨曦.
《消失的檔案》按時序敘事,有大量涉事者口述歷史,有英國方面解密檔案,亦有重金購入嘅外國新聞片段,但最多似乎都係剪報剪報剪報,所以就算有旁白努力以充沛感情讀啲內文出黎,畫面嘅單調都幾致命.但鑑於剪報極之能夠呈現當年今日各派思維,字字清晰無從抵賴,唔展現唔得,批評畫面單調亦絕對係苛求,係雞蛋裡挑骨頭.事關今次製成品嘅要務係還原歷史,只有喺歷史得以還原同受到尊重嘅前提之下,至有以其他藝術形式再加創作嘅空間,想睇易入口甚至戲劇化嘅六七暴動故事,只能等待其他有心人鋌而走險.
而導演身為有心人,即使盡力令紀錄片客觀,始終都係有自己嘅見解在其中.由於佢對六七暴動嘅見解同在場觀眾包括我都非常相近,自然順理成章照單全收,但抽離少少去分析,其實從導演一開始就先提中國文化大革命同埋澳門一二三事件呢個安排,就已經暴露咗佢個人嘅結論.
喺佢經過四年資料搜集之後,顯而易知,佢認為六七暴動就係香港版文革,煽動工會平民生事嘅領頭人物,大多同緊跟中共路線寧左勿右有關.呢一點,係過去四五十年香港社會嘅定調,但近年港共及其羽翼爪牙逐少逐少對事件重新定性,就係意圖擺脫左派主導印象.正如導演尚未察覺舊友屈穎妍以賓虛之勢轉軚靠左之前,屈穎妍就曾經為因反英抗暴鬥爭而留有案底嘅左仔寫書平反,出書嘅出版社火石文化係有明確嘅政治立場同出版動機,想扭曲一般人固有嘅認知,而六七暴動抑或反英抗暴,選用邊個叫法就已代表立場.
正因為立場往往先於歷史真相,《消失的檔案》第一個重要功能,就係令人知道左派組織同傳媒喉舌可以有幾顛倒黑白.早期騷亂,有人因為左仔投石滋事而無辜身亡,紀錄片明確指出呢個事實,但正因為受害者嘅首次出現極有新聞價值,可以聳動人心,左報竟然歪曲事實,公然指摘死者係皇家香港警察所害.又好似如今某個仍然活躍香港政界嘅昔日左仔,同樣係不知羞恥,聲稱自己當年畀警察拘捕嘅時候,只係喺天台收衫,畀人搜出黎嘅所謂利器只係舞台道具,但導演翻查之後發現其實係一把相當鋒利嘅牛肉刀.如果一般人都可以理解左派呢種為達階級鬥爭目的可以不設底線嘅思維,喺同共產黨周旋嘅時候或者可以更清醒.另外,無數受訪左派人士學識淺薄,盲目跟從組織而不知分寸,從佢地嘅憶述之中係表露無遺,其實亦足以作為後人嘅前車之鑑.
保留歷史,突出左仔弱智而恐怖之外,睇完《消失的檔案》,觀眾亦會對於共產黨在港勢力之無孔不入有更深切體會.六七暴動之前,左派已有經營學校,幫中學生洗腦,表面無害嘅學友社亦係精心包裝嘅左仔育成組織.紅線灰線各種連繫之精密,外人如非置身其中,絕對係難以理解.著有《我與香港地下黨》,已經移民加拿大嘅梁慕嫻,亦都有喺片中現身說法.明乎此,梁振英執政之後牛鬼蛇神全面進場,其實不過係歷史重演,早有留意,自然見怪不怪.
適逢香港歷史博物館大裝修,《消失的檔案》絕對有必要長放喺館內,填補二戰戰後香港歷史空白,而且要日日播年年播,等本地人同遊客都可以有更準確認知.但共產黨權勢極盛,楊光都有大紫荊勳章,今日香港早非建館當日嘅自由香港.改頭換臉之後,換黎嘅大抵係有所傾側嘅面目全非,唔重新演繹六七暴動為反英抗暴已經要酬神謝恩,要求佢預留空間畀六七暴動民間自發紀錄片純屬天方夜譚.


text:
(上集提到去搵牙醫..)
去到牙醫到 已經驚到周身唔聚財 人生未試過咁驚訓上張椅上面
講返今朝件事比佢聽之後 照左張X-Ray 牙醫就話我聽 隻!牙!無!得!救!
因為已經仆到牙腳都裂埋 加上 磨到神經外露 (That’s why整親個刻開始我講野不斷流口水)
所以只可以幫我杜牙根+補返半隻牙 等我似返個正常人
就係咁 係牙肉上 打左人生第一枝麻醉針 (有打過既就知有幾痛..) 眼淚直標
個刻好明白咩叫肉隨鉆板上 無得走無得避 硬食
過程入面不停流眼淚 牙醫同護士講咩我都聽唔入耳 淨係好想快d離開
真心講句 好有種自己就快比肢解既感覺 (佢間診所好殘舊….)
太耐既關係 其實我都唔係好exactly記得幾錢埋單 但好似4/5百蚊澳錢 (當時係對8架!)
*慶幸自己有買全保 唔係比埋條命佢算!*
牙醫話我知 暫時唔可以用門牙食野 因為只係臨時牙 唔受得力
個日開始我無得扯雞脾/成塊pizza咁食/無得成個蘋果就咁食/無得食好chewy既野
入返農場之後 一直都係食超級淋既baby food
到依刻依然好想感謝我班朋友 係大家好開心食緊KFC炸雞而知我得個望字無得食之時
佢地手撕雞肉配薯蓉比我食!! 我太愛我班朋友仔了..
經過幾個星期之後 隻臨時牙都終於開始有裂痕同郁郁地既跡象
我又要即刻請假買車飛返出Sydney搵牙醫求救
無錯 離開農場個日又落雨 7個幾中既火車 最後delay到13個中先到 餓到發癲
(因為怕比人偷野 唔敢食野同飲咁多水 為既就係唔使離開d行李)
出返Sydney之後 去左睇另外一間牙醫 依間同之前Douglas個間完全兩碼子的事
至少近train station 地方又大又光 後生鬼妹俏護士 感覺上都清潔好多
無記錯 牙醫只係識好少少少廣東話 我只能同佢YES/NO
所以全程都係朋友H幫我同牙醫溝通 (無言感激!!)
牙醫check完一大輪 問左好多問題 又照X-ray後 我理解到既結論係
1.牙腳裂埋 其實剝得
2. Douglas手勢太差 要拆左補個半隻 佢再幫我補過
聽到要拆左隻牙已經 又標眼淚 好記得自己用極度無助既眼神望住朋友H
說時遲那時快2枝麻醉針已經係隔離等緊我
拆個時 牙醫用野點轉點磨都整唔甩半隻牙 原來聰明絕頂的Douglas牙醫將補牙物料痴實埋後面隻牙 (小妹有爆牙)
佢出動dental hammer去dig牙縫間既補牙物料 (Sorry 我真係唔知個d叫做咩)
除左驚/喊/揸緊拳頭外 無野可以做到 每一下都好恐怖
我係咁流眼淚 流到牙醫都氹我唔好驚 放鬆d 好快無事
搞左好耐 終於拆晒 係補新輪之前 牙醫問可唔可以影張相喎 留黎做研究
(好明顯未有人可以好似我咁仆到咁應..)
補補下 麻醉藥又開始散又開始痛 第3枝麻醉針又同我say hi!
依稀記得 依間埋單係重貴過Douglas個間 但都係唔記得幾錢
個次之後 我就一直捱到返香港去箍牙同植牙
(下回後記..)


text:
上星期因為落錯車,所以冇入到迪迪尼.今個星期我地冇咁大頭蝦啦,終於到入到迪迪尼啦!
一入到迪迪尼,第一時間就當然係同著左新HALLOWEEN衫嘅MICKEY影相啦(當日真係唔算人多,我地排左半個鐘左右就影到啦)~
之後就係大街周圍行吓啦~
見冇乜人,又加上想坐吓抖吓涼吓冷氣,所以大肥豬就建議入去畫廊,等小小豬學吓畫畫.其實開頭我都好擔心,因為小小豬都係坐唔定嘅人,好驚佢攪攪陣冇幫襯咁嘈住晒,影響其他人.不過,小小豬個表現真係好好,好留心睇住個教畫畫嘅哥哥之餘,又好似識得跟住畫,好有文有路呀~
佢吓佢兩父子畫得幾投入~
依一幅就係我地三口子嘅傑作,靚唔靚呢(邊啲係小小豬畫,相信大家都睇到啦...哈哈哈)~
畫完JACK,我地就去影HALLOWEEN佈置啦~
跟住我地就去醫肚,之後就到小小豬放電時間,俾佢走走走啦~
上幾次佢都唔係咁鐘意係TOYSTORYLAND個字母板度玩,今日竟然好鐘意嗰度,一邊行一邊讀啲英文字,玩到唔捨得走呀~
係迪迪尼都差唔多HEA左四個鐘,見小小豬都玩到好攰,所以都係時候回程啦!不過係臨走時,我地又再影吓南瓜先~
唉....今年啲南瓜真係好靚,不過最衰就係小小豬唔合作,所以都唔係影得咁好,真係激C我啦!
不過唔緊要,依家HALLOWEEN都未正式開始,我一定會再入過嚟慢慢影返夠本呀!
我仲要同兩個好姊妹入嚟玩夜場嘛,一齊去驚嚇鬼呀.所以話,嚟緊我都應該會入多幾次呀...哈哈哈哈!


text:
男人的Fantasy (二零九)時間概念
網上資料圖片
喺我人生入面,已經第好多好多次講「新年快樂」,由細個望住電視倒數煙花一班人大聲倒數,到抱住個仔一路餵奶一路細聲數,剛完咗嘅元旦,我決定自己一個人喺屋企靜靜望住電視入面嘅人數.
我係一個時間線觀念好重嘅人,二十九歲同三十歲對我嚟講都會有好大分別,就好似過咗三十歲之後我就好少去海洋公園同落老蘭蒲,因為覺得自己已經大個,再去同班年青人爭地方玩,好似有啲唔好意思.呢個諗法比起我做咗爸爸時嘅觀念更重(我28歲做人老豆),喺我人生入面,只要我過咗條界,我就好少會做返之前一個階段嘅事.
到咗今年,特別有意義,因為2019年就係我40歲嘅年份,40歲喺我心目中係咩概念,諗到呢度我會諗起爸爸,諗起佢40歲時係咩模樣.我認為首先要寡言,要將生活入面想講嘅說話減少三成至一半,因為寡言嘅人永遠都俾人感覺成熟少少,畢竟都40歲,如果工作上仲俾人感覺好似細路仔咁,我認為係一個貶意嚟.
諗咗好耐,除咗寡言,原來我已經唔記得爸爸40歲時到底係咩樣.呢一件事曾經令我困擾咗好幾日,最後終於俾我諗到原因,爸爸後生時,都仲有同我哋講講笑,但就係去到某一個年紀,我已經好少見到佢笑.我覺得係遺傳,對時間線睇得咁死呢個觀念,應該係嚟自佢身上.
就係因為佢愈來愈沉默,我先發現原來喺過咗某一條時間線時,爸爸放棄咗表達.就係因為無表達,我先會對佢嘅印象會咁少,少到唔足夠我可以成日諗起同佢一齊嘅往事.
時間每一分每一秒都行得好殘忍,但佢掠過後,好多觀念都好模糊.
遺傳嘅另一種講法係重蹈,我唔想阿仔喺我有一日走咗之後,對我嘅印象都同樣嘅淺,所以過咗40歲後,除咗要成熟穩重之外,我都要好好咁學吓表達,主動咁喺其他人身上留低一啲自己嘅事,就好似我身上都有其他人留低嘅痕跡一樣.
我唔習慣寫新年願望,因為寫完多數都做唔到,但學識表達唔可以當成一件事,就當係往後人生入面,一樣同我伴隨嘅信條,生活每日都係一樣咁過,邊個嚟到邊個離開都唔會對邊個有太大影響,只係心入面相信嘅事,先可以令我哋每一日都覺得唔困難,覺得開心.
篇文係咪好長輩圖嘅感覺?係呀,到咗就嚟40歲時大家就會明點解.
薛可正Facebook Page
http://www.facebook.com/sithoching


text:
(西餐餐桌禮儀知多少?)6款刀叉等餐具擺放意義 🍽 (上集)
唔知你有冇試過去到西餐廳,因為唔熟悉西式餐桌禮儀而發生尷尬嘢?唔同國家都有各自獨特嘅餐桌禮儀~如果對餐桌禮儀無基本認識,一個唔小心就好易造成負面印象.想喺同心儀對象食浪漫燭光晚餐大方得體又有Face,或者出席重要宴會都唔會失禮人,Kama Delivery即刻為大家重點介紹西式餐桌禮儀,了解有咩可以做,有咩唔可以做,一齊成為優雅紳士同淑女啦!
現代西式餐桌禮儀主要有歐式同美式之分,兩者嘅餐具擺放位置同用餐行為上會有少少唔同,不過而家已經冇以前咁講究,標準慢慢一致化,包容度比以前提高咗好多.
1. 用正確嘅餐具嚟食正確嘅食物
雖然餐具咪又係刀刀叉叉,但當所有餐具一口氣放哂喺你面前,係有啲嚇親.一圖睇清楚西餐所需嘅餐具啦~
2. 餐具正確握法
🍴 刀叉用法
1⃣ 最標準嘅手勢係食指固定喺刀柄同叉柄項部,柄嘅底部頂着掌心.
2⃣ 左手用叉叉食物,右手用刀張食物切成一口嘅大小,再用叉放入口.
3⃣ 但當食物比較鬆散,難叉起時,都可以好似匙羹咁用叉盛起食物.
🥄 湯羹用法
1⃣ 最標準嘅手勢係手握湯羹柄尾端,微微傾斜由碗中心往外盛起飲用,記得慢慢嚟,唔好發出碰撞聲音.
2⃣ 當碗中得返少少湯時,左手可以輕輕托起湯碗,湯匙由內往外盛起濃湯,飲哂就張湯羹放喺湯碗下嘅碟上,唔好留喺碗呀~
3. 由外到內使用餐具
一般餐廳都會接Menu上嘅次序擺放餐具,由最外面咁用就得嫁啦~
4. 正確地擺放刀叉暗示用餐進度
喺西式餐桌禮儀中,刀叉嘅擺放方式其實係向侍應表示你嘅用餐進度,等佢哋知道需唔需要幫你收走你嘅食物.
未食哂休息吓先
刀叉呈「八」字或交叉擺放,頭部向8點鐘或4點鐘方向
食完啦可以收走
刀叉平衡擺放,頭部向12 點鐘或4點鐘方向
另外,網上都有流傳非傳統嘅擺放方法,不過侍應唔一定會知,小編建議都係跟返傳統好少少~
⌛ 等待下一道菜:刀叉十字交叉擺放
👍 表示好吃:刀叉平衡擺放,頭部向3點鐘方向
將依四個小秘訣記低去!放慢你嘅動作,注重自己嘅儀態,好好享受~
都係驚出到去緊張到食唔到?不如試吓嗌Kama Delivery嘅西餐款式,同成班朋友喺屋企,Party Room模擬成個過程當練習嗌,到時出到去一下子成為優雅嘅西餐達人!Kama Delivery嘅到會有齊餐湯,沙律,意粉,肉類,甜品,想點試都得!Kama Delivery外賣服務覆蓋全港九新界,最快1.5小時送到你手,歡迎瀏覽我們網站或WhatsApp我們查詢訂購詳情!
不過西餐嘅餐桌禮儀又點止咁少呢,留意我哋下一集嘅(西餐餐桌禮儀知多少?)啦😋
聯絡我們
WhatsApp 查詢/訂購熱線:5188 0757 / 6599 9941
Email:info@kamadelivery.com
追蹤我們
延伸閱讀
*未經許可,以上文章不得轉載或引用*


text:
interview
LinkedIn 嘅用法
我是一個小小薯
想求教下點先為之一個好嘅LinkedIn profile.自己個人唔係好外向所以唔鍾意放野上去,但都知道個平台好重要,冇可能完全唔用,所以想請教下點樣平衡好...
編輯於2020年07月28日
Colin@OnMyGrad
高手高手高高手
其實LinkedIn profile就好似一間公司嘅website或者page咁,主要都係俾人search到你架姐,有啲人會用到好aggressive,好似headhunt或者啲sales咁,狂出post同留comment,因為佢哋真係有需要喺上面搵客跑數,亦有啲冇咁進取,update咗自己profile然後做下liker,等機會找上門,或者根本冇咁有目的性,純粹刷存在,呢方面可以按自己目標調節,冇必要格硬做.至於一個好嘅profile,我自己覺得整整齊齊就好😂😂即係有個名俾人search到,有個正常profile pic俾人認到,有啲experience連少少details俾人見到就好夠.如果真係想出下post又冇乜方向嘅,不妨follow自己傾向嘅industry嘅hashtag / 公司 / media,share一啲news同加少少自己嘅睇法,慢慢同人建立互動應該唔難.
編輯於2020年07月28日


text:
😚今日去咗接羊先生收工,順便食埋晚餐先返屋企.我哋就去咗青衣城睇吓有啲咩好食.見到有一間好似係新開張嘅任食燒肉火鍋嘅餐廳,睇完餐牌之後都覺得好吸引,所以就揀咗呢一間餐廳食燒肉.除咗燒肉之外,其實都有打邊爐嘅選擇.佢哋餐廳就分咗兩邊,一邊係燒肉,一邊就係打邊爐.
✨我哋今次就揀咗燒肉松放題,諗住咁耐冇見,就食好啲.呢個燒肉放題都真係好多食物既選擇架
🥩肉類:
佢本身就已經跟咗一個雪之燒肉盛❄,入邊就已經擺咗松放題獨有嘅牛肉特選類別,咁大家就開啲試到各款高質牛肉,佢仲用標籤標示住,咁就更加清楚👍🏻
🤤牛肉黎講,我最鍾意係SRF安格斯和牛牛板腱,一口牛同美國SRF牛肋條.整體牛肉質素都非常之高,會見到啲雪花非常之平均,全部都好Juice,一咬落去就爆汁.呢幾款除咗牛脂重,牛味都非常之濃郁.我哋之後都有係咁encore呢三款嘅牛,好推介俾大家👍🏻💕
🐷豬方面,我哋就最推介豬頸肉俾大家啦,咬落去都係好爆汁,好爽脆,推介!
🐣雞肉方面,其實我哋平時平時食燒肉都好少食雞嘅,因為梗係想圍返本,所以梗係要瘋狂encore牛啦🤣不過呢度嘅雞都真係令我幾驚喜,特別係華味鳥雞肉丸同埋芝士雞腿肉,仲有雞肉爽.你幾款都係非常之好味,推介俾大家💕!雞肉食得出用左好少粉漿,肉質好嫩滑同埋咬落去就係好juicy, 真係食多幾粒都唔怕.芝士雞腿肉就係用咗一個錫紙兜裝住再擺喺燒烤爐上邊烤熟,芝士味雖然唔係好濃郁但係都有拉絲效果,最鍾意係佢嘅雞腿肉真係好嫩
⚠呢度除咗有原味嘅肉類選擇之外,仲有唔同醃料嘅肉作選擇大家可以跟返自己嘅喜好,食咗原味,之後再食醃料味嘅肉.原味繼續用返鹽同埋醬油已經好夠味,可以食得出食材本身嘅鮮味,之後再可以試吓醃料嘅肉,轉變下口味😆👍🏻
🦐呢度仲有好多唔同海鮮嘅選擇,有燒廣島蠔,蜆,帶子,海蝦,鯖魚,海蝦,仲有甲羅燒添呀😍!海鮮就真係要瘋狂encore啦!蜆,帶子,廣島蠔,都係用錫紙兜裝住再落咗牛油擺喺燒烤爐上邊燒.味道真係好鮮甜同埋雖然係冰鮮但係就冇雪藏味,廣島蠔更加係好creamy好Juice仲要脹卜卜好大粒!海蝦都幾彈牙同埋幾大隻嘅.仲好記得喺日本嘅時候食甲羅燒真係好好味,估唔到呢度都有機會食.佢一件都俾咗非常之多嘅蟹膏仲有蟹肉,十級鮮味,真係好想攞嚟撈飯🤣
🥬蔬菜類方面呢度都有好多唔同嘅種類例如牛油金菇,牛油本菇,牛油蘆筍,菠蘿,仲有大啡菇添啊.我自己最鍾意就係燒蘆筍同埋本菇,因為蘆筍完全無渣,好嫩🤤
⚠除咗用電話落order嘅食物之外,出面仲有唔同嘅拌飯,可以自己DIY,我見就有啲人整咗溫泉蛋飯,都真係幾正,不過我哋太飽啦.仲有唔同嘅飲品可以選擇例如汽水果汁仲有熱飲.再行過少少就會見到有好多明治牌嘅雪條🍧,例如有乳酪芝士,抹茶紅豆,牛乳雪條等等,真係多到食唔晒佢.再行過隔離就會有各款嘅一口甜品,我自己就最鍾意乳酪芝士同埋Brownie啦,呢兩款質素都幾高,唔會太甜或者太膩.雪條我就揀咗乳酪藍莓,酸酸甜甜,真係好開胃.不過佢都溶得幾快大家就食嘅時候先去攞啦
✨✨尼間燒肉都真係幾推介俾大家,食物種類豐富,用料高質,環境舒適夠乾淨,服務態度都好好,店員仲會介紹點樣燒肉同埋上菜速度都好快,第二轉嘅肉類都唔會話差過第一轉,水準都幾平均.另外一提呢度落單就係用電話落單,數量一係代表一塊肉或者一粒丸,所以大家就揀返適合自己嘅份量啦.不過呢度每款最多都係一人揀一份每次大家就唔好做大嘥鬼啦😄
📍佐賀山田 (青衣)
青衣青敬路33號青衣城1期2樓203號舖
▼ Follow we2log


text:
嘩哈哈...估唔到小小豬幼稚園都未讀就已經跳級入大學讀書,今日仲係第一日開始返學添~
自上次我地俾健康院醫生評為言語較弱之後,我地係屋企都針對做左少少調節(已經唔用英文溝通),加上PN班主任老師協助下,其實小小豬言語方面都已經有很大進步,進步到開始識得駁咀添(當然...駁得都算係好輕微嗰隻).
雖然係有進步,不過始終都好似比同齡嘅小朋友講嘅嘢都唔算多,所以就同小小豬報左一個言語社交小組暑期班課程俾小小豬,希望可以透過同姑娘及小朋友嘅互動,可以對小小豬言語及社交方面都可以有得著!
所以嚟緊四個星期,每逢星期二同四,我地都要嚟依度上堂啦~
依個小組有四位小朋友一齊上,基本上年齡都係相約,小小豬係小組入面都算係第二細嘅一個.今日係第一堂,姑娘都主要係透過啲簡單遊戲,教小朋友講簡單句式,嚟睇吓各小朋友嘅特質.
課堂之後,姑娘都有俾練習,等我地返屋企可以同小朋友練習多啲呀~
係一個半鐘課堂入面,小小豬表現都算OK,冇扭計亦都冇唔合作,姑娘叫佢做嘅指示佢都可以做得到.唯一就係當其他小朋友做指令時,依個坐唔定嘅小小豬就會離開坐位,唔太專心咁留意其他小朋友做啲乜.
依一點亦都係姑娘話要留意嘅問題,要我地多點留意小小豬嘅專注.唉...其實依個問題由PN返學時都已經留意到,我地都係屋企不停訓練佢,叫小小豬做事要專心,我地覺得佢係都已經有左改善,不過始終都仍然係未係做得最好.
有冇朋友仔可以教吓我.....點先可以令小小豬專心呀!(不過,我地知係需要時間,我地會繼續努力,相信小小豬一定可以戒掉依個壞習慣.)


text:
(網上圖片)
成日回憶,成日回想,做人幾慘.因為,除左記憶以外,你已經再無其他新嘅added-value或者accomplishment,係值得比其他人同你自己好好記住,即係代表,你嘅人生,已經徹徹底底完左,你嘅靈魂已經深深被「過去」鎖住左bundle左,走極都走唔郁!好事定壞事?
「以前做你呢行都幾好做啊!」
「係呀,以前做廠幾好呀,曾經有成千個工人,之後因為啲單愈來愈少,縮吓縮吓得返幾百個人,之後,都養唔起喲,最後啲仔又無人肯接手啊,咁咪索性執左佢啦……」
「咁之後呢?」你追問.
「之後?咪半退休,打吓風流工,收吓租咁囉,風平浪靜咁過下日子啦……想當年,我呀,一條友,帶住幾個夥計,飛左去德國,參加個大展覽會,英文字德文字都唔識多隻呀,都比我殺到張單呀,你話我係咪堅先……」
「係呀!」你附和.
「仲有呀,當日啊Albert呀,宜家成日出嚟做訪問果個十大創業家呀,係我徒弟嚟架!想當年,有人話睇好我盤生意,想出價買呢,不過,我唔賣之嘛,我都係覺得,自己做皇帝過癮啲……仲有呀……」呢位邊講邊吹出一串串煙圈嘅大叔,同隔離位果位大哥,正在興奮開心地吹水中.
係人都會懷緬過去,尤其果刻係光輝嘅過去;如果,你有嘅話.如果咁不幸,你無,唔通懷緬不幸咩?除非你鍾意自辱.
係人都會成長,係人都會記住啲刻骨銘心嘅人生片段:第一次考試攞滿分老豆獎你買左呢世人第一部手提遊戲機比你,第一次成功約到個係玩電話line/ICQ識嘅異性出嚟玩,第一次大學畢業影畢業相同去畢業旅行,第一次出足糧之後買一隻見得吓人嘅錶同有牌子嘅袋自我獎勵一下,第一次自己走入一間車行買架一手車有人肯願意客氣地招呼你,第一次受邀請去電台接受訪問有人會專心聽你講野,第一次睇演唱會有人帶你入後台同明星影相集郵做收藏家,第一次入醫院做手術訓係麻醉室等醫生同你落麻醉藥果時出名幽默嘅你竟然對於醫生同護士之間講嘅笑話毫無感覺無動於衷而果刻你先知你心裡面最想見邊個人同原來你好驚死好怕醒唔返……
係人都會有傷痕,係人都想蓋住一啲經歷.你有無試過,點努力都忘記唔到一啲片段啊?你老豆生cancer咁耐醫足咁耐都無咩野,佢突然係香港醫院死果日正正係你同朋友去左外國幫你慶祝正日生日嘅trip到埗當日入到酒店房準備飲第一杯酒果陣時,電話到,家姐call,果十秒,幾句話,你用左幾個月都消化唔到,你過唔到呢關,至少,起碼幾年嚟你都唔想再提起「生日」呢樣野.你果隻養左7年嘅狗突然發現有病,生左粒切同唔切根本無咩分別嘅野,三期,你見住佢日日捱吓捱吓野又食唔到行又行唔到口水不停流,你帶佢去醫院,獸醫同你講「支針已經ready啦,隨時可以」果刻,你企左係房出面,個心好唔捨得,理性上你又唔想佢繼續辛苦落去,但係,問題係,你問自己:落到手咩?真係可以咩? 果十秒,做決定,比起你平時叱吒風雲於商業上嘅所有野,都嚟得艱難.
無錯,生離死別,死人冧樓,永遠,特別深刻.
係人都會選擇記住熟悉嘅感覺同片段,但唔係個個都識得放開,不幸嘅放唔開,而美好嘅,成功嘅經驗,更加會死抱住唔放,分分鐘仲成為你唯一嘅standard同benchmark去judge人地.你以為好多人會似elon musk同雷軍咩?Model of「成功,賣左佢,再成功,複製成功,然後持續成功」咁呢?Sorry呀,佢地係exceptional,因為大部份人只係識評論人地,或者評論人地嘅評論.
宜家,每當你見到果個做戲變臉勁過川劇嘅美國總統,有無少少懷念兩位布殊,克林頓同奧巴馬呢?當你聽到黃子華話收咪唔再做之後,果啲棟篤笑片段,有無好似周星馳啲戲入面嘅對白咁,倒背如流咁係你腦海中盤旋?當你聽到胡鴻鈞果首「遙不可及」,有無突然間諗起陳奕迅首「crying in the party」同「不如不見」,或者林子祥首「追憶」?當你見到伊巴謙莫域果種離開曼聯去美國發展登頭版ad果種霸氣,我即時就諗起踢過熱刺型到飛起嘅真路拿,瀟灑到咩咁嘅巴治奧同宜家做埋祖記管理層跪地求球證嘅利維特.聽聽吓supper moment,果種熱血澎湃有heart嘅感覺,又令我諗起beyond,britpop最好嘅時代Suede同埋pop-punk.所以,係街度你見到其他狗主人放狗果陣時,想起一刻:有無後悔想當年你落親手送佢走嘅呢個決定,唔知佢係天堂玩得開唔開心呢?而去到每年2月9號呢一日,你會諗起嘅野,係你原諒唔到嘅自己為左生日去玩而陪唔到老豆最後一程嘅死衰仔,定係單純嘅老豆死忌呢?
緬懷過去,定刻意淡忘?悔恨當年愛得不疚定係愛不夠?宜家,你係放不疚定放得不夠?回憶,緬懷,本身唔係問題;個問題係,你成日希望係回憶,緬懷裡面搵出答案,去解決宜家你面對緊嘅問題.停止向前,係心態問題.肯向前但方向錯,係思維問題.方向無錯但跟唔上,係能力問題.而全部人都有問題,只係你無問題,呢個就係最大嘅問題.